
SFATURI ALE PĂRINTELUI CLEOPA 
CONSEMNATE DE PĂRINTELE 
IOANICHIE BĂLAN ÎN ANII 1950 1 


30 XII 1954 

Unele lămuriri primite când am venit cu 
sfinţia sa de la Târgu Neamţ la Mănăstirea 
Sihăstria, în ziua de 30 XII 1954: 

- Cel mai mare lucru ce se cere călugărului este 
rugăciunea curată. 

- Omului pe pământ nu-i trebuie altceva decât 
să primească de la Dumnezeu darul Sfântului Duh, 
adică dragostea. 

- Prin rugăciune curată omul primeşte darul 
Sfântului Duh, adică dragostea. 

- Semn că avem dragoste în noi este când 
vedem pe toţi oamenii la fel. Iubim la fel şi pe drepţi 
şi pe păcătoşi, că zice: Pe cei drepţi iubeşti şi pe cei 
păcătoşi miluieşti. Deci să avem dragostea lui 
Dumnezeu care pe cei drepţi iubeşte şi pe cei păcătoşi 
îi miluieşte. 


1 In acest capitol au fost aşezate fragmente din 
cuvintele rostite cu ocazia unei vizite făcute la Mănăstirea 
Sihăstria între 30 XII 1954 şi 13 I 1955 de Părintele Cleopa, 
în acea vreme staret al Mănăstirii Slatina. 

- Mila este fiica dragostei. 

- Dacă am dobândit dragostea lui Dumnezeu, 
din ea se naşte smerenia. Din smerenie se naşte 
ascultarea şi celelalte fapte bune. 

- Rugăciunea este maica tuturor virtuţilor. 

- Atât a iubit Dumnezeu lumea , că pe Unul 
Născut Fiul Său L-a trimis..., Care S-a smerit pe 
Sine, chip de rob luând şi ascultător făcându-Se până 
la moarte. 

Deci Rugăciune - Dragoste - Smerenie - 
Ascultare. Smerenia înalţă pe om până la ceruri, iar 
dragostea îl ţine sus şi nu îl lasă ca să cadă. 

- Plânsul este îndoit: 

1. Este un plâns sau o întristare a minţii pentru 
păcatele sale, pe care trebuie să o aibă fiecare în inima 
şi mintea sa. Aceasta e prima treaptă a plânsului ce se 
face în minte fără lacrimi. 

2. Plânsul cel cu lacrimi, pe care nu-1 poate avea 
oricine, ci numai cine a primit acest dar de sus. 

- Trebuie întotdeauna să ne silim. 

- Călugăria este o silă a firii. Deşi nu avem 
destulă râvnă să facem o faptă bună, totuşi să ne silim 
în toate. 

- Părăsirea - nesimţirea sau împietrirea - 
înseamnă retragerea darului lui Dumnezeu de la om. 
Pentru două motive se întâmplă acest lucru: 

1. sau ne ceartă Dumnezeu pentru mândria 
noastră 

2. sau pentru că ne lenevim la rugăciune. Dar să 
nu ne tulburăm şi să nu ne descurajăm în această 
ispită. Să avem răbdare în ispite. 

- Fiecare sfânt după cum a trăit aşa a rânduit şi 
altora să facă pentru a se mântui, că sunt multe căi de 
mântuire. Unii cer rugăciunea lui Iisus, alţii citirea 
psalmilor, alţii altceva. Rugăciunea lui Iisus e foarte 
de folos a se practica, dar are nevoie de un timp de 
linişte pentru a o putea deprinde, apoi poţi petrece şi 
în obşte. Dar noi, care suntem plini numai de griji, nu 
putem să o deprindem. Mie mi-e şi necaz pe aceia care 
tot vorbesc de rugăciunea lui Iisus, dar nu fac nimic. 


- După Sfântul Isihie, trezvia atenţiei se compu- 
ne din patru părţi. Insă trei lucruri ni se cer mai ales: 

1. să luăm aminte la gândurile ce ne vin; 

2. să nu ne învoim cu ele şi 

3. să le gonim cu rugăciunea lui Iisus. 

- Nu trebuie să lăsăm nefăcută pravila noastră, 
ci s-o facem cu toată atenţia. Eu uneori zic multe 
acatiste, paraclise şi altele, dar mai mult mă îndulcesc 
de Psaltire, când cuget la unele stihuri din ea. Dar 
pentru a o citi trebuie să avem linişte. 


- Să ne punem nouă unele legi, pe care de le 
vom păzi cu sfinţenie, vom avea pace în inimă. E 
nevoie totuşi uneori să-ţi schimbi rânduiala pentru 
alta mai bună. 


- Trebuie să ajutăm obştea şi pe stareţ. 

- Nu trebuie să fugim de acest lucru la linişte, 
fiind egoişti şi având în noi iubire de sine, ci să ne 
punem în slujba aproapelui (obştii) cu ce avem de sus. 

- Motivul este puntea spre păcat. 

- Să păzim cu sfinţenie canoanele Sfinţilor 
Părinţi, să păstrăm neştirbită tradiţia Bisericii noastre 
pusă de Sfinţii Părinţi. 

- Să nu ne apropiem oricum de Sfintele Taine. 
Nici un gând întinat să nu avem atunci în noi. 

- Să ne mărturisim curat toate gândurile noastre 
înainte de Sfânta împărtăşanie. Să ne păzim atunci cu 
mare atenţie. 

- Să nu crezi vameşul că a avut smerenie, ci 
cunoaştere de sine (Sfântul Isaac Şirul). 

- Smerenia se câştigă numai de cei sfinţi, prin 
darul lui Dumnezeu. 

- Acela are smerenie, care face cele mai mari 
fapte bune, minuni, adică face fapte cu care ar putea a 
se slăvi, însă el totuşi plânge pentru păcatele sale. 

în concluzie: Dacă noi vom avea, pe cât se va 
putea, o rugăciune curată de gânduri, întristarea minţii 
(adică plânsul cel dintâi, dacă nu lacrimi la rugăciune) 
şi o neîncetată cunoaştere de sine ca vameşul, vom 
spori cu darul lui Dumnezeu. 

- Să ne lăsăm în voia lui Dumnezeu. Noi să 
facem cât vom putea, iar Dumnezeu va adăuga cu 
darul Său. 

- Să iubeşti întotdeauna liniştea. Chiar de nu o 
trăieşti acum, dar Dumnezeu îţi va rândui odată să ai 
parte de ea. Toate ale veacului acestuia sunt 
deşertăciuni. 

- Nimeni nu se poate pocăi fără de linişte. 

- Cel ce vrea să se pocăiască trebuie să iubească 
şi liniştea. 

- Să ne câştigăm nouă dumnezeiasca dragoste 
prin rugăciunea cea neîncetată a lui Iisus. 

- Dragostea este cheagul ce uneşte pe toţi cei 
din obşte într-un gând. 

- Dacă nu putem avea între noi adevărata 
dragoste, să avem măcar o dragoste făţarnică şi din 
aceea apoi vom ajunge la adevărata dragoste a lui 
Hristos (Sfântul Ioan Scărarul). 

- Să nu dorim a merge la pustie înainte de a 
dobândi dragostea adevărată în viaţa de obşte (Sfântul 
Varsanufie). 

- Putem trăi şi în obşte ca în pustie, de vom 
avea acestea trei: 

1. Defăimare de sine. 

2. Să ne vedem dedesubtul a toată zidirea. 

3. Să avem dragoste în noi (după Sfântul Varsa- 
nufie). 

- Să fii gata întotdeauna ca, de te va schimba 
stareţul din această ascultare, să primeşti orice altă 
ascultare din cele mai de jos fără a te tulbura. 

- Să nu ţii la ascultarea în care eşti, ci, oricând 
se va ivi momentul, las-o altuia fără a te tulbura. Dar 
până atunci fă-o cu dragoste. 

- E adevărat că eşti destul de învăluit de griji şi 
nu poţi avea o rugăciune mai curată, dar, pe cât poţi, 
să ai întotdeauna întristarea minţii pentru păcate şi 
ajunge aceasta. Oricând mergi sau faci ceva nu sta, ci 
ori cugetă cu mintea la ceva, ori repetă un stih, ori să 
ai întristare pentru păcate, că toate sunt lucrarea 
mintii, dar cel mai bun lucru este să zici mereu 
„Doamne Iisuse". Această rugăciune este formată din 
şapte cuvinte, închipuind cele şapte daruri ale Duhului 
Sfânt. 

Din predica de la Botezul Domnului din 6 I 
1955 în Paraclis 

- Trebuie să avem o credinţă cunoscătoare, dar 
şi una lucrătoare. Prima credinţă e drăcească, dacă nu 
o unim cu a doua. 

- Trebuie să unim credinţa cu faptele. Să 
dovedim din fapte că suntem creştini. 

Din predica spusă la Sfânta Liturghie în ziua 
de 8 I 1955 

- Sufletul câştigă liniştea cea adevărată numai 
în biserică. Nimic nu ne-a lăsat Dumnezeu sub cer 
mai scump ca Sfânta Liturghie (Sfântul Ioan Gură de 
Aur). 

- Cum vom lua aminte cu atenţie la tot ce se 
citeşte şi se cântă în biserică, vom avea mai mare pace 
în suflet. Oricâte griji am avea, trebuie să le lăsăm 
toate pentru a lua parte la Sfânta Liturghie (se adaugă 
şi pilda lui Teofil 2 , care a fost vândut de tatăl său ca 
rob şi a scăpat de moarte prin Sfânta Liturghie). 

Predică ţinută noaptea (8-9 I) după Utrenie 
la Paraclis 

- Cea mai primită rugăciune e cea de miezul 
nopţii. Miezonoptica e prima laudă şi principala laudă 
bisericească. Ca mărturie avem pe Proorocul David ce 
zice: în miezul nopţii m-am sculat să mă mărturisesc 
Ţie, Doamne (Ps. 118, 62). Sau: în toate nopţile cu 
lacrimile mele aşternutul meu am udat (Ps. 6, 6). Sau: 


„Despre ascultarea de părinţi şi minunea Sfintei Liturghii". 

Făcutu-m-am ca un corb de noapte în loc nelocuit 
(Ps. 101, 7). La fel ne pot fi pildă două păsări, irodiul 
şi pasărea liră, care cântă numai noaptea în cele mai 
pustii locuri. Această rugăciune de noapte reprezintă 
rugăciunea Mântuitorului în grădina Ghetsimani. Iar 
Ceasul I e timpul când Domnul a fost prins. Rugăciu- 
nea de miezul nopţii e rugăciunea cea de aur. O 
jumătate de noapte să dormim şi o jumătate să ne 
rugăm. Ne e destul să dormim două-trei ore înainte de 
Utrenie şi vreo două după Utrenie. 

- Somnul prea mult îl îmbată pe om ca vinul. 

- Pe călugărul ce nu-şi face pravila Dumnezeu îl 
socoteşte ca pe un mort. 

- La miezul nopţii s-a născut Iisus în peşteră, 
când au cântat îngerii. Atunci (noaptea) a fost prins 
spre patimă. Atunci a înviat. Atunci va fi judecata 
lumii, care va ţine atât cât se citesc cei şase psalmi ai 
Utreniei, potrivit celor şase cuvinte ale Domnului: 
Veniţi..., că am flămânzit, ... am însetat, gol am fost, 
în temniţă, bolnav... sau Plecaţi de la Mine... 

- Mântuitorul adeseori se ruga noaptea. Uneori 
se retrăgea singur în munte şi se ruga. 

- Şi sfinţii apostoli, când erau închişi, noaptea 
se sculau şi cântau împreună, încât s-au deschis uşile 
temniţei, ba şi inimile iudeilor. 

- Toţi Sfinţii Părinţi se rugau noaptea. Unui 
pustnic i s-au descoperit trei coroane: 1) una de aramă, 
ce reprezintă rugăciunea cea de ziuă, ca ceea ce se 
face cu multă răspândire, 2) una de argint, ce 
închipuie rugăciunea cea de dimineaţă, ca ceea ce este 
făcută cu mintea mai adunată, 3) una de aur, ce 

închipuie rugăciunea de miezul nopţii, ca cea mai 
curată şi mai adunată. 

- Această rugăciune e cea mai primită de 
Dumnezeu, deoarece noaptea, când toată lumea 
doarme şi când se fac în lume cele mai urâte păcate, 
monahul se scoală la rugăciune. 

- Fericit e acela ce lasă somnul şi se roagă 
noaptea. 

- Când te scoli, mai înainte de orice lucru, 
aleargă la nevinovata rugăciune. 


9 I 1955 Spicuiri din predica de la Sihla 

Rugăciunea şi dragostea pururea să fie 
înjugate la monah ca doi boi. 

- Trupul să facă slujba Martei, iar mintea să stea 
la picioarele Domnului ca Maria. 

- Cel ce se roagă având ură sau gânduri rele 
asupra cuiva, este ca o mireasă care curveşte de faţă 
cu mirele său. 

- Cel ce râvneşte a se osteni numai pentru sine e 
semn că are iubire de sine. însă noi trebuie să căutăm 


folosul fratelui, aceasta este dragostea cea adevărată. 

- Atunci când suntem în primejdie trebuie să ne 
ascundem puţin pentru a trece mânia Domnului sau a 
omului, pentru ca să nu pătimim ceva din mândrie sau 
din nepurtarea de grijă a lui Dumnezeu. Aşa a fugit 
Iacov de fratele său, Moise de la faţa lui Faraon, 
David de Saul, Sfinţii Apostoli Petru şi Pavel de Irod, 


primii creştini de închinătorii la idoli etc. 


Sfântul 


Atanasie cel Mare (vreme de 46 de ani), Sfântul 


Teodor Studitul (vreme de 12 ani), toţi sfinţii fugeau 

de primejdii. Iar atunci când omul nu mai poate, face 
Domnul ce nu poate omul. 

- Noi, ca oameni, trebuie să fugim, iar de va 
rândui Domnul să fim prinşi, ştie El cum să ne ajute. 

- Dumnezeu atunci ne ajută, când noi facem tot 
ce putem pentru mântuirea noastră. Ce folos tragem 
din această fugă de mânie sau prigoană? Poate noi ne 
putem mântui răbdând, dar îl facem pe fratele nostru 
ca să păcătuiască prin noi. 

- Deci trebuie să avem iubire de aproapele. Noi 
poate câştigăm, dar păgubim pe aproapele nostru. 

- Dacă noi căutăm să potolim pe aproapele cu 
vreun dar şi nu-1 împăcăm, atunci să fugim. 

- Suntem datori deci să ne ferim din calea 
mâniei aproapelui pentru că îl iubim, iar de trebuie să 
răbdăm, cu voia Domnului, ne va da El atunci ajutor. 


- Cu neputinţă e să petreacă la un loc iubirea de 
argint (rădăcina tuturor patimilor) cu iubirea de 
aproapele. 

- Zavistia este mai rea decât dracul (Pilda lui 
Saul când David îi cânta şi scăpa atunci de drac, dar 
nu şi de zavistie). 

- Zavistia e o rugină a inimii, o scârbă pentru 
sporirea fratelui său. Are necaz pe fratele său, care are 
daruri mai bune. 

- Zavistia este egală cu patima iubirii de argint 
(vezi pilda cea de la Mântuirea păcătoşilor). Zavistia 
nu se bucură niciodată de sporul fratelui său. 

9 I 1955 - Spicuiri din predica de Duminică 
seara la masă la Mănăstirea Sihăstria 

Despre paza minţii şi a inimii 

- Cum sporim? Prin paza minţii şi a inimii, a 
rugăciunii şi a trezviei (după Sfântul Varsanufie). 

- Mintea e portarul inimii, ea nu trebuie să lase 
gândurile să intre în inimă. 

- Gândurile intră în inimă prin cele cinci simţuri 
sau ferestre. Dar şi din inimă izvorăsc diferite patimi. 
Mintea însă le goneşte şi pe unele şi pe altele cu 
ajutorul Domnului. 

- Primele începuturi ale gândurilor nu trebuiesc 


primite. 

- întâi vine momeala, apoi unirea cu gândul, 
lupta, învoirea, după aceea păcatul. 

- Dar fără trezvia atenţiei (minţii) nu putem 
scăpa de gânduri. 

- Când ne vine vreun gând trebuie să-l gonim 
prin atenţia inimii. 

- Să luăm aminte că lupta noastră este împotriva 
stăpânitorilor întunericului veacului acestuia şi cele 
mai de nevoie arme sunt rugăciunea şi trezvia atenţiei. 

- Paza mintii sau trezvia atenţiei este de mai 
multe feluri: 

1. Primul fel de pază e împotriva imaginaţiei, a 
fanteziei. îngerii nu au imaginaţie, dar cum Lucifer şi-a 
imaginat mărirea dumnezeirii, a şi căzut din cer. La 
fel a fost făcut şi Adam, dar cum a greşit - a primit 
imaginaţia nemuririi, a pomului etc. - a şi fost izgonit 
din rai. De aceea pururea ne luptă vrăjmaşul prin 
închipuire. 

- Nici o patimă nu intră decât prin închipuire. 
Primul atac intră prin imaginaţie. Imaginaţia e pod al 
dracilor, căci pe acest pod intră dracii în om. 

- Trebuie ca mintea să stea de strajă în primele 
răsărituri ale gândurilor şi să nu le primească. 

- Dracii nu ostenesc niciodată a ne momi, căci 
ei ştiu ce scump e un suflet. 

- Nouă ne trebuie trezvie mare. Să avem trezvia 
întotdeauna. 

- Mai grea e lupta cu mintea decât cu trupul, cu 
lucrul. Pentru a păcătui cu trupul ne trebuie trei 
lucruri: timpul, locul şi lucrul. Dar la păcătuirea cu 
mintea foarte uşor se face păcatul: oriunde, oricând şi 
fără nici un lucru. Mare pază ne trebuie deci la acest 
război. Imediat trebuie să tăiem gândurile rele. Ne 
trebuie trei lucruri ca să putem a ne lupta cu gândurile 
(cu imaginaţia): 

a) Să ne trezvim zicând: De unde este acest 
gând? Acest lucru se face prin frica Domnului ce 
luminează ochiul mintii. 

5 

b) Să ne împotrivim cu mintea de la primul atac 
al păcatului. 

c) Să ne aducem aminte de numele Domnului ce 
ne ajută, zicând neîncetat „Doamne Iisuse". 

în fiecare clipă supărăm pe Domnul, de aceea 
trebuie ca neîncetat să ne rugăm cu această rugăciune. 
Când vom avea multe gânduri necurate în minte, 
numai cu numele Domnului să le gonim. De ai scăpat 
gândurile în inimă, aruncă rugăciunea lui Iisus în 
mijlocul lor şi pe toate le va alunga. Aşa vom putea 
lupta împotriva imaginaţiei. 



2. Al doilea fel de trezvie a atenţiei este a păzi 
pacea inimii. 

- Oricât ne-am osteni în osteneli trupeşti, nimic 
nu ne ajută de nu vom păzi pacea inimii. Lupta 
noastră o putem duce numai cu pacea inimii. 

- Tulburarea inimii tulbură mintea. 

- Căruţă a dracilor este tulburarea inimii. Cum 
putem păzi pacea inimii? Ca să avem pace în inimă 
trebuie să păzim aceste două lucruri: 

a) Să ne lăsăm cu totul în voia lui Dumnezeu. 

b) Să avem dragoste la fel faţă de toţi, fără 
deosebire. Toţi suntem fraţi în Iisus Hristos. Pacea 
inimii se câştigă deci prin aceste două lucruri: 
dragostea de aproapele şi lăsarea în voia Domnului. 
Inima e ca arcul la ceas. Şi precum atunci când arcul 
se deranjează tot ceasul este defect, tot aşa este şi 
inima când se tulbură, omul toate le face fără pace. 

- Precum este cerbul care, urmărit fiind de 
vânător, de primeşte de la el săgeata, chiar de fuge, 
însă săgeata fiind în el, tot moare, de nu-i va scoate 
cineva săgeata, aşa este şi cu noi. De primim săgeţile 
diavolului în noi, tulburarea inimii e cu noi. Să 
scoatem deci săgeţile diavolului din inimă prin 
rugăciune, spovedanie etc. 

3. Al treilea fel de trezvie a atenţiei este să 
zicem neîncetat rugăciunea lui Iisus. Să chemăm pe 
Domnul neîncetat. De aceea am şi luat metaniile în 
mână. Mereu să luăm aminte la sine, zicând: „Oare de 
când nu am zis «Doamne Iisuse»? Cât a trecut?". Căci 
vom da seama înaintea lui Hristos de aceasta. 

- Mintea noastră se închină la fel de fel de idoli. 
De nu ne rugăm cu mintea atentă suntem ca o mireasă 
ce păcătuieşte cu altul înaintea mirelui său. Dar noi 
ne-am logodit cu El, suntem mireasa lui Hristos. 

- De nu ne împreunăm cu Hristos la rugăciune, 
atunci preacurvim duhovniceşte. 

4. Al patrulea fel de trezvie a atenţiei este să ne 
aducem aminte neîncetat de cugetarea la moarte. 
Bărbatul înţelept în vremea ispitei toate le rabdă prin 
această cugetare. De nimic nu suntem atât de siguri ca 
de moarte. Ştim că vom muri, dar nu ştim cum şi 
când. Să cugetăm la stihurile următoare din Sfânta 
Scriptură, care vorbesc despre moarte: Isus Sirah: 
Adu-ţi aminte de cele mai de pe urmă ale tale şi în 
veac nu vei greşi. Proorocul David: S-au stins ca 
fumul zilele mele şi oasele mele ca o uscăciune s-au 
uscat... Sau: Anii noştri ca pânza păianjenului s-au 
socotit... Zilele anilor noştri şaptezeci... Sau: Omul 
ca iarba , zilele lui ca floarea câmpului. Sau: Uscatu- 
s-a iarba şi floarea ei a căzut... Deci iată ce suntem: 
fum, abur, iarbă, pânză de păianjen, floare etc. 

- Să ne cunoaştem deci nimicnicia noastră. 

Spicuiri din predica de la masă, seara zilei de 
11 ianuarie 1955 

Despre fazele rugăciunii 

Rugăciunea se împarte în trei faze: 1. 
rugăciunea verbală, 2. rugăciunea mintală, 3. rugăciu- 
nea inimii. 

- Se deosebesc patru faze pentru a ajunge omul 
la adevărata rugăciune: 



1. Faza întâi se numeşte rugăciune spurcată 
(necurată), adică atunci când omul se roagă numai cu 
limba, dar cu mintea adună gânduri trupeşti rele şi 
necurate (mai bine zis atunci când mintea se gândeşte 
la cele trei păcate generale: iubirea de argint, de slavă 
şi iubirea de poftă, din care izvorăsc toate celelalte 
păcate). 

2. Faza a doua se numeşte rugăciunea pierzare, 
vrednică de osândă ca şi prima. în prima fază mintea 
era cu gândul la cele trei păcate generale. în 
rugăciunea pierzare mintea nu se gândeşte la patimi, 
ci numai la lucruri nefolositoare. Acum mintea se 
învârte în jurul materiei (Am să mă duc, am să fac, 
am să cumpăr, am să zic etc.). 

3. Faza a treia se numeşte rugăciune furare, când 
omul stă la rugăciune şi începe a se trezi, a lua 
aminte. Se luptă cu mintea, cu gândurile, împotriva 
patimilor şi răspândirii minţii. Astfel uneori este 
biruit, alteori biruitor. în această luptă suntem într-o 
rugăciune jumătate fericită, jumătate osândită. în 
această luptă, pentru a-şi aduna mai bine gândurile, 
omul poate cugeta la rai, la iad, la patimile Domnului. 

4. Faza a patra se numeşte rugăciune răpire, 
extaz sau contemplaţie, când omul începe a plânge la 
rugăciune cu mare foc, cu râu de lacrimi, părăseşte 
materia şi astfel mintea vorbeşte cu Domnul prin 
suspinuri. 

Se mai numeşte şi rugăciunea de foc sau uimire. 
Acum omul nu are nici o imaginaţie, căci nu poate 
nimic să-şi mai imagineze despre Dumnezeu. Omul se 
aprinde de o mare dragoste de Dumnezeu, potrivit 

stihului de la Cântarea Cântărilor: Frăţiorul meu, eşti 
al meu şi eu tot al tău. 

Diavolul însă, ştiind ce mare folos are omul prin 
această unire a omului cu Dumnezeu prin minte, luptă 
cu mare putere împotriva noastră prin primele trei 
faze ale rugăciunii, pentru ca să nu ajungem la această 
ultimă fază. De aceea avem atâta silă de rugăciune. 

- Cât vom fi cu mintea la pofte sau la alte 
lucruri nefolositoare sau lupte cu gândurile noastre, ne 
aflăm în primele trei faze de rugăciune. 

- Rugăciunea se potriveşte foarte bine cu cele 
trei trepte duhovniceşti: 

1. Rugăciunea făptuitorului, adică a celui ce se 
mărgineşte numai la cantitate (care se roagă verbal); 

2. Rugăciunea contemplativului, adică a celui ce 
caută calitate în rugăciune (este tot una cu rugăciunea 
mintală); 

3. Rugăciunea după dar, adică a celui ce se 
roagă în extaz. 

Treptele urcuşului duhovnicesc spre rugăciune 
sunt trei şi anume: 

1. Făptuirea morală, care este părăsirea de către 
sufletul raţional a făptuirilor cu lucrul, adică părăsirea 
păcatelor şi a semnelor păcatelor cu lucrul, atunci 
când omul nu mai face păcate cu lucrul, când se luptă 
cu mintea împotriva păcatelor cu lucrul şi se 
sârguieşte să pună în locul păcatelor virtuţile contrare. 

- Sufletul taie păcatul cu lucrul şi pune virtutea 
în loc. 

Această treaptă se mai numeşte sâmbătă, adică 
odihnă dinspre patimi. 



2. Contemplaţia naturală în duh este a doua 
treaptă. Se mai numeşte sâmbete sau îndoită odihnă. 
La această treaptă ajunge sufletul care a lepădat 
patimile sufleteşti şi trupeşti prin contemplaţia 
naturală în duh. Acum omul se luptă să scape de 
păcatele cele din gânduri. Acum omul părăseşte 
lucrarea patimilor din gând prin contemplaţia naturală 
din duh. Omul din această fază nu mai vede lucrurile 
din natură aşa cum sunt, ci devine surd la acestea şi 
toate cele simţite le preface în cele duhovniceşti. 

- îşi înalţă mintea de la zidire la Ziditor. îl 
preţuieşte prin cugetarea din zidire la cele 
duhovniceşti. Acum nu-1 mai sminteşte pe om nici 
vederea, nici cântarea cea omenească, ci le înalţă pe 
acestea la cele nevăzute din cer. Aceasta este lucrarea 
minţii (după Sfântul Maxim Mărturisitorul). 

Aceasta este a doua odihnă a sufletului, când se 
mută omul din trup la cele cereşti. 

- Aceasta este slobozenia sufletului raţional, ce 
a slobozit chiar lucrarea celor cinci simţuri. Acum 
omul nu se mai sminteşte, ci părăseşte lucrarea cea 
după fire a simţurilor. în jurul lui vede numai lucrarea 
lui Dumnezeu. Prima treaptă se numea sâmbătă sau 
ziua a şasea; a doua se numeşte sâmbete sau ziua a 
şaptea. 

3. Treapta a treia se numeşte ziua a opta sau 
sâmbetele sâmbetelor şi înseamnă nu slobozenia 
sufletului raţional, ci odihna sufletului raţional ce îşi 
retrage mintea de la cele mai duhovniceşti raţiuni prin 
extaz. Omul e dumnezeu după dar. 

în treapta a doua omul se folosea de zidire ca să 
ajungă la Ziditor, la Dumnezeu. Se muta de la zidire 

A 

la Ziditor (Insetat-a sufletul meu spre Dumnezeul cel 
tare, cel viu). Prin lucrarea minţii omul se suie sus. 

în treapta a treia nu mai este contemplaţia 
naturală, ci odihna sufletului în Dumnezeu. Acum au 
pătruns razele Duhului Sfânt în om. Acum Dumnezeu 
odihneşte în el şi el în Dumnezeu. Aceasta este 
îndumnezeirea după dar. 

Deci prima treaptă sau ziua a şasea este atunci 
când omul fuge de Egipt, când scapă de păcatul cu 
lucrul. în treapta a doua sau ziua a şaptea omul 
călătoreşte către Dumnezeu. în treapta a treia sau ziua 
a opta omul, pustiu de orice gând, se odihneşte în 
Dumnezeu. Acum omul e plin de dragostea lui 
Dumnezeu, se roagă fără nici o formă. Acesta este 
semnul că omul a ajuns în această treaptă: că mintea 
se roagă goală de orice gând. Ştie numai un singur 
lucru: să-L iubească pe Dumnezeu din toată inima, 
din tot sufletul şi cugetul său. 

- Urcuşul acestor trei trepte este în zigzaguri. 

- în aceeaşi zi omul urcă până sus şi tot în 
aceeaşi zi se întoarce până la ultima treaptă, pentru că 
rugăciunea este cea mai mare treaptă duhovnicească. 
Există zigzaguri şi curbe în rugăciune. 

Unii au avut dragoste mare către Dumnezeu şi 
repede au ajuns sus, cum au fost mucenicii. Alţii urcă 
în zigzag, mai încet, având o voinţă mai slabă. Altul 
este şi mai slab, dar şi el are nădejde. Cei de sub 
ascultare, cei bolnavi etc. vor lua şi ei aceeaşi cunună. 

- Ţinta pentru toţi este aceeaşi: extazul dra- 
gostei, însă urcuşul pentru unii e mai repede, pentru 
alţii mai încet. 

- Uneori omul este foarte uşor la toate, alteori 
este plictisit, leneş, slăbit, întristat, rece. însă să nu ne 
descurajăm, căci sunt multe întorsături şi zigzaguri. 

- Să alergăm înapoi la rugăciune, căci calea ce 
ne duce la treapta adevărată este numai rugăciunea. 

- Rugăciunea aduce în suflet dragostea adevă- 
rată. Rugăciunea este maica tuturor virtuţilor. Calea 
Crucii nu ni se pare aşa de grea prin rugăciune. 

Nimeni nu poate câştiga dragostea lui 
Dumnezeu şi a aproapelui, decât numai prin 
rugăciune. 

- Prin dragoste toate ni se fac uşoare. 

- Nimeni nu sporeşte decât numai prin sfinţita 
rugăciune. Prin rugăciune ajungem la dragostea aceea 
de care spunea Sfântul Apostol Pavel: Cine ne va 
despărţi pe noi de dragostea lui Hristos? Sau: Nu mai 
trăiesc eu, ci Hristos trăieşte în mine. 

- Necazul răbdare lucrează. 

- Lucrarea minţii şi rugăciunea curată are nevo- 
ie de multă răbdare, că nu ajungem uşor acolo. Deci 
să nu ne descurajăm în rugăciune, precum canane- 
ianca (care mereu cerea până a primit: O, femeie, 
mare este credinţa ta). Să urmăm şi pilda acelei 
văduve cu judecătorul cel nedrept, care, pentru că 
mereu îl supăra, i-a făcut dreptate. Oare Dumnezeu nu 
va face dreptate aleşilor săi care strigă către El ziua şi 
noaptea? 

- Să nu ne descurajăm în orice treaptă am fi; 
măcar de silă să ne rugăm şi Dumnezeu ne va cerceta 
cu milă, zicând: Fie ţie după credinţa ta. 

- Dumnezeu cere de la noi să fim statornici în 
rugăciune. 

- Cel ce dulceaţa rugăciunii a ajuns va fugi de 
gloate ca un asin sălbatic (Sfântul Isaac Şirul) 

La Consiliul Duhovnicesc din ziua de 12 ian 
1955 la stăreţie. 

- Pravila din biserică, în înţelesul adevărat al 
cuvântului, nu este rugăciune, ci lucrare a minţii, căci 
ea duce mintea în multe părţi, prezentând multe idei. 
Pravila nu adună mintea decât în parte. Astfel mintea, 
urmărind cu gândul ideile ce se desprind din pravilă, 
nu se poate aduna înăuntrul său (în biserică ori se 
citeşte la Psaltire, ori viaţa şi canonul unui sfânt, ori 
se laudă Dumnezeu etc). 

- De aceea, pentru a ne aduna mintea cu 
adevărat în biserică, trebuie să zicem: „Doamne 
Iisuse", căci mintea, fiind închisă între cinci cuvinte, 
mult mai uşor se poate aduna. Numai prin această 
rugăciune se poate aduna mintea în inimă. 

- în înţelesul mai larg al cuvântului, orice 
simţământ şi mişcare duhovnicească a minţii sau a 
inimii este rugăciune. Pravila, cugetarea, cântarea, 
mărturisirea păcatelor, toate în acest fel pot fi socotite 
rugăciune. însă adevărata rugăciune este numai cea 
făcută cu atenţie şi trezvie, adică rugăciunea minţii. 

- Deci cum se cade să stăm în biserică? Ce 
lucrare să avem cu mintea? Aici nu este o lege fixă, 

totul este ca, orice lucrare avem, să căutăm să o facem 
cu simţire. 

- E bine ca la început să ascultăm cu atenţie cele 
ce se citesc şi se cântă în biserică şi, după ce vom 
vedea că mintea s-a adunat puţin şi doreşte să se 
roage, atunci să începem a zice cu atenţie „Doamne 
Iisuse", iar din când în când să mai prindem câte un 
stih din cele pe care le auzim şi care ne foloseşte. 

- Sau putem sta în biserică fără a zice „Doamne 

Iisuse", dar trebuie să avem măcar lucrarea minţii, 

adică să urmărim cu mintea tot ce se citeşte sau se 
cântă. Să ne gândim la pătimirile mucenicilor când se 
vorbeşte despre ei, sau la taina întrupării Domnului 
sau la altă lucrare, potrivit cu cele ce le auzim. însă în 
timpul Sfintei Liturghii să fim cu atenţia numai acolo, 
la dumnezeiasca jertfă. 

Extrase din ultima predică din ziua de 13 ian. 
1955 la Sfânta Liturghie 

Despre citirea Sfintei Scripturi, rugăciune, 
ascultare şi blagoslovenie 

1. Citirea Sfintei Scripturi este trâmbiţa Sfântu- 
lui Duh, zice Sfântul Efrem Şirul, că precum trâmbiţa 
trezeşte pe oameni la luptă, aşa şi dumnezeiasca 
Scriptură, prin citire, foarte mult deşteaptă inima 
monahului, încât îl duce la rugăciunea cea mai adevă- 
rată. 

Prin citirea Sfintei Scripturi omul urcă spre 
adevărata rugăciune prin şapte trepte şi anume: 1) 
întâi se naşte deşteptarea minţii, apoi 2) meditaţia, 3) 
chibzuinţă minţii spre rugăciune, 4) suferirea în 

rugăciune, 5) osteneala în rugăciune, 6) lucrarea 
duhovnicească a minţii, apoi 7) rugăciunea cea 
trupească, verbală sau, cum i se mai spune, plugăria 
sufletului. Această a şaptea fază, rugăciunea trupeas- 
că, este socotită treapta întâi din cele trei feluri de 
rugăciune: verbală, mintală şi a inimii, şi ea duce la 
rugăciunea cea duhovnicească a minţii. 

- Citirea Sfintei Scripturi nu cere cantitate, ci 
calitate. Ceea ce ne-a rămas în minte aceea se caută. 

- Nu se trece cu vederea însă nici cantitatea 
rugăciunii. 

- Să nu căutăm să trecem filele, că mintea se 
întunecă de multa citire. 

- Sfântul Efrem Şirul ne sfătuieşte ca întâi să 
stăm în genunchi şi să ne rugăm lui Dumnezeu ca să 
ne deschidă mintea şi să ne-o lumineze, apoi să citim 
cu luare aminte o filă-două. E bine să luăm şi câteva 
note pe caiet, că scrisul e îndoită citire. De Sfintele 
Scripturi ne putem folosi şi numai când le vedem. 

- Să citim Sfintele Scripturi chiar de nu le 
înţelegem (pilda famenului Candachiei). 

- Călugărul ce nu citeşte Scriptura e ca o casă 
zidită pe nisip (Sfântul Casian), iar cel ce o citeşte e 
ca o casă pe temelie de piatră. 

- Ca cerbul la izvoarele apelor, aşa să alerge 
monahul la citirea Sfintei Scripturi. Ca nişte cerbi 
duhovniceşti să alergăm la Sfintele Scripturi, că altfel 
ne umplem de otrava păcatelor. 

Deci să alergăm la dumnezeieştile izvoare şi 
vom găsi apa cea de viaţă dătătoare, prin care ne vom 
răcori. Şi psalmistul zice cu alte cuvinte că monahul 

este pomul răsădit lângă izvoarele apelor Sfintei 
Scripturi. Pomul este tot omul, frunza pomului este 
osteneala cea trupească din afară (postul, privegherile, 
metaniile etc.), iar roada pomului este lucrarea 
duhovnicească a inimii, dragostea, pacea, milostenia, 
facerea de bine, blândeţea. 

- Dragostea se câştigă numai prin rugăciune. 
Dar să nu uităm că nici frunzele, nici roadele nu cresc 
dacă mai întâi nu este omul răsădit lângă izvoarele 
apelor Sfintei Scripturi, potrivit şi cu cuvântul: 

înseta-ta sufletul meu spre Dumnezeul cel tare, cel 
viu. 

2. Dumnezeiasca rugăciune, oricare va fi ea, 
este bună. Căci fiecare într-o zi poate ajunge la 
măsură dumnezeiască. De pildă: monahul este ispitit 
mai ales de trei feluri de draci într-o zi. Dimineaţa ne 
ispitesc dracii slavei deşarte şi ai mândriei şi mai ales 
ne luptă cu nesimţirea (când omul crede că el nu are 
păcate). Cauza pentru care nu ne cunoaştem este lipsa 
de rugăciune. La amiază ne luptă dracii mâniei şi ai 
iuţimii. Iar seara ne ispitesc dracii lăcomiei 
pântecelui. 

- Deci prin rugăciune să luăm aminte cu atenţie 
la toate războaiele dracilor. 

- Nici o virtute nu smereşte mintea aşa de mult 
ca rugăciunea. 

- Când suntem fără lacrimi şi împietriţi e semn 
că suntem mândri. Deci să ne rugăm cu atenţie, că 
prin ea se va naşte umilinţa. 

- Aşa dacă ne vom lupta contra dracilor de 
dimineaţă prin rugăciune şi smerenie, contra celor de 

amiază, prin a ne întoarce cu dragoste, rugăciune, 
blândeţe către toţi (de nu avem adevărata dragoste 
către aproapele, măcar pe cea făţarnică să o uneltim), 
contra celor de seară prin înfrânare, aşa de ne vom 
lupta, vom ajunge la măsură dumnezeiască într-o zi. 

- Este bună orice rugăciune, numai să fie făcută 
cu umilinţă şi luare aminte. Iar de lipsesc acestea nici 
una nu este bună. Şi rugăciunea de dimineaţă şi cea de 
amiază şi cea de seară este bună, numai să stea omul 
cu mintea toată vremea înaintea Domnului. Aceasta 
este adevărata rugăciune, dar ca să ajungem aici, 
trebuie ca înainte de rugăciune să citim ceva pentru a 
ne aduna mintea. Că monahul se reîntoarce în chilie 
ca un ostaş rănit din război, fiind supărat şi tulburat de 
ascultări şi de tăierea voii. 

- De aceea, când vii în chilie, întâi să te 
linişteşti, apoi să citeşti o pagină-două din Sfinţii 
Părinţi, apoi să te rogi. 

- Mare legătură este între citire şi rugăciune. 

- Din citire mintea se adună la cele citite. Prin 
citire se linişteşte mintea întâi. Apoi stai în genunchi 
la rugăciune. Şi caută să ridici întâi mintea sus, apoi 


ca să ţii mintea acolo sus ridică şi mâinile sus. Să nu 
ridici mâinile întâi sus, ci mintea ridic-o întâi la 


rugăciune şi apoi mâinile, potrivit cuvintelor: Pus-ai 
arc de aramă împotriva vrăjmaşilor noştri (mâinile 
sunt arc de aramă). 

- Citirea aduce mintea ca să se poată ruga. 

- Cum se ajută mintea din citire? Spune Sfântul 
Efrem Şirul că de stai la rugăciune, să iei aminte ca 
vasele tale să nu le spurce dracii. 

- De ai citit ceva şi apoi stai la rugăciune, 
îngerul Domnului îţi aduce aminte la rugăciune de 
cele ce le-ai citit şi, chiar dacă mintea nu ajunge la 
rugăciune, are totuşi o lucrare a minţii, adică gândeşti 
la cele citite. Deşi nu este o rugăciune de aur sau 
argint, totuşi este de aramă, adică o cugetare duhovni- 
cească ce tot ne suie către Dumnezeu. 

- Se mai întâmplă că la citire se luminează 
mintea prin rugăciune. 

- Deci şi înainte de a citi trebuie să te rogi, ca să 
te lumineze Dumnezeu. 

- Rugăciunea este cheia dumnezeieştilor Scrip- 
turi, a citirii şi a înţelegerii lor. 

- De voim deci să fim pomi duhovniceşti, să 
stăm la izvoarele Sfintei Scripturi. 

- Cea mai mare lucrare duhovnicească este 
sfânta rugăciune, pentru că sfânta rugăciune naşte 
dragostea. 

- Prin citire şi rugăciune omul capătă mare 
dragoste (râvnă) să alerge la păzirea poruncilor lui 
Dumnezeu. 

3. Ascultarea sau tăierea voii. Ascultarea este o 
lucrare a îngerilor din cer. Din neascultare a căzut 
satana şi Adam. 

- Neascultarea lucrează moarte, zice Sfântul 
Ioan Scărarul. 

- Ascultarea este moarte a voii (Sfântul Ioan 
Scărarul) 

- Mai înaltă este ascultarea ca jertfa, adică decât 
rugăciunea din chilie, postul, metaniile etc. 

Ascultarea este o mucenicie de fiecare zi, iar cel 
iubitor de jertfă se foloseşte foarte puţin. Pildă avem 
în acest sens pe Saul care a cruţat vitele lui Amalic ca 
să le aducă jertfă şi nu le-a omorât pentru ascultare. 
Iar Samuil, care se tâlcuieşte ascultare, l-a mustrat pe 
Saul. Ba lui Saul i se ia şi împărăţia, căci ascultarea 
este mai mare ca jertfa. 

- Noi credem că cea mai mare jertfă este postul, 
metaniile, rugăciunea, însă cea mai mare jertfă este 
tăierea voii şi ascultarea. Orice altă nevoinţă sau jertfă 
este mai mică decât ascultarea. 

4. Blagoslovenia. Păzirea blagosloveniei încă 
este un semn de smerenie. 

- Poate fi ascultător cineva la cele mari, dar nu 
şi la cele mici, nepăzind blagoslovenia. 

- Dar de multe ori cele mici îl trântesc pe 
monah. 

- Trebuie să păzim foarte mult blagoslovenia 
sau legătura celor mari (pilda celui ce nu a mâncat 
pâine, fiind legat; pilda lui Marcu, ucenicul cu litera 
O 3 ). 


- Să ne facem canonul rânduit, iar de nu putem 
cumva, măcar să ne ostenim cu altceva, căci căinţa 
sinceră înalţă pe om acolo unde îl urcă acea faptă. 

- Deci neîncetat să avem cu noi întristarea 
inimii, rugăciune curată sau o lucrare oarecare a 
minţii, dragoste spre toţi, smerenie, ascultare şi 
blândeţe. 

3 Vezi Patericul egiptean la avva Marcu, ucenicul lui 
awa Siluan. 



Din cuvântul de rămas bun de la masa de 
seară 13 I 1955 

- Să nu ne câştigăm alt mijlocitor mai mare 
decât pe Maica Domnului. Atâta putere are ea 
înaintea Domnului, că de ar fi căzut toate puterile din 
ceruri toate valorează mai puţin ca Maica Domnului. 
Ea este a doua lume (pildă cele două minuni ale ei, cu 
măscăriciul şi cu desfrânatul). 

- Ca testament vă las ca să nu uitaţi pe Prea- 
sfânta Maica Domnului, ci să zicem câte un acatist şi 
paraclis în fiecare zi. 

- Să fie dragoste între noi şi unitate. 

- Să fim toţi una şi de obşte. 

- Când va pătimi sau se va bucura unul, toţi să 
pătimim sau să ne bucurăm. Să ne ajutăm cu sfaturi, 
să fim blânzi. A şaptea lucrare a monahului şi cea mai 
mare este să cerem sfat de la alţii pentru a nu ne 
rătăci. Cine vrea să se mântuiască, cu întrebarea să 
călătorească (Sfântul Casian). Amin. 

SCRISOARE CĂTRE UN SECTAR 

Domnule Efrem, 

Vei şti că am primit scrisoarea de la dumneata şi 
am citit-o cu atenţie. Iar fiindcă doreşti a-ţi scrie şi eu 
câteva rânduri, deşi sunt ocupat cu multe, totuşi măcar 
aşa cât mai pe scurt îţi răspund prin cele ce urmează: 

1. De unde ştii dumneata aşa de sigur că venirea 
Domnului este la uşă? N-ai auzit pe Mântuitorul în 
Sfânta Evanghelie că zice: Iar de ziua şi de ceasul 

acela nimenea nu ştie , nici îngerii din ceruri, nici 
Fiul, ci numai Tatăl (Matei 24, 36, 44)? Şi în alt loc 

unde spune: Nu este lucrul vostru a şti anii şi vremile 

pe care Tatăl le-a pus întru a Sa stăpânire (Fapte 1, 7). 
Şi iarăşi ştim că ziua Domnului va veni ca un fur (II 
Petru 3, 10). Apoi de unde ştii dumneata şi eşti aşa de 

sigur că este chiar acum la uşă ? E drept că au fost şi 

încă vor mai fi semne pentru vremea venirii 
Domnului cea de a doua oară; şi aceste semne le 

/V 

cunoaştem pentru că însuşi Mântuitorul ni le-a arătat 
nouă. Dar a spune noi sigur ceva despre ziua şi ceasul 
acela este cu totul cu neputinţă. Căci acestea sunt 
taine ştiute numai lui Dumnezeu. Dar este bine să fim 
în toată vremea veghetori, ca să nu fim luaţi prin 
surprindere de moarte sau de ziua aceea. 

De aceea a şi zis Mântuitorul nostru: Prive- 
gheaţi, că nu ştiţi nici ziua, nici ceasul întru care Fiul 
Omului va veni (Matei 25, 1-13). Dar a face noi veste 
că ştim ceva despre ziua şi ceasul acela este o 
nebunie. Ştiţi ce a păţit William Miller 4 cu această 
nebunie trufaşă! Câtă ruşine şi ocară a suferit, fiindcă 
a rămas prooroc mincinos în faţă la atâta lume! 

2. Văd că zici că Domnul ţi-a pregătit loc acasă 
la El. Da de unde ştii că acasă la El şi nu în iad? Nu 
ştii ce zice Scriptura: Cine a cunoscut gândul 
Domnului şi sfatul Domnului cui s-a descoperit? (I 
Cor. 2, 16). El cercetează inimile şi rărunchii. De 


4 întemeietorul sectei adventiştilor, care a profeţit 
greşit că venirea a doua a Mântuitorului va fi între 1 martie 
1843 şi 1 martie 1844. 

unde ştim noi că suntem vrednici a merge acasă la El 
(Ps. 7, 10)? 

3. Dacă zici că mântuirea este în dar, de ce se 
cer de la om şi faptele cele bune ale lui? Nu te înşela. 
Harul este din partea lui Dumnezeu. Iar din partea 
omului se cere credinţa cea dreaptă, unită cu faptele 
lui cele bune, pentru a se putea mântui. Deci credinţa 
cea lucrătoare, aceea care se lucrează prin dragoste 
(Gal. 5, 6). Să nu crezi dumneata că Dumnezeu 
mântuieşte pe om fără de om. Adică fără a cere şi 
osteneala lui. Trebuie şi o contribuţie proprie a 
omului la mântuirea lui, pentru a se arăta voia lui 
liberă şi credinţa lui, dragostea lui şi nădejdea lui faţă 
de Dumnezeu. 

Mântuitorul spune: Cel ce va răbda până în 
sfârşit acela se va mântui (Matei 10, 22; 24, 13). Iată 
că aici cere lucrul omului, răbdare în suferinţă şi nu 
aşa de o zi sau două, ci până la sfârşit. Marele Apostol 
Pavel, arătând că omul trebuie a lucra la mântuirea sa, 
zice: Drept aceea, iubiţii mei fraţi, cu frică şi cu 
cutremur mântuirea voastră s-o lucraţi (Filip. 11, 12). 
Iarăşi, Mântuitorul nostru, arătându-ne că cere de la 
noi roadele faptelor bune, ne spune: Orice mlădiţă 
care nu aduce roadă se taie (Ioan 15, 2). Şi în alt loc 
zice: întru răbdarea voastră veţi dobândi sufletele 
voastre (Luca 21, 19). 

Şi iarăşi, marele Apostol Pavel, arătând că se 
cere osteneala omului la mântuirea sufletului său, 
zice: Drept aceea, fraţii mei iubiţi, fiţi statornici, 
neclintiţi, sporind în lucrul Domnului pururea, bine 
ştiind că osteneala voastră nu este deşartă întru 

Domnul (I Cor. 15, 58, vezi şi II Tim. 4, 7; Rom. 2, 6-7; 
Luca 12, 33 etc). Ştii că pe acela ce s-a lenevit de a 
înmulţi talantul l-a pedepsit cu munca cea veşnică 
(Matei 25, 28-30). Iarăşi ştii că celui ce voia să fie 
desăvârşit i se cerea să vândă averile sale, să le dea să- 
racilor şi apoi să aibă comoară în cer (Matei 19, 21-22). 
Apoi nu ştii că noi toţi trebuie să ne înfăţişăm înaintea 
scaunului judecăţii lui Hristos, ca fiecare din noi, 
după faptele pe care le-am săvârşit prin trup, să 
primim bine sau rău (II Cor. 5, 10; I Cor. 3, 8)? Şi, 
iarăşi, n-ai auzit pe Apostolul Iacob care zice: 
credinţa fără de fapte este moartă (Iacob 2, 17)? 

Deci te rog nu te înşela a crede că se poate 
mântui cineva fără a lucra împreună cu harul lui 
Dumnezeu la mântuirea sufletului său. De aceea zicea 


marele Apostol Pavel: Noi suntem împreună lucrători 
cu Domnul (II Cor. 6, 1; I Cor. 5, 9). Da. Numai aici 
ai nimerit, când zici că la judecata de apoi vom fi 
întrebaţi de toate cele ce am făcut. Atunci cu adevărat 
Dumnezeu va răsplăti fiecăruia după lucrurile lui (Ps. 
61,11). 

4. Zici că trupurile noastre trebuie aduse jertfă 
fără de prihană Domnului. Da, dar să ştii că nu numai 
trupurile noastre trebuie să fie neprihănite şi sfinţite, 
ci şi sufletele, după mărturia Sfintei Scripturi care 
zice: Cea nemăritată se grijeşte de ale Domnului cum 
să fie sfântă cu trupul şi cu sufletul (I Cor. 7, 34; II 
Cor. 7, 1 şi I Tes. 5, 33). 

5. Nu-i deloc adevărat ceea ce spui că odată cu 
jertfa Mântuitorului au încetat toate jertfele. Care 
jertfe? Cele sângeroase din Legea Veche? Da, acelea 

au încetat. Dar nu jertfa cea fără de sânge (Jertfa 
Euharistică), pe care avem poruncă să o facem întru 
pomenirea morţii Domnului până la venirea Lui (Luca 
22, 19; I Cor. 11, 24-25). Nu auzi pe marele Apostol 
Pavel care strigă: De câte ori mâncaţi pâinea aceasta 
şi beţi acest pahar, moartea Domnului vestiţi, până va 
veni (I Cor. 11,26)? 

Apoi avem jertfa laudei, care nu trebuie a înceta 
niciodată, după cum este scris: Bine voi cuvânta pe 
Domnul în toată vremea (Ps. 33, 1). De asemenea şi 
celelalte jertfe şi prinoase nesângeroase, care se mai 
zic şi daruri din partea omului, precum: tămâia, ceara, 
pâinea şi altele, pe care le aduc oamenii la Sfânta 
Biserică. Despre acestea Mântuitorul ne arată în ce fel 
să le aducem, zicând: Deci, de-ţi vei aduce darul tău 
la altar şi acolo îţi vei aduce aminte că fratele tău are 
ceva împotriva ta, lasă darul tău acolo la altar şi du-te, 
împacă-te mai întâi cu fratele tău, şi apoi vino de-ţi 
adu darul tău (Matei 5, 23-24). 

6. Cinci jertfe sângeroase se aduceau în Legea 
Veche şi acestea erau umbre şi închipuiri simbolice 
ale altor lucruri tainice. Berbecul (oaia), taurul (boul), 
capra, turturica şi porumbelul. Cele trei dintâi 
închipuiau pe cele trei părţi ale sufletului nostru. 
Berbecul, ca cel ce este mai mare peste oi, puterea cea 
raţională a sufletului. Taurul, iuţimea (partea mâni- 
oasă a omului). Şi capra, pofta. Turturica închipuia 
neprihănirea. Iar porumbelul, sfinţenia (vezi Sfântul 
Maxim Mărturisitorul, Lilocalia, voi. II). Iar jertfele 
nesângeroase sunt cele ce le-am amintit mai sus, care 
şi în Legea Veche se aduceau şi în cea nouă se aduc la 

sfânta biserică, spre trebuinţa serviciului liturgic şi 
spre hrana şi întreţinerea preoţilor şi celorlalţi care 
slujesc Biserica şi care de la Biserică trebuie a se 
hrăni (I Cor. 9, 13-14). 

7. Zici că ţi s-au iertat păcatele pentru că ai 
primit pe Domnul în suflet. Păcatele nu se iartă decât 
prin darul Preasfântului Duh cel dat de Mântuitorul 
nostru sfinţilor săi ucenici şi apostoli. Acest dar al 
Preasfântului Duh lucrează acum în Biserica lui 


Hristos numai prin arhiereii şi preoţii Bisericii Sale. 
Căci aceştia, prin punerea mâinilor, primesc darul 
Preasfântului Duh (Fapte 20, 28). Aceştia au primit 
putere de la Hristos Dumnezeu de a lega şi dezlega 
păcatele oamenilor. Şi câte vor lega ei pe pământ vor 
fi legate şi în cer, şi câte vor dezlega ei pe pământ vor 
fi dezlegate şi în cer (Matei 18, 18; Ioan 20, 23). 

Deci nu te năluci în zadar că pe altă cale ţi se 
iartă păcatele, afară de darul Sfântului Duh cel dat 
sfinţilor Săi ucenici şi apostoli şi care prin succesiune 
apostolică, prin punerea mâinilor, a rămas şi lucrează 
până la sfârşitul veacului, prin episcopii şi preoţii 
Bisericii lui Hristos. De crezi că ţi se iartă păcatele pe 
altă cale fără de episcopi şi preoţi eşti eretic şi străin 
de tot adevărul si de Biserica lui Hristos cea 


dreptmăritoare. 


8. Zici că nu este nevoie a se depărta călugării 
din mijlocul lumii şi a se retrage pe la mănăstiri şi 
prin pustii şi singurătăţi spre a se curăţi de păcate. 
Cine te-a învăţat aceste cugetări deşarte? Unde a 
petrecut marele prooroc Ilie Tesviteanul, cel ce sufla 
cu foc şi care cu rugăciunea sa a încuiat cerul să nu 

plouă pe pământ trei ani şi şase luni (Luca 4, 25)? 
Acesta de trei ori cu rugăciunea a pogorât foc din cer 
şi cu rugăciunea lui cerul iarăşi s-a descuiat şi a dat 
Dumnezeu ploaie pe pământ (III împ. 18, 38, 45). 
Oare nu în pustie vieţuia marele Ilie şi în peşteră (III 
împ. 19, 8-9)? Dar marele prooroc Ioan Botezătorul, 
cel mai mare om născut din femeie (Matei 11, 11), unde 
îşi avea petrecerea? Au nu în pustie (Matei 3, 1-4)? 
Şi unde a propovăduit? Au nu în pustia Iudeii? Ca să 
se plinească ceea ce a fost scris: Glasul celui ce strigă 
în pustie: Gătiţi calea Domnului, drepte faceţi 
cărările Lui (Matei 5, 4). 

Dar însuşi Domnul Dumnezeul şi Mântuitorul 
nostru Iisus Hristos, unde s-a retras după botez şi a 
postit 40 de zile şi 40 de nopţi? Au nu în pustia 
muntelui Carantania, unde a biruit pe satana şi cele 
trei atacuri ale lui (Matei 4, 1, 11)? Nu vezi că 
Mântuitorul nostru mai înainte de a întemeia viaţa cea 
de obşte cu sfinţii Săi ucenici şi apostoli, a pus 
temelia vieţii pustniceşti prin chipul şi pilda vieţii 
Sale, în pustie petrecând, în post şi rugăciune şi 
ispitindu-se de diavolul şi biruindu-1 pe el; petrecând 
în negrăită feciorie, sărăcie şi supunere faţă de 
Părintele Său din cer, ascultător făcându-se până la 
moarte, şi încă moarte de cruce (Filip. 2, 8)? 

Oare nu este viaţa Mântuitorului nostru Iisus 
Hristos pilda şi prototipul vieţii călugăreşti şi 
pustniceşti? Oare nu au petrecut după pilda 
Mântuitorului nostru Iisus Hristos, prin pustii şi 
peşteri, mii şi zeci de mii de pustnici şi sihaştri care 
au postit toată viaţa şi s-au hrănit numai cu pâine şi 

apă şi cu rădăcini, şi au fost ispitiţi de diavoli şi prin 
lupta cu ei s-au făcut cei mai mari luminători ai lumii? 
Aşa au fost Sfântul şi Marele Antonie, Sfântul şi 
Marele Sisoe, Eftimie cel Mare, Onufrie cel Mare, 
Marcu de la peşteră, Macarie cel Mare, Pamvo, Pimen 
cel Mare şi altă nenumărată ceată de preacuvioşi 
părinţi, care au rătăcit prin munţi şi prin peşteri, 
cărora lumea nu le era vrednică (Evrei 11, 57-58). 

Oare Mântuitorul numai după botez a petrecut 
în pustie în post şi rugăciune? Oare nu în toată viaţa 
Sa El se retrăgea adeseori din mijlocul poporului şi se 
ruga în pustie şi petrecea nopţi întregi în rugăciune pe 
munte, în singurătate? Aşa vedem scris în dumneze- 
iasca Sa Evanghelie (Matei 14, 23; Marcu 1, 35; 6, 
46; 14, 32; Luca 5, 16; 6, 12; 9, 18, 29; 11, 1; Ioan 6, 
15 etc). 

Aşadar, domnule Efrem, dacă şi Mântuitorul şi 
Sfinţii Prooroci şi Sfinţii Părinţi au ales pustia şi 
singurătatea şi munţii ca cel mai potrivit loc pentru 
rugăciune şi post şi iscusinţă în luptele cu diavolul, 
apoi cine eşti dumneata care găseşti de cuviinţă altfel 
de cum ne-au învăţat cu pilda vieţii şi cu cuvântul 
Mântuitorul, Sfinţii Prooroci şi Apostoli şi Sfinţii 
Părinţi? Oare vrei dumneata, fiind un vierme strică- 
cios ca şi mine, să zbori mai sus ca vulturii cu 
înţelegerea dumitale cea scurtă şi întunecată de 
patimi? Vrei să pui alte legi şi dreptare pentru 
desăvârşirea vieţii creştineşti, afară de cele puse de 
Mântuitorul nostru Iisus Hristos, de Sfinţii Apostoli, 
de Prooroci şi de Sfinţii Părinţi, care în pustie şi în 
munţi au dus viaţă îngerească şi au strălucit cu viaţa şi 

cu puterea minunilor încât şi morţi au înviat prin post 
şi rugăciune în pustie şi văzători de Dumnezeu s-au 
făcut (III împ. 19, 11, 13-14; 27, 22; IV împ. 8, 1)? 

9. Cine te-a învăţat pe dumneata că Dumnezeu 
nu cere de la om chinuirea trupului la lucrarea 
faptelor celor bune? Oare pe tine să te ascult sau pe 
Marele Apostol Pavel, care cu pilda vieţii sale şi cu 
cuvântul mă învaţă, zicând: în toate zilele îmi 
chinuiesc trupul şi îl robesc, ca nu cumva, altora 
propovăduind, eu să ajung de sminteală (I Cor. 9, 27; 
II Cor. 6, 5; 11, 27; Fapte 14, 23)? Cine din sfinţii lui 
Dumnezeu au călătorit în viaţă fără osteneală şi fără 
de chinuirea trupului? 

10. Zici că trebuie să aducem lui Dumnezeu 
roada buzelor noastre? Să ştii că nu numai roada 
buzelor noastre, ci şi lucrarea minţii şi zdrobirea 
inimii, în vremea rugăciunii noastre, ni se cer de la 
Dumnezeu. Roada buzelor noastre în vremea 
rugăciunii noastre, fără de participarea minţii şi a 
inimii, nimic nu foloseşte. Că auzi pe acelaşi apostol 
Pavel că zice: Cânta-voi, zice, cu duhul, cânta-voi şi 
cu mintea (I Cor. 14, 15). Dar nu numai cu buzele şi 
cu mintea se cade a lăuda pe Dumnezeu, ci şi cu 
inima, după învăţătura marelui Apostol Pavel, care 
zice: Lăudând şi cântând întru inimile voastre 
Domnului (Efes. 5, 19). Dumnezeu arată aici că roada 
buzelor, fără participarea minţii şi a inimii, este depăr- 
tare de El, aşa cum zice prin proorocul: Poporul acesta 
mă cinsteşte cu buzele sale, dar cu inima lui este 
departe de mine (Isaia 29, 13; Osia 7, 14; Ier. 7, 5). 

11. Zici că prin Sângele Domnului Iisus Hristos 
noi am primit o curăţire deplină de toate întinăciunile 
sufleteşti şi trupeşti şi o iertare deplină. Da, este 
adevărat că noi prin Sângele Domnului am fost 
răscumpăraţi şi am primit curăţire de păcate şi iertare 
(Evrei 9, 14; Colos. 1, 14). încă şi prin baia naşterii 
celei de a doua şi a înnoirii Duhului Sfânt ne-am 
spălat, ne-am curăţit şi ne-am sfinţit (Tit 3, 5; Fapte 2, 
38; 22, 16; Ioan 3, 3; Efes. 5, 26; Colos. 2, 12). Dar 
nu trebuie pentru aceasta să uităm că întru fărădelegi 
ne-am zămislit şi întru păcate ne-am născut (Ps. 50, 6; 
Gen. 8, 21; Iov 15, 14). 

Am auzit iarăşi în Sfânta Scriptură că toţi multe 
greşim (Iacob 3, 2) şi că nu este om care să nu 
păcătuiască (III împ. 8, 46; II Parai. 6, 36). De aceea 
trebuie a înţelege că pururea suntem păcătoşi înaintea 
lui Dumnezeu şi avem nevoie de curăţire, de iertare, 
care se dă nouă prin taina pocăinţei, pe care a pus-o 
Dumnezeu în Biserica Sa şi care se administrează 
numai prin episcopi şi preoţii duhovnici care au luat 
putere de la Mântuitorul nostru Iisus Hristos de a lega 
şi dezlega pe pământ păcatele oamenilor, a celor care 
se mărturisesc sincer şi cu căinţă de ele (Matei 18, 18; 
16, 19; Ioan 20, 23). 

Aşadar, este nevoie de spovedania păcatelor la 
preot (Levitic 5, 5, 16; 26, 40; Numeri 5, 7, 10; Ier. 3, 
13). în Legea Nouă episcopii şi preoţii sunt urmaşii 
Sfinţilor Apostoli (Ioan 20, 22-23). 

Noi trebuie a ne cunoaşte în toată vremea 
păcatele noastre, după cum făcea şi marele prooroc 
David, care zicea: că fărădelegea mea eu o cunosc şi 



păcatul meu înaintea mea este pururea (Ps. 50). După 
aceasta trebuie să ne întoarcem la pocăinţă (III împ. 8, 
47-48) cu înfrângerea inimii (Ps. 50, 18; 37, 17-18; 
Pilde 28, 13), cu smerenie (Ezdra 9, 6-8; Isaia 64, 5; 
Ier. 3, 25; Daniil 9, 7); să cerem rugăciunea de 
dezlegare şi canonul cuvenit pentru păcatele făcute 
înaintea lui Dumnezeu, precum a făcut marele 
prooroc David când a greşit înaintea Domnului (II 
împ. 24, 10-14; III împ. 8, 47-51). Trebuie negreşit a 
ne mărturisi păcatele noastre la preoţii puşi de 
Dumnezeu în Biserică şi să primim canonul dat la 
spovedanie (Levitic 26, 40-42; Judec. 10, 15; Neemia 
9, 33). 

Noi, prin păcatele noastre, întristăm pe Duhul 
Sfânt (Efes. 4, 30). Iar prin mărturisire şi pocăinţă 
iarăşi înnoim inima noastră prin redobândirea 
Sfântului Duh. Acest lucru îl adevereşte Sfântul şi 
Marele Prooroc David, care, după căderea în păcat, se 
roagă lui Dumnezeu, zicând: Inimă curată zideşte 
întru mine, Dumnezeule, şi duh drept înnoieşte întru 
cele dinlăuntru ale mele. Şi iarăşi: Nu mă lepăda pe 
mine de la faţa Ta şi Duhul Tău cel Sfânt nu-l lua de 
la mine. Dă-mi mie bucuria mântuirii Tale şi cu Duh 
stăpânitor mă întăreşte (Ps. 50, 11, 14). 

12. Văd că te lauzi că ai o purtare frumoasă, 
sfântă şi cuviincioasă. E bun lucrul acesta, dar nu 
trebuie trâmbiţat, că ştii ce a păţit fariseul? Dar să mai 
ştii şi aceasta, că oricât de cucernică aşezare vei avea 
nu poţi fi fără de păcate, că cine zice că păcat nu are, 
mincinos pe Dumnezeu îl face (I Ioan 1, 8, 10; Gal. 3, 
22). Dumneata te arăţi a fi drept şi că duci o viaţă 

neprihănită şi spui că aceasta este o jertfă curată adusă 
lui Dumnezeu din partea dumitale. Să ştii însă că cea 
mai plăcută jertfă lui Dumnezeu este duhul umilit şi 
inima înfrântă şi smerită (Ps. 50). 

13. Dumneata îţi închipui că oricine din oameni 
poate să aducă jertfă pentru popor. După dumneata nu 
ar mai fi nevoie de episcopi sau de preoţi, care să 
aducă jertfe pentru popor. Dar nu-i deloc aşa cum 
gândeşti. Vezi că şi în Legea Veche şi mai înainte de 
Legea Veche şi în Legea Darului celui nou al Evan- 
gheliei, cei care au adus jertfe de iertare, de curăţire, 
de sfinţire şi de mulţumire pentru popor au fost 
oameni chemaţi şi aleşi de Dumnezeu. Vezi citatele: 
Ieşire cap. 28, 29, 30; Amos 7, 15; I împ. 16, 12, 13; 
Evrei 5, 4; Fapte 9, 15; Rom. 1, 1; Gal. 1, 15; I Cor. 
12, 28... Apoi au fost trimişi de Dumnezeu la lucrul 
Său (Ier. 1, 5; Isaia 48, 16). Ei au primit însuşirile tre- 
buincioase lucrului lui Dumnezeu de la Duhul Sfânt 
(Num. 11, 16-17; Miheia 3, 8; Luca 24, 49; Fapte 4, 
31; 6, 5; I Petru 1, 12). 

Aceşti oameni chemaţi, aleşi, sfinţiţi şi trimişi 
spre slujba lui Dumnezeu au fost „după inima lui 
Dumnezeu", păstori adevăraţi, înzestraţi cu ştiinţă şi 
pricepere duhovnicească (Ier. 3, 15). Pe unii din 
aceştia i-a pus Dumnezeu în Biserică prooroci, pe alţii 
apostoli, pe alţii binevestitori, pe alţii dascăli şi 
învăţători (Efes. 4, 11). Şi unora din aceştia li s-a 
încredinţat de la Dumnezeu să aducă şi jertfe pentru 
curăţirea şi sfinţirea poporului, precum acum sunt în 
Legea Nouă episcopii şi preoţii care au hirotonia prin 
succesiune apostolică. 

Deci nu mirenii cei nesfinţiţi, nechemaţi şi 
nealeşi de Dumnezeu pot aduce cândva jertfe pentru 
popor, pentru sfinţirea poporului, precum ţi se pare 
dumitale. Dacă cineva îşi ia singur această 
îndrăzneală de a preoţi şi a aduce jertfe pentru popor, 
pentru sfinţirea poporului, precum ţi se pare dumitale, 
fără a fi chemaţi de Dumnezeu şi fără a avea sfinţirea 
canonică, după rânduiala Bisericii lui Hristos, unul ca 
acela este anatema şi urgisit de Dumnezeu şi va 
moşteni blestemul şi pedeapsa lui Core, Datan şi 
Aviron, pe care i-a înghiţit pământul de vii fiindcă au 
îndrăznit a lucra cele ale preoţiei nefiind preoţi (Num. 
16,1,37). 

Aşadar, ascultă dumneata pe marele Apostol 
Pavel, care zice: Drept aceea luaţi aminte de voi 
înşivă şi de turma întru care Duhul Sfânt v-a pus pe 
voi episcopi, ca să păstoriţi Biserica lui Dumnezeu pe 
care o a câştigat cu însuşi Sângele Său (Fapte 20, 28). 
Vezi că pe episcopi Duhul Sfânt i-a pus la păstoria 
Bisericii lui Hristos? Şi nu ei singuri s-au pus păstori, 
aşa cum faci dumneata şi toţi sectarii cei orbi la 
înţelegere. 

14. Iarăşi zici că odată cu venirea Domnului s-a 
desfiinţat preoţia. Nu-i deloc aşa. Eretică este această 
părere. Nu s-a desfiinţat, ci numai s-a schimbat (Evrei 
7, 12). Da, s-a schimbat preoţia Legii Vechi cu preoţia 
Legii Darului, cea întemeiată de Mântuitorul după 
rânduiala lui Melchisedec. Adică, a nu se jertfi dobi- 
toace ca în Legea Veche, ci a se aduce jertfa cea fără 
de sânge cu pâine şi vin, care la chemarea Preasfân- 
tului Duh se prefac în Trupul şi Sângele Domnului. 

15. Deci iarăşi îţi spun, dumneata faci o mare 
amestecare greşită, confundând, cu mărturii de prin 
Biblie, preoţia cea universală cu preoţia cea canonică 
şi povăţuitoare. Să ştii că alta este Biserica cea povă- 
ţuitoare, care are ierarhie superioară, apoi alta este 
Biserica cea ascultătoare sau totalitatea credincioşilor 
şi alta este biserica locaş de cult (închinare). De vei 
citi şi vei înţelege bine în Sfânta Scriptură, vei găsi 
destule mărturii despre numirea şi osebirea acestor 
Biserici, numai să poţi bine înţelege care mărturii din 
Sfânta Scriptură se referă la una şi care la alta. Vezi 
bine şi înţelege că în Biserică alţii sunt păstorii şi alta 
turma şi nu poate oaia să o facă pe păstorul. Că dacă 
toţi ar fi păstori, unde ar mai fi turma? 

Vezi şi în Legea Veche că dacă cineva nu era 
din neamul lui Aaron nu putea să fie preot. Şi iarăşi, 
dacă nu era din neamul lui Levi, nu putea să fie levit 
(vezi Num. cap. 3, 4, 8, 17; Deut. 10, 8-9). Vezi că 
atât preoţii, cât şi leviţii, înainte de a se aşeza la slujba 
lor preoţească erau sfinţiţi (Ieşire 28, 1, 6; 29, 1; Lev. 
8, 1, 14; Num. 3, 3; 8, 6, 10). Ba şi mai mult, preoţia 
se socotea un dar al lui Dumnezeu (Num. 18, 7). Deci 
vezi şi ia seama bine că nu toţi pot să fie preoţi cum 
zici dumneata, aşa fără chemare, fără alegere şi fără 
sfinţire. Dacă vei citi Leviticul, Deuteronomul, 
Sfintele Evanghelii şi Faptele Sfinţilor Apostoli cu 
luare aminte, vei înţelege rătăcirea în care ai ajuns de 
a socoti că oricine poate fi preot. 

16. încă vezi şi ia aminte că preoţii Legii Vechi 
aveau pe lângă sfinţire şi multe drepturi şi îndatoriri, 
pe care cei din turmă nu le aveau. Iată care sunt aceste 

drepturi şi îndatoriri repartizate numai preoţilor: a) De 
a săvârşi sfintele slujbe, de a aduce jertfe şi daruri la 
altar, precum şi de a binecuvânta poporul (Deuter. 10, 
8-9; Num. 18, 1-7; Lev. 9, 22-23; 16, 23-27; I împ. 9, 
13); b) De a învăţa poporul Legea Domnului (Lev. 10, 
8, 11; Deut. 33, 9-20; Iez. 44, 23). în afară de acestea 
ei mai aveau dreptul de a fi întreţinuţi din zeciuielile 
de la popor şi din darurile care se aduceau la Templu, 
aşa cum se întâmplă şi azi cu slujitorii Bisericii din 
Legea Darului (Num. 3, 4; 8, 17; Deut. 10, 9). încă 
aveau dreptul de a li se da cinste deosebită (Ieşire 22, 
27; Fapte 23, 2-5). Deci înţelege, omule, că alta era 
treapta preoţilor, alta datoria şi altele drepturile lor 
faţă de cei din turmă. Aşadar nu-ţi lua singur 
dregătoria de preot, că auzi ce zice marele Pavel: Ni- 
menea nu îşi ia sieşi cinstea aceasta , ci numai dacă 
este chemat ca şi Aaron (Evrei 5,4). 

17. Să ştii că nimic nu îţi foloseşte dumitale 
purtarea cea sfântă cu care te lauzi - şi nu numai 
dumitale, ci oricui -, dacă va lipsi dreapta credinţă 
cea unită cu faptele de smerenie şi ascultare de 
Biserică. Adu-ţi aminte de cele scrise că nimenea nu 
se încununează, de nu se va lupta după lege (II Tim. 
2, 5). Nu poţi avea pacea conştiinţei din faptele 
dumitale cele bune, dacă îţi lipseşte dreapta credinţă, 
că auzi ce zice marele Pavel: Pace pentru cei ce vor 
umbla cu dreptarul acesta (dreapta credinţă) (Gal. 6, 
16). Deci ascultă şi înţelege că afară de Biserică, care 
este trupul lui Hristos (Rom. 12, 5; I Cor. 6, 17; Efes. 
5, 30-32), nu poţi avea pace cu conştiinţa dumitale şi 
nici mântuire. 

18. Văd că la urma scrisorii dumitale pomeneşti 
de dragostea cea în Hristos. Dar Mântuitorul nostru 
ne-a învăţat pe noi şi ne-a poruncit să iubim chiar pe 
vrăjmaşii noştri. Dar nu ne-a învăţat nicăieri să iubim 
şi pe eretici. Că ereticii, după dumnezeiasca Scriptură, 
nu mai sunt oameni, ci lupi grei (Fapte 20, 29), lupi 
îmbrăcaţi în piei de oi (Matei 7, 18), câini (Matei 7, 6), 
porci (idem), asini sălbatici (Iov 11, 12; Ier. 2, 24; 

A 

Osea 8, 9). In alt loc Scriptura îi numeşte arbori 
putrezi, morţi de două ori (Iuda 12), arbori cu fructe 
rele (Matei 3, 10), vipere care nu vor să audă (Ps. 57), 
pleavă purtată de vânt (Iov 21, 18; Ps. 1, 4; 34, 5; 
Isaia 5, 24; Osea 13, 3; Matei 3, 12), dobitoace necu- 
vântătoare (Ps. 48, 21; Tit 1, 12; II Petru 2). Apoi le 
zice iarbă pârjolită (4 împ. 19, 26), capre (Matei 25, 
32), pomi uscaţi (Ier. 17, 6), cenuşă sub picioare 
(Matei 5, 13), cai obosiţi (Ier. 8, 6), câini sfâşietori 
(Is. 56, 10-11), rugi şi spini (II împ. 23, 6; Is. 55, 13), 
stele rătăcitoare (Jud. 13), smochini sălbatici (Ier. 24, 8), 
fântâni fără apă (II Petru 2, 17), neghinele ţarinii 
(Matei 13, 38), scorpii, şerpi (Matei 23, 22; Ps. 57, 4; 
Ps. 139, 3). 

Aşadar, vezi dumneata, domnule Efrem, că noi 
nu putem să iubim cu dragostea cea în Hristos, 
asemenea ca pe oameni, pe fiare, pe scorpii, pe şerpi, 
pe caii cei sălbatici, neghinele ţarinii şi fântânile cele 
fără de apă, ca şi celelalte care ţi le-am înşirat aici cu 
trimiteri la dumnezeiasca Scriptură. 

Dacă vrei să rămâi în dragostea lui Hristos faţă 
de noi, şi noi să te iubim în Hristos, după porunca 
Mântuitorului nostru, apoi întoarce-te la Biserica în 

care te-ai născut prin Duh şi prin apă. Căci cine nu are 
Biserica de mamă, nu poate zice lui Dumnezeu Tată 
(Sfântul Ciprian). Ai sărit din staulul Bisericii lui 
Hristos şi te-ai făcut lup şi vrăjmaş al Crucii lui 
Hristos. Te-ai dus la aceia care nu sunt oameni, ci 
neghine, şi care răstălmăcesc Sfintele Scripturi spre a 
lor pierzare (II Petru 3, 16). însă să ştii aceasta, că în 
toată scrisoarea dumitale, de la un capăt la altul, 
străbate ca un fir roşu, mândria, cutezanţa de sine, 
închipuirea de sine a fariseului celui lăuntric care te 
stăpâneşte. De care să ne izbăvească pe noi mila 
Domnului nostru Iisus Hristos, prin rugăciunile 
Preasfintei şi Preacuratei Sale Maici şi ale tuturor 
sfinţilor Săi. Aceeaşi milă şi îndurare să te lumineze şi 
pe dumneata, spre a veni la calea cea dreaptă şi 
curăţită de toate buruienile eretice ale Evangheliei lui 
Hristos, spre a te face din nou fiu al Bisericii Sale. 
Amin. 

Arhim. Cleopa 

Mănăstirea Sihăstria 
august 1971 

DESPRE SFÂRŞITUL LUMII 

Ce credeţi voi, că Domnului, când va voi să 
piardă lumea asta, îi trebuie bombe atomice? îi 
trebuie bombe cu neutroni sau de alte feluri? Vai de 
capul nostru! El scutură oleacă pământul şi aţi văzut 
ce s-a făcut anul trecut 5 în Armenia? A scuturat 

5 Cuvânt rostit în anul 1990, la un an şi câteva luni de 
la marele cutremur care a avut loc în 1988 în Armenia. 

oleacă pământul şi s-au dus oraşe în fundul pămân- 
tului cu tot cu lume! De aceea vă spun, dacă lumea se 
îndreaptă şi e cuminte şi cu frica lui Dumnezeu şi face 
bine, Dumnezeu poate să o mai ţină o mie de ani sau 
mai mult, dacă nu, avem de la Mântuitorul învăţătură: 
Privegheaţi şi vă rugaţi că nu ştiţi ziua nici ceasul 
Că la Dumnezeu toate sunt cu putinţă. Dar să ştiţi că 
Dumnezeu doreşte să fie toţi buni, dar nu pierde 
pentru cei răi pe cei buni. Nu! Cei buni au plată cu El 
în ceruri, chiar dacă s-ar pierde acum cu trupul, dar se 
duc la ceruri. 

Ai văzut la Sodoma, când a venit Dumnezeu la 
Avraam, cât îl iubea pe Avraam? A zis Dumnezeu: 

- Am să fac eu ceva fără să spun la sluga mea, 
Avraam? Avraame, Avraame, strigarea Sodomei şi a 
Gomorei a intrat în urechile mele. Nu-i mai pot răbda. 

De ce nu-i mai putea răbda? De trai bun. Era 
pământul Sodomei şi al Gomorei ca raiul lui 
Dumnezeu. Prea mult belşug, prea multă mâncare, 
prea multă băutură, încât s-au apucat să facă cele mai 
mari urgii, păcate contra firii, pe care le ura 
Dumnezeu. 

Dar Sodoma şi Gomora erau cetăţi mari, n-aţi 
citit Istoria Biblică? Erau în Sodoma şi în Gomora 
cinci oraşe, cinci cetăţi. Dar Scriptura le-a pomenit pe 
cele mai mari, celelalte erau suburbii; le-a pomenit pe 
Sodoma şi Gomora, nu le-a mai pomenit şi pe 
celelalte. Şi în aceste cinci oraşe erau cinci sute de mii 
de oameni, o jumătate de milion. Şi Avraam îl avea pe 
Lot acolo, pe feciorul fratelui lui, adică fiul lui Haran. 



Ştiţi când s-a despărţit Lot de Avraam, că ei au 
venit din Hanaan împreună? De când s-au sfădit 
ciobanii lui Lot şi păstorii vitelor lui Avraam. Şi era 
Avraam foarte bogat, avea cirezi de vite, de boi, de oi, 
de cămile, de asini, cu tauri mulţi. Şi Lot tot aşa, 
nepotul său. Avraam avea 318 slugi de casă, 318 
numai de servitori avea la vite şi la oi. Şi Lot avea tot 
aşa. Şi au început a se sfădi slugile lui Avraam cu ale 
lui Lot. Şi Avraam i-a spus: 

- Frate - ai văzut că nu-i zicea „nepoate", că în 
Legea Veche nepoţii se chemau fraţi -, nu-i bine să 
ne sfădim noi din cauza ciobanilor, a păstorilor. Uite 
pământul înaintea noastră. Dacă faci tu în dreapta, eu 
fac în stânga; şi dacă faci tu în stânga, eu fac în 
dreapta. 

Şi s-a despărţit Avraam de Lot. Ce spune 
Scriptura? Lot a mers până în Sodoma şi şi-a întins 
turmele acolo, că era mare belşug în jurul Sodomei. 
Iar Avraam şi-a luat turmele sale şi a venit pe valea 
Mamvriului, unde-i stejarul. E în faţa oraşului 
Hebron, care e oraş vechi, de pe timpul lui Noe. 
Hebronul şi Ierihonul şi Gaza sunt cele mai vechi 
oraşe din lume. Acolo-i mormântul lui Avraam, al lui 
Isaac şi al lui Iosif. 

Ce vreau să vă spun? Când Avraam a văzut că 
Dumnezeu e hotărât să piardă aceste cetăţi, I-a zis: 

- Doamne, te duci acolo să pierzi pe cei buni cu 
cei răi? 

- Nu, Avraame. 

- Doamne, dacă au să fie 50 de oameni buni în 
Sodoma şi în Gomora, pierde-vei pe toţi? 



- Nu, Avraame. 

- Doamne, dacă au să fie 45? 

- Nu, Avraame. 

- Dacă or fi 40? 

- Nu, Avraame. 

- Dacă or fi 30? 

-Nu. 

- Dacă or fi 20? 

A coborât până la 10. Şi Avraam se temea: 
„Măi, îl mai întreb, nu cumva să se supere că de 
atâtea ori tot îl întreb?". 

- Doamne, să nu se aprindă mânia Ta asupra 
mea. Dacă vor fi numai 10 oameni drepţi în Sodoma 
şi în Gomora le vei pierde? 

- Avraame, Avraame, pentru 10 oameni nu le 
voi pierde. 

Ai văzut câtă iubire de oameni? împarte 
500.000 la 10 şi vei găsi că pe umărul unui drept erau 
scutiţi 50.000 de păcătoşi, pentru un om drept. Atâta 
iubeşte Dumnezeu pe cei drepţi. Dar nici atâţia n-a 
găsit. 

- Şi dacă or fi mai puţini? 

- Am să-l scot pe Lot şi cutare şi tot pierd 
cetăţile. 

Căci numai Lot ducea acolo o viaţă plăcută lui 
Dumnezeu. Ce zice în epistolele Sfântului Apostol 
Petru? Iar pe dreptul Lot, chinuit de petrecerea în 
desfrânare a celor nelegiuiţi , l-a izbăvit. Pentru că 
dreptul acesta, locuind între ei, prin ce vedea şi 
auzea, zi de zi, chinuia sufletul său cel drept, din 

pricina faptelor lor nelegiuite. Şi atunci au mers doi 
îngeri ca să pedepsească cetăţile Sodomei şi Gomorei. 

Zice că soarele răsărea pe pământ şi îngerii i-au 
spus lui Lot: 

- Grăbeşte-te, ne-a trimis Dumnezeu să pierdem 
locul acesta. 

Şi Lot, când a văzut că se duce, a zis: 

- Doamne, dacă mă scoţi de aici, dă-mi drumul 
să mă duc în Sigor. 

Şi Dumnezeu avea să piardă şi Sigorul, că se 
găseau şi în Sigor păcătoşi din aceia ca în Sodoma, 
dar pentru Lot nu s-au pierdut, pentru el. Zice: M-am 
mirat de faţa ta ... grăbeşte să te duci acolo, în Sigor. 
A plecat în muntele Sigor. Dar le-a spus îngerul: 

- Grăbiţi-vă, grăbiţi-vă că trebuie să pierdem 
locul acesta! Să nu vă uitaţi înapoi, nici să vă opriţi în 
câmp, ci să fugiţi în munte! 

Iar femeia lui Lot, în timp ce fugea, s-a gândit la 
averile pe care le lăsase şi s-a uitat înapoi. Şi îndată s-a 
făcut stâncă de cremene şi stă acolo de la pierderea 
Sodomei. Să vezi cum stă la Marea Moartă! 

Iată aşa e şi acuma. Lumea s-a înrăit, s-a stricat, 
se omoară, se zavistuiesc pentru politică, vor să fie 
toţi mari, toţi tari. E urât lui Dumnezeu lucrul acesta. 
Alţii nu se închină lui Dumnezeu, alţii fac urgiile 
acestea, reclajele. Vezi câte răutăţi sunt pe faţa 
pământului, foarte mari, între care sunt şi reclajele, la 
care acum au dat voie. Auzi că au strigat unii să 
deschidă case de toleranţă, care au fost cele mai urâte 
lucruri, adică să facă acolo păcate cum vor vrea. Cele 
mai mari urgii. Şi acestea strigă la cer. 

în Olanda s-a votat cu lege de stat, mi-a spus 
unul, libertatea homosexualilor. Lege de stat să 
trăiască bărbat cu bărbat. Urgia lui Dumnezeu, toate 
acestea strigă la cer şi nu ştim până când. 

Dar ştii de ce nu pierde Dumnezeu lumea? 
Pentru că între aceştia mulţi-mulţi răi mai sunt şi buni, 
care greşesc din neştiinţă, din neputinţă, care fac voia 
lui Dumnezeu şi, dacă greşesc, se pocăiesc, vin la 
pocăinţă. Şi de aceea am spus. 

Şi mai este ceva: Nu s-a plinit numărul îngerilor 
căzuţi din cer. Ştii când va fi sfârşitul lumii? Când se 
va completa ultimul înger de sus, care a căzut, cu 
sufletul ultimului om drept de pe pământ. Citeşte la 
Sfântul Simeon Noul Teolog, vezi în Filocalia VI. Ce 
spune în Psaltire? Plini-va căderile de sus, zdrobi-va 
capetele pe pământ ale multora. Clar, spus de Duhul 
Sfânt în Psaltire. Nu se pierde lumea până nu se va 
plini ultimul înger căzut, atât de mulţi au căzut. Vezi 
că la Apocalipsă spune: Iată un balaur mare roş..., 
iar coada lui a târât a treia parte din stelele cerului şi 
le-a aruncat pe pământ. Atât de mulţi au fost, ca 
stelele cerului, şi n-au căzut numai îngeri, au căzut şi 
începătorii şi domnii şi puteri şi scaune şi tronuri, cum 
avem scris la Sfântul Grigorie de Nyssa. Aceia au 
făcut vămile, domnii puterilor, generalii iadului, 
milioane. 

Deci nu vine sfârşitul lumii până nu se va plini 
ultimul înger căzut cu sufletul unui drept. Câte 
miliarde s-au mântuit? Ehehe! Pentru că atunci când 
s-a făcut plinirea ultimului înger cu ultimul suflet de 
pe pământ, gata e sfârşitul lumii. Cum spune la 

Psaltire: Plini-va căderile de sus, zdrobi-va capetele 
pe pământ ale multora. Da. La Dumnezeu este 
dreptate. 

SFINŢII PĂRINŢI IOACHIM ŞI ANA 

Mare a fost Avraam, pentru cei doi fii ai săi, 
unul din făgăduinţă, din care s-a tras poporul evreu, şi 
unul din cea roabă, din Agar. Mare a fost mama 
Proorocului Samuil, care prin rugăciuni stăruitoare şi 
prin post a dobândit pe Samuil. Şi iată Samuil se 
tâlcuieşte alesul lui Dumnezeu. Dar cu cât mai mari 
au fost dumnezeieştii părinţi Ioachim şi Ana, care au 
dobândit la bătrâneţe pe împărăteasa heruvimilor şi a 
serafimilor? 

Ia gândiţi-vă, în Legea Veche orice femeie sau 
bărbat care erau sterpi erau socotiţi blestemaţi. Nu-i 
primea la altar nici lumânarea, nici banul, nici nimic. 
„Sunt blestemaţi de Dumnezeu şi n-au copii!". Şi de 
câte ori Sfinţii Ioachim şi Ana mergeau la biserică 
stăteau în spate, pentru că Ana era defăimată că nu are 
prunc. Copii n-avea, însă credinţă avea. Şi fapte bune 
aveau amândoi prea multe. Şi văzând defăimarea care 
era asupra lor din partea bisericii şi a arhiereilor şi a 
preoţilor Legii Vechi, au alergat la Dumnezeu prin 
post şi prin rugăciune stăruitoare. Şi s-a dus 
dumnezeiescul Ioachim într-o peşteră să se roage în 
pustie, iar Ana se ruga în grădina casei ca să le dea 
Dumnezeu copii. Şi a venit binevestitorul arhanghel 
Gavriil şi la Ioachim şi la Ana şi le-a binevestit că le 
va da Dumnezeu o fiică de care se vor bucura toate 
popoarele lumii. 

Şi apoi, după ce i-a înştiinţat îngerul, Ioachim şi 
Ana s-au întâlnit în Ierusalim la biserică şi povesteau 
unul altuia cum le-a vestit Dumnezeu că vor fi părinţii 
celei mai înalte feţe bisericeşti din partea femeilor, 
adică Preasfânta, Preacurata, Preanevinovata Stăpâna 
noastră, de Dumnezeu Născătoarea şi Pururea 
Fecioara Maria. 

Vedeţi, fraţilor, roadele postului şi ale rugăciunii 
stăruitoare către Dumnezeu? Pe nimeni nu trece 
Dumnezeu cu vederea, dar să fie statornic în 
rugăciune, în post, în milostenii şi în viaţă curată. 
Atunci Preamilostivul Dumnezeu, cu cât amână a-i 
împlini cererea, cu atât mai mare dar îi dă, dacă are 
răbdare şi stăruieşte mult în post, în rugăciune, în 
milostenie şi în viaţă curată. 

Vreau să vă spun o istorioară. Eram aici în deal. 
Vine o doamnă profesoară la mine şi începe a plânge. 
Cade în genunchi. 

- Ce faci, măi? 

- Părinte, sunt profesoară. Am paisprezece ani 
de când m-am căsătorit. Eu sunt profesoară, soţul meu 
e profesor, dar n-avem copii. Şi mi-a spus soţul 
hotărât: „Femeie, îmi place, eşti frumoasă, eşti 
învăţată, eşti bogată, eşti cinstită, eşti sănătoasă, dar 
dacă nu-mi faci copii, eu mă duc să bag acţiune de 
divorţ şi te las. Vreau să-mi iau o femeie ca să am 
copii, să am cine să-mi zică şi mie tată, iar când voi 
îmbătrâni să-mi dea o cană de apă, când n-oi putea să 
mă scol de jos". 

Dar ea credincioasă, şi el credincios. 

- Măi omule, hai să ne rugăm la Dumnezeu. Ai 
văzut dumnezeieştii părinţi Ioachim şi Ana, la 
bătrâneţe le-a dat pe Maica Domnului, nu la tinereţe. 

Ei încă erau tineri. A venit aici săraca şi mi-a 
spus mie: 

- Părinte, n-aş vrea să mă despart de el. E 
credincios, e sincer, e învăţat, e iubit de popor. N-aş 
vrea să-l las, dar el pentru asta vrea să mă dea la o 
parte. 

- Femeie hăi, am un acatistier în care este şi 
acatistul dumnezeieştilor părinţi Ioachim şi Ana, pe 
care, cu mila Domnului, îl mai citesc şi eu. Ei au mare 
dar în privinţa aceasta la femeile sterpe care se roagă 
cu credinţă, pentru că ei au câştigat pe Maica 
Domnului prin post, rugăciune, curăţie şi milostenie. 
Ia acatistierul acesta, du-te acasă, să citeşti acatistul 
Sfinţilor Părinţi Ioachim şi Ana 40 de zile în fiecare 
dimineaţă cu candelă şi cu lumânări aprinse. Ai 
înţeles? 

- Fac, părinte, fac. 

- Acatistul lor şi apoi al Maicii Domnului. Că 
întâi au fost ei şi pe urmă a fost Maica Domnului. 

S-a dus săraca acasă, a citit, iar la 40 de zile a 
rămas gravidă. După ce a născut doi fii a venit din 
nou la mine. Eu am uitat de ea, că aici la mine vin din 
toată ţara şi din alte ţări. Numai mă trezesc că vine un 
preot tocmai de la Cărei, unul Filip. Strângea ajutoare 
pentru o biserică cu aprobarea episcopului de la 
Oradea, vlădica Nicolae. Şi spunea: „Părinte, dacă am 
putea căpăta şi un rând de veşminte". L-am trimis 
devale la părintele Macarie, eclesiarhul mare de 

atunci, care i-a dat un rând de veşminte. In timpul 
acela văd că vine o doamnă cu un pachet mare şi doi 
copii după dânsa. Cade în genunchi şi începe a zice: 

- Părinte, mă cunoşti? 

- Dar de unde să te cunosc? Eu am aici foto- 
grafii să ştiu cine vine şi se duce? 

- Părinte, părinte, adu-ţi aminte că am fost odată 
aici. Eu sunt cutare profesoară. Mi-ai spus să citesc 
acatistul dumnezeieştilor părinţi Ioachim şi Ana 40 de 
zile cu candela aprinsă. Am citit, părinte, şi la patru- 
zeci de zile am rămas gravidă. Iată copiii. 

Avea o fată în urma ei de cinci ani şi jumătate şi 
un băiat de trei ani şi jumătate. 

- Şi altul e pe drum, părinte. Peste o lună nasc al 
treilea. Părinte, prea târziu am venit, dar am venit să 
îţi mulţumesc şi să mulţumesc lui Dumnezeu întâi. 

- Bine, dar ce-i cu pachetul ăsta? 

- Un rând de veşminte cu galoane de aur, 
frumos, cumpărat de la Institutul Biblic din Bucureşti. 

7760 lei, mi-a arătat şi chitanţa. Noi-nouţe. 
Avea şi pocroveţe, avea tot, tot. Zice: 

- Astea nu sunt sfinţite. Le-am adus sfinţiei 
voastre. 

Şi zice: 

- Soţul meu e devale cu maşina. A adus 300 
kilograme de peşte, a adus vreo 500 de pâini, a adus 
7.000 de sarmale, ca să facem un praznic de 
mulţumire Preabunului Dumnezeu că ne-a blagoslo- 
vit. Ştii câtă bucurie are el acum că-i zice fetiţa tată? 
Pe ea de acum înainte acuşi o s-o dăm la şcoală, că 
acum e la grădiniţă. 

Şi eu uitasem de ea, dar ea săraca scoate 
acatistierul. Avea filele negre, că citiseră amândoi, el 
într-o zi şi ea într-o zi. Şi ce a făcut? A dat şi a făcut 
la xerox vreo 200 de acatiste şi le-a dat la cei care n-au 
copii. Şi zice: 

- V-am adus acatistierul. 


Atunci mi-am adus aminte, când am văzut 


acatistierul, cine era aceasta. Şi i-am zis: 

- Vezi puterea rugăciunii şi harul dumneze- 
ieştilor părinţi Ioachim şi Ana? 

Fraţilor, nu putem ţine slujba mult, că multe 
sunt de spus. Am mulţi ca şi aceştia care au reuşit prin 
post şi rugăciune să le dea Dumnezeu copii. Să aveţi 
credinţă toate femeile sterpe care n-au copii: Să vă 


rugaţi Preasfintei Treimi şi Maicii Domnului şi să 


stăruiţi în rugăciune la dumnezeieştii părinţi Ioachim 
şi Ana cu post, milostenii şi fapte bune. Şi vă va da 


Dumnezeu copii şi, dacă veţi avea credinţă, veţi avea 


bucurie şi în veacul de acum şi în cel viitor. Amin. 


DESPRE TEOLOGIE ŞI 
ADEVĂRATUL TEOLOG 


/V 

îmi spunea cineva, care a fost la marea 
universitate de la Tubingen, din Germania: „Părinte, 
după ce învaţă câte 15-20 de ani despre Dumnezeu, pe 
urmă încep a se întreba unul pe altul: «Măi, oare a 
existat Hristos?». Unul, care mai are oleacă de 
credinţă: «Cum să nu, măi?». «Măi, dar fericit mai 
eşti, că mai poţi crede una ca aceasta!»". Ai auzit 
unde duce învăţătura despre Dumnezeu, fără lucrare? 

Spune Sfântul Maxim Mărturisitorul în Filoca- 
lie cuvântul Sfântului Apostol Pavel: „Cunoştinţa 
îngâmfă, iar dragostea zideşte”. Cunoştinţa îngâmfă 
dacă este lipsită de trăire. Dacă acela care vorbeşte şi 
învaţă mult - căci teologia este doar vorbirea despre 
Dumnezeu nu trăieşte, dacă la el cunoştinţa este 

dezbrăcată de trăirea cea în Hristos, ea ajunge la 
ateism, la nebunie, la hulă, la eres şi la indiferentism, 
încât omul devine rece, secetos şi astfel, după atâta 
învăţătură, din cauza nebuniei lui, în loc să meargă 
către Dumnezeu, s-a depărtat de Dumnezeu. 

Iaca aşa păţesc unii oameni învăţaţi, căci spune 
Sfântul Efrem Şirul: „Din părere se naşte eresul, din 
subţirătatea gândului şi învârtirea minţii, neavând 
omul lucrare, că lucrarea îl smereşte ca să nu cadă în 
eres". Cel ce iscodeşte prea mult pentru cuvântul lui 
Dumnezeu şi felul unor lucrări dumnezeieşti cade în 
eres şi se prăpăstuieşte. Iar la cel ce are lucrare nu se 
întâmplă una ca aceasta. Postul, rugăciunea, ostenea- 
la, slăbirea, ascultarea, tăierea voii, răbdarea, vărsarea 
de lacrimi, umilinţa şi toată nevoinţa lui îl smereşte şi 
nu-i dă minţii voie să iscodească mai presus de 
putinţă şi atunci cel ce are lucrare nu cade uşor în 
eres. Iar cel iscoditor, care vrea să aibă filosofia cea 
speculativă, fără cea lucrătoare, se poticneşte şi cade, 
că el are toată teologia lui pe vârful limbii şi în 
raţiunea lui, dar n-a încercat-o. 

Nu-i de vină şcoala, Doamne fereşte! Nici 
învăţătura. Doar spune Sfântul Isihie Sinaitul: „Cele 

spuse de Scriptură n-au fost spuse numai ca să le 

/\ 

înţelegem, ci ca să le şi facem". învaţă mult şi numai 



58 


ce-1 auzi: „Barba nu-i nimic, mustaţa nu-i nimic, 
reverenda nu-i nimic, postul nu-i nimic", şi ia 
preoteasă care vrea maşină şi o face şofer, hai la 
distracţii, hai la spectacol, iată ce teolog iese. De ce? 
A defăimat tot ce e mai scump în Biserică din cauză 
că a învăţat despre Dumnezeu, dar a defăimat pe 
Dumnezeu prin lucrare. 

Măi băieţi, să vă cutremuraţi de aşezămintele 
Sfinţilor Părinţi puse în Biserică, de dumnezeieştile 
canoane, de învăţăturile Sfinţilor Părinţi. Când auzi 
un cuvânt al Marelui Vasile - împăratul cuvintelor - 
sau al Sfântului Ioan Gură de Aur, sau al Sfântului 
Grigorie de Nazianz, sau al Sfântului Grigorie de 
Nyssa, sau al Sfântului Isaac Şirul, sau al Sfântului 
Efrem Şirul, sau al Sfântului Ambrozie al Milanului, 
sau de la atâţia Sfinţi Părinţi ai Filocaliei şi ai 
Patericului, să te cutremuri, căci sunt cuvinte vorbite 
sau scrise din trăire. Ei au trăit învăţătura, au trăit 
credinţa, şi de aceea cuvintele lor sunt aşa de rodnice, 
aşa de puternice, şi vor fi până la sfârşitul veacurilor, 
pentru că sunt izvorâte din experienţa vieţii. 

Sfântul Grigorie de Nyssa, fratele Marelui 
Vasile, a fost mare filosof şi în unele privinţe a fost 
mai înalt decât Marele Vasile în scrierile lui. Şi spune 
el într-un loc: „Am văzut pe mulţi care s-au străduit să 
înveţe toată ştiinţa cea din afară - retorica, filosofia, 
gramatica, aritmetica, astronomia, muzica - şi ştiinţa 
cea teologhicească, dar, fiindcă le-a lipsit lor lucrarea 
cea după putere, au ajuns a se depărta de Dumnezeu, 
au ajuns a se tăvăli în mocirla păcatelor şi a huli cu 

viaţa lor cele ce le-au învăţat cu memoria şi cu 
înţelegerea". 

Sfântul şi dumnezeiescul Părinte Maxim 
Mărturisitorul spune şi el: „Cunoştinţa fără patimă a 
celor dumnezeieşti nu pleacă pe minte a defăima până 
în sfârşit cele materialnice, ci se aseamănă gândului 
simplu al vreunui lucru simţit. De aceea se găsesc 
mulţi dintre oameni, care au multă cunoştinţă, dar 
care se tăvălesc în patimile trupului ca nişte porci în 
mocirlă. Căci curăţindu-se pentru puţină vreme cu 
sârguinţă şi dobândind cunoştinţă, nemaiavând pe 
urmă nici o grijă se aseamănă lui Saul, care, 
învrednicindu-se de împărăţie, dar purtându-se cu 
nevrednicie, a fost lepădat cu mânie înfricoşată din 
ea". Şi tot îndumnezeitul Maxim mai zice aşa: 
„Omule, dacă eşti iubitor de învăţătură să fii şi iubitor 
de osteneală". Nu, că „de-acum, dacă am făcut 
teologia, nu mai postesc Postul Mare, că-s teolog!!!". 
Sau îl auzi pe unul: „Postul Sfintei Mării? Nu, asta a 
fost odată, când erau oamenii proşti. Dacă am făcut 
teologia nu-mi mai trebuie barbă şi mustăţi, sau haine 
clericale, iar slujba s-o scurtez ca la catolici, missa 
aceea de 20 de minute şi altele". 

„Bărbat puternic este acela care a unit 
cunoştinţa cu lucrarea" zice Sfântul Maxim. Sau zice 
Fericitul Diadoh al Foticeii: „Nimic nu este mai sărac 
decât o minte care, stând în afară de Dumnezeu, 
filozofează despre Dumnezeu". 

Sfântul Ioan Damaschin a avut un dascăl foarte 
priceput, pe Cosma din Sicilia. Acest dascăl Cosma a 
fost răscumpărat din robie de către tatăl Sfântului Ioan 



Damaschin, care era guvernator peste toată Siria şi 
avea pe Ioan copil şi nu ştia unde să-i găsească un 
dascăl, care să-l crească pe copil de mic în frica lui 
Dumnezeu şi să-l înveţe toată ştiinţa care se învăţa pe 
atunci în marile centre. Şi ducându-se la târg, a văzut 
mulţi robi creştini aduşi de saracini, robiţi din Grecia 

A 

şi din insule. Intre acei robi a văzut un călugăr bătrân 
care plângea şi l-a întrebat: 

- De ce plângi, părinte? 

- Plâng, domnule, îi spune, că am rămas sărman 
pe lume şi n-am urmaşi şi n-am copii. 

- Ce fel de copii să ai, că doar eşti călugăr? 

- Ei, călugăr sunt, dar nu mi-a rămas nici un fiu 
duhovnicesc şi iată voi muri şi am atâtea comori şi 
n-am cui le încredinţa. 

- D-apoi ce comori ai, căci văd că te vinde aicea 
rob şi că eşti necăjit şi n-ai decât rasa de pe 
dumneata? 

- Ei, multe comori am adunat şi n-am nici un 
copil căruia să i le dau, să-mi rămână moştenitor. 

- Dar cine eşti dumneata? 

Şi i-a spus Cosma cum învăţase retorica, 
filosofia, matematica, astrologia, astronomia, fel de 
fel de ştiinţe. Şi văzând acestea, tatăl Sfântului Ioan 
Damaschin i-a spus: „Hai, dacă n-ai fii, că am eu un 
fiu pe care să-l înveţi." Şi de la acest călugăr 
cumpărat de pe piaţă, dintre robi, a învăţat Sfântul 
Ioan Damaschin atâta ştiinţă, căci aţi văzut Dogmatica 
Sfântului Ioan Damaschin cât e de adâncă. 

Şi Cosma l-a învăţat pe copil şi a văzut în el 
semn dumnezeiesc: o dată îi spunea ceva şi a doua 

oară nu mai era nevoie, atâta memorie avea. Şi 
văzându-1 aşa de isteţ la minte şi de iscusit, i-a spus: 

- Copile, te văd, cu darul lui Dumnezeu, că 
multă pricepere şi înţelepciune este sălăşluită în tine. 
Dar ia seama să nu te năluceşti vreodată cu mintea, să 
te mândreşti că ai ajuns vreodată să trăieşti cele ce ai 
învăţat cu cunoştinţa. Căci să ştii că omul ajunge cu 
cunoştinţa până la nori şi până la cer, iar cu lucrarea 
se târâie ca şarpele pe pământ. Căci nu poate omul 
niciodată să trăiască câte ştie şi câte a învăţat. 

Noi am învăţat despre sfinţi care mâncau o dată 
la 40 de zile, uriaşii Ortodoxiei. Am învăţat despre 
Sfântul Marcu de la muntele Fracesc din Abisinia, 
care 85 de ani n-a văzut faţă de om. Când l-a văzut pe 
Cuviosul Serapion, l-a întrebat: „Fiule Serapioane, 
oare mai sunt în lumea cea deşartă oameni care, după 
cuvântul Mântuitorului, să zică muntelui acestuia: 
Ridică-te şi te aruncă în mare?" Şi muntele a crezut 
că îi spune lui şi numai ce au auzit un cutremur mare, 
un huiet şi muntele s-a rupt dintre ceilalţi şi s-a pornit 
spre mare. Citiţi în Vieţile Sfinţilor viaţa Sfântului 

r 

Marcu de la muntele Fracesc . Ai văzut om al 
Duhului Sfânt, vas al alegerii, stâlp de foc, gură de 
foc a Bisericii lui Hristos? Şi acesta n-a învăţat multe, 
dar s-a jertfit şi a trăit desăvârşit înaintea lui 
Dumnezeu, şi de atâtea ori a fost gata să moară, 
numai să fie făcând poruncile lui Dumnezeu. Acesta 
l-a iubit pe Dumnezeu din adâncul inimii, din tot 
sufletul, din toată puterea şi din tot cugetul său. 


Vezi Vieţile Sfinţilor pe luna aprilie, ziua a cincea. 


6 

Şi de aceea v-am amintit: bună este învăţătura şi 
foarte de folos, că auzi cât de mare păcat este să nu 
înveţi: „Neştiinţa - zice dumnezeiescul părinte 
Maxim - este orbirea sufletului". După cum trupul 
este orb fără de ochii aceştia simţiţi, tot aşa este 
sufletul orb fără de învăţătură; mai ales învăţătura cea 
despre Dumnezeu, care este mai înaltă decât toată 
ştiinţa cea din afară pe cât este cerul faţă de pământ. 
Aşa spune prea înţeleptul monah Iosif Vrienie, care a 
scris „22 de cuvinte dogmatice despre Preasfânta şi 
cea mai presus de fiinţă Treime" - după ce mai întâi a 
vorbit la Constantinopol în faţa împăratului Manuel 
Paleologul şi în faţa patriarhului a toată lumea Iosif -, 
şi care au servit de dreptar al Ortodoxiei la soborul de 
la Florenţa. „Teologia - zice el - este ştiinţă mai 
înaltă decât toată ştiinţa lumii, după cum mai înalt 
este cerul decât pământul". Toate celelalte ştiinţe se 
ocupă de cele de jos, iar teologia se ocupă de 
însuşirile lui Dumnezeu şi, pe cât este cu putinţă, de 
cunoaşterea lui Dumnezeu, de voia Lui, de poruncile 
Lui şi de minunile Lui din zidiri, de tot ceea ce se 
poate vorbi despre Dumnezeu. 

Deci bună este teologia, bună este ştiinţa, dar 
nu, după ce vom învăţa despre Dumnezeu, să dăm cu 
piciorul în poruncile lui Dumnezeu. Altfel se 
împlineşte cuvântul Sfântului Maxim Mărturisitorul, 
care spune: „Bună este cunoştinţa, după fire; 
asemenea încă şi sănătatea, însă pe cei mai mulţi cele 
împotrivă şi nu acestea i-au folosit. Căci celor 
netrebnici cunoştinţa nu le este spre bine, deşi prin 
fire este bună. De asemenea nici sănătatea, nici 

bogăţia, nici bucuria, căci nu le întrebuinţează cu 
folos. Prin urmare acestora le sunt de folos cele 
dimpotrivă". 

Să ştiţi că Dumnezeu cinsteşte de mii de ori mai 
mult pe cel ce trăieşte pentru Dumnezeu, decât pe cel 
ce învaţă despre Dumnezeu şi nu va voi să trăiască 
după poruncile Lui câtuşi de puţin. împăratul 
cuvintelor, Sfântul Vasile cel Mare, ochiul Bisericii şi 
gura cea de foc a Duhului Sfânt, după ce a făcut 
filosofia la Atena şi teologia cu Sfântul Grigorie, a zis 
că teologia şi filosofia e teorie goală şi s-a dus în 
pustie 13 ani cu Sfântul Grigorie ca să trăiască ce a 
învăţat. Aceea e adevărata filosofie şi teologie. Taci 
tu, să vorbească lucrurile tale! S-a dus să câştige prin 
experienţă ceea ce a învăţat teorie la şcoală. Au trăit 
numai cu rădăcini şi cu apă, ştie Dumnezeu, cu post, 
în lupte cu dracii. Şi când au venit din pustie, toţi 
mitropoliţii au tăbărât pe ei: „Măi, aceştia nu numai 
că au şcoală, au şi practică 13 ani în pustie". 

PAZA MINŢII ŞI RUGĂCIUNEA INIMII 

Sfântul Vasile de la Poiana Mărului a fost un 
mare stareţ malorus, ca şi Cuviosul Paisie şi 
contemporan cu el. El l-a învăţat rugăciunea inimii pe 
Sfântul Paisie, el l-a călugărit şi a fost în Sfântul 
Munte la el de două ori. El, văzând că citesc unii 
Filocalia - mai ales pe Isihie Sinaitul şi Filotei 
Sinaitul - şi nu o înţeleg, a făcut nişte cuvinte numite 
predoslovii sau înainte cuvântări la scrierile acelora, 
foarte bune pentru cei ce vor să înveţe rugăciunea 



minţii şi să nu vină în înşelare pentru anumite mişcări 
auxiliare care se întâmplă în vremea acestei rugăciuni. 
Şi el arată acolo cele trei feluri de călduri care vin în 
vremea acestei rugăciuni şi deosebeşte care e căldura 
sângelui, din concentrarea atenţiei, adică firească, 
care nu este rea, căci nu împiedică rugăciunea, dar, 
dacă o socoteşti harică, te înşeli. Aceasta e înşelarea 
cu rugăciunea lui Iisus, că nu rugăciunea te înşeală, te 
înşeală părerea ta proprie. Dacă tu crezi că asta e 
căldură harică te-ai înşelat. 

Este o altă căldură care se ridică de la inimă, 
încălzeşte inima, umerii, şira spinării şi tot corpul 
emană multe sudori, dar mintea e liniştită şi stă în 
inimă, în adâncul inimii, şi de acolo se roagă lui 
Dumnezeu. Aceasta este mişcarea harică sau căldura 
harică. 

Altă căldură e cea dobitocească sau drăcească. 
Aceasta porneşte de la rinichi, îl încinge pe om ca un 
centiron de foc şi încălzeşte către inimă partea 
poftitoare a sufletului, de la buric în sus, amestecând 
căldura coapselor cu căldura rugăciunii. Satana atunci 
vrea să amestece o căldură dobitocească, firească, a 
noastră cu cea duhovnicească a sufletului şi provoacă 
senzaţii dobitoceşti, asta e căldură provocată de satana 
sau din ispitirea satanei. Şi nu trebuie să te sperii, ci 
numai să muţi atenţia din partea poftitoare a 
sufletului, care e mai jos de inimă, în partea raţională, 
deasupra inimii şi spre furca pieptului. 

Partea cuvântătoare a omului stă în piept şi 
deasupra sânului stâng până aproape de sânul drept. 
Aici pururea trebuie să concentrezi atenţia în vremea 

rugăciunii, iar partea irascibilă, cea mânioasă, e în 
mijlocul inimii şi partea poftitoare e din partea de jos 
a inimii până la brâu. Acestea sunt cele trei părţi puse 
de Dumnezeu în sufletul nostru. Concentrând atenţia 
în partea raţională, deasupra sânului stâng - mintea 
trebuie să umbrească precum un împărat, cu gânduri 
duhovniceşti pe inimă de deasupra, nu dintr-o coastă 
sau din furca pieptului - atunci, cu darul lui 
Dumnezeu, încetul cu încetul se uneşte mintea cu 
inima. 

Poate ai să mă întrebi: „Dar cum, părinte, se 
uneşte bucata asta de creier cu bucata asta de muşchi 
a inimii?". Nu socoti aceasta, că e lucru dobitocesc 
sau materialnic dacă gândeşti aşa, iar aici e lucrare 
duhovnicească. Nu socoti una ca aceasta la cele 
duhovniceşti, mai ales la cele aşa de înalte. Unirea 
minţii cu a inimii constă în a se uni gândurile 
duhovniceşti ale minţii cu simţirile duhovniceşti ale 
inimii. Dacă vei auzi în cuvintele Sfinţilor Părinţi de 
unirea minţii cu a inimii sau de pogorârea minţii în 
inimă, să ştii că e tot aceeaşi, căci atunci când se 
uneşte mintea cu inima se face zămislirea împărăţiei 
lui Dumnezeu în sufletul nostru. 

Te pui pe un scăunel sau în picioare şi concen- 
trezi atenţia deasupra inimii, cu bărbia în piept, cum 
te învaţă acolo, unii chiar ţin două degete pentru 
atenţie. Părintele Daniil [Sandu Tudor] care a murit în 
închisoare, Dumnezeu să-l ierte, el ţinea două degete 
aici tot timpul ca să nu piardă atenţia în altă parte. Şi 
dacă vezi de la o vreme că atunci când concentrezi 
mintea începe să te doară inima, că te doare tare, bine 

îi face, că ea e izvorul tuturor răutăţilor, că de acolo 
izvorăşte păcatul. Că zice Sfântul Nil Ascetul că 
mintea, rugându-se fără răspândire, o necăjeşte şi o 
smereşte pe inimă. Bine că o smereşte, că inima 
înfrântă şi smerită Dumnezeu nu o va urgisi. 

Ce se întâmplă? Aţi văzut că şarpele, zice 
Sfântul Nicodim Aghioritul, leapădă cămaşa în fie- 
care an, că pielea aceea care i-a crescut o leapădă şi se 
înnoieşte în fiecare an cu altă cămaşă. Dar cum să 
lepede el cămaşa aceasta? El, dacă e înţelept, că între 
vieţuitoarele zidite e cel mai înţelept, se gândeşte: 
„Măi, să mă duc să mă scarpin de un copac? Nu-i 
bun. De o trestie?". Se duce într-o gaură care e mai 
strâmtă ceva ca el şi când intră acolo, cămaşa lui de la 
cap începe să se desprindă. N-ai văzut câte un şarpe 
că se duce cu cămaşa aceea pe dânsul? Şi eu am 
văzut. Că o duce uneori şi câte o lună de zile sau mai 
mult până ce cade ea, căci e pielea lui din anul ce a 
trecut. Dar el, fiind înţelept, ce face? Intră într-o gaură 
care e mai strâmtă decât dânsul şi atunci cămaşa 
aceea veche, fiind mai largă, numai ce o vezi că 
rămâne lângă gaură. A lăsat-o acolo că el s-a dus cu 
cea nouă. Aşa face mintea când intră în inimă. La 
strâmtoarea inimii nu poate intra cu alaiul ăsta de 
gânduri. La strâmtoarea inimii poate intra doar cu 
rugăciunea de un singur gând. Că trebuie să intre în 
inimă mută, surdă şi oarbă, şi trebuie să lase orice 
cugetare, orice raţiune, chiar duhovnicească. 

Eu, păcătosul, vă spun teorie, că rugăciune 
practică n-am făcut de când sunt eu, dar vă spun 
teorie de la Sfinţii Părinţi. Iată ce vreau să vă spun: 

mintea, înzestrată fiind de Bunul Dumnezeu şi 
sufletul nostru cu voinţă şi cu alegere, acestea sunt 
două puteri ale sufletului care trebuie să le folosească 
după ce coboară mintea în inimă, nu stau degeaba 
acolo, voinţa ca să voiască să se roage, iar alegerea ca 
să se roage chiar. Ele sunt folosite după ce a intrat 
mintea în inimă. 

Mintea, pogorându-se spre inimă, întâlneşte 
două vămi. Prima vamă este a imaginaţiei, adică a 
închipuirii, a fanteziei, cum îi zice în limba de acum. 
Această vamă nu e uşor de trecut. Ai observat că 
imaginaţia nu-ţi dă război în vremea rugăciunii sau 
oricând numai cu cele ce ai văzut. Nu. Marele Vasile 
o numeşte pe imaginaţie caracatiţa sufletului. 
Caracatiţa are mai multe braţe cu care prinde. Aşa 
face imaginaţia. Ea, când vrea să-ţi dea război ţie sau 
sufletului în vreme de ispită, nu îţi dă război numai cu 
ce ai văzut tu. Nu. Ci şi cu cele ce ai auzit - „Ţi-aduci 
aminte ce frumos cânta, ce frumos era cutare?" -, şi 
cu cele ce ai gustat - „Nu ştii ce bun era acela ce-ai 
gustat?" -, şi cu cele ce ai mirosit - „Nu ştii ce 
miroseau cutare?" şi cu cele ce ai pipăit. Ai văzut? 
Cele cinci simţuri sunt cele cinci ferestre ale 
sufletului, cum zice Proorocul Ieremia: A intrat 
moartea prin ferestrele noastre. Sau cele cinci şipote 
prin care toarnă vrăjmaşul tot păcatul: căci vederea, 
auzul, mirosul, gustul şi pipăitul sunt şipotele prin 
care intră păcatul în sufletul nostru. 

Imaginaţia ce treabă are? Ea e caracatiţa, o 
numesc dumnezeieştii părinţi pod al dracilor pe care 
intră dracii în suflet. Vrăjmaşul e bucuros să vezi pe 

cineva cu patimă, că el a înregistrat! Să auzi ceva cu 
patimă, a înregistrat! Să pipăieşti ceva cu patimă, a 
înregistrat! Să miroşi ceva cu patimă, a înregistrat! Să 
guşti ceva cu patimă, a înregistrat! Că ai putea să le 
faci toate acestea fără patimă, iar dacă a fost cu 
patimă el le-a înregistrat. Şi când vrea sufletul să se 
roage, începe să-ţi dea război şi cu cele ce ai auzit şi 
cu cele ce-ai văzut şi cu cele ce ai pipăit şi cu cele ce 
ai mirosit. Ai văzut? De aceea spun dumnezeieştii 
părinţi că mai grea este păzirea imaginaţiei decât paza 
minţii şi uneori decât paza inimii. 

Aţi citit cartea Paza celor cinci simţiri a 
Sfântului Nicodim Aghioritul? E o carte foarte 
adâncă, e mult mai adâncă decât Războiul nevăzut 
Am citit-o de patru ori la singurătate, pe unde am trăit 
eu. Cartea aceasta a luat fiinţă aşa: Sfântul Nicodim 
Aghioritul, fiind prea tulburat de mulţi vizitatori în 
Sfântul Munte, că era cunoscut şi el avea nevoie de 
rugăciune şi de linişte, a fugit din Sfântul Munte într-o 
insulă pustie, insula Skiros. îl cunoşteau prea mulţi şi 
veneau să-l întrebe, iar el când să se mai roage, când 
să se concentreze, când să mai scrie? Şi a fugit în 
această insulă pustie, iar un văr de-al lui, episcopul 
Ierotei de Evrip, tânăr, ştia că Sfântul Nicodim 
Aghioritul e mult mai învăţat decât dânsul, cu toate că 
era simplu monah, învăţase şcoli mult mai înalte decât 
el. Şi a întrebat până ce a aflat unde este şi atunci i-a 
scris prima scrisoare: „Preacuvioase părinte şi a mea 
rudenie, am auzit de înţelepciunea cea a Duhului 
Sfânt care s-a odihnit peste tine de la Bunul 
Dumnezeu. Ştiu că multe suflete ai îndreptat în Athos 

şi pe mulţi ai învăţat lucrarea rugăciunii. Eu, vărul 
tău, am luat asupra mea povara cea grea a arhieriei. 
Te rog din suflet, scrie-mi un cuvânt de folos". Şi-l 
roagă foarte mult acesta, arhiereul, pe acela, care era 
călugăr. 

Şi acela, când îi ajunge scrisoarea, îi răspunde: 
„O, stăpâne al meu, preaîndumnezeitule la minte, eu 
păcătosul şi necuratul tău rob, cum să învăţ eu 
sfeşnicul pe soare, cum să luminez eu pe luminător? 
Cum aş îndrăzni eu, un călugăr simplu, să învăţ pe 
sfinţia ta, care ai luat darul arhieriei şi ai râurile 
învăţăturii Duhului Sfânt? Nu pot, mai ales că m-am 
retras de la tulburarea cea din Athos în acest ostrov 
pustiu, unde n-am nimic, nici condei, nici cerneală. 
Am o sapă şi o râşniţă de piatră şi am câteva grăunţe 
şi le macin aici şi îmi fac oleacă de făină şi am o 
săpăligă cu care sap şi pun câteva rădăcini. Atât e 
averea mea, iar pe lângă această avere, aici, în acest 
ostrov pustiu, se găsesc nişte cedri, copaci uriaşi, şi în 
ramurile lor nişte păsărele care se numesc gries, 
mâncătoare de peşte, şi ele au glasul copiilor când 
plâng după sânul mamei lor. Şi când aud cântând aşa 
cu jale, mă plec spre lacrimi, aducându-mi aminte că 
şi eu am fost cândva prunc, şi tocmai de aceasta am 
fugit şi am venit aici, ca să-mi plâng păcatele mele", 
însă până la urmă s-a înduplecat şi a început să-i scrie 
această carte: Paza celor cinci simţiri . Aşa a luat 
fiinţă cartea aceasta. Eu o am pe slovă veche şi la 
început sunt scrisorile acestea de care v-am spus. Şi a 
scris cartea aceasta, care e atât de sfătuitoare, cum 
să-şi păzească imaginaţia, cum să-şi păzească mintea, 

apoi rugăciunea minţii, rugăciunea inimii şi la urmă 
care sunt cele şase feluri de dulceţi ale minţii. 

Şi i-a scris Sfântul Nicodim episcopului Ierotei, 
vărului său, trimiţându-i cartea: „Am scris această 
puturoasă carte şi nevrednică de auzul omenesc şi nu 
este bună de nimic, dar de ascultare am scris-o. Al 
preasfinţiei tale preasmerit şi preaplecat rob, nevred- 
nic de cer şi de pământ, Nicodim nemonah". Aşa 
semnează după ce scrie o carte plină de atâta mulţime 
de bogăţie şi învăţături. Poate el avea învăţătura a o 
sută de patriarhi într-însul, dar vezi ce înseamnă 
smerenia lui Hristos? El arată aici rugăciunea minţii 
mai frumos decât am găsit-o şi în Sbornic, şi mai 
cuprinzător. Şi îl învaţă pe vărul său şi asta, dar şi 
învăţătură către arhierei, cum să fie arhiereul, cum să 
cunoască dogmele, cum să cunoască legile Bisericii, 
canoanele. 


Şi la rugăciunea asta el spune: e mai greu să 
treacă mintea vama imaginaţiei şi e mai greu de păzit 
imaginaţia decât mintea însăşi, pentru că imaginaţia 
este pod al dracilor care duce de la minte la simţire tot 
păcatul. Nu poate nimeni greşi dacă nu a folosit mai 


întâi imaginaţia. Nu vezi ca in vremea rugăciunii, 
dacă te-a supărat cineva, apare faţa celui ce te-a 


necăjit şi parcă i-ai zice ceva, parcă de ce nu i-ai zis, 


parcă te gândeşti: „Măi, cum să mă răzbun eu pe 
ăsta? M , „Cum să fac să mă împac cu el? M , sau „Cum să 
fac să-i mai zic ceva?". Ai văzut că te sfădeşti cu 


dracii mâniei prin imaginaţie? Că acela pe care-1 vezi 
cu faţa aceea care te tulbură în vremea rugăciunii sau 


altădată în viaţă nu sunt simple amintiri, ci sunt draci 

care prin partea mânioasă a sufletului şi prin imagi- 
naţie dau război sufletului şi trupului. 

Că din partea raţională a sufletului sunt aceste 
păcate: este hula, nebunia, eresul, credinţa strâmbă, 
nemulţumirea faţă de binefacerile lui Dumnezeu şi de 
oameni, nediscernământul, nechibzuinţa, nedreapta 
socoteală şi celelalte. Din partea mânioasă întâi e ura 
de oameni, egală cu uciderea, cum spune Evanghelia, 
pe urmă zavistia, pizma, răutatea, iuţimea, ţinerea de 
minte a răului, dorinţa de răzbunare, răutatea. Şi ai 
văzut cum sufletul se luptă în vremea rugăciunii sau 
altădată cu patimile acestea prin gând, şi îndată apare 
mătuşa cutare sau fratele cutare sau călugărul cutare, 
care m-a supărat. Şi parcă-1 vezi şi parcă i-ai zice şi 
parcă ţi-aduci aminte ce i-ai zis şi de ce nu i-ai mai 
zis. N-aţi păţit aşa? Eu cred că fiecare suflet păţeşte 
asta. Ai văzut? Bate vrăjmaşul război prin imaginaţie. 
Biata minte atunci, săraca, ce trebuie să facă, unde să 
se ascundă ea, cum să lupte? Aleargă la Hristos. 

Şi trebuie să nu pomenească răul, să n-aibă 
ciudă pe nimeni, că altfel nu-i primeşte Dumnezeu 
rugăciunea. Dacă nu ai iertat din inimă greşelile, nu-ţi 
iartă Hristos pe ale tale şi atunci ce-ai făcut? Căci 
dacă tu vrei să te răzbuni pe cineva, măcar cu gândul, 
eşti departe de Dumnezeu, că Dumnezeu ţi-a spus să 
iubeşti pe vrăjmaşi şi uite câtă filosofie trebuie la 
lucrarea aceasta, de aceea Sfântul Paisie de la Neamţ 
şi Sfinţii Părinţi numesc lucrarea minţii arta artelor şi 
filosofia filosofiilor. Ea te învaţă cum să-ţi păzeşti 
mintea şi imaginaţia. Sau, dacă e din partea poftitoare 
un păcat, ţi-aduce aminte faţa aceea pe care ai iubit-o 

cu patimă, că e femeie, că e bărbat, că e copil sau e 
cine ştie cum. Sau dacă e din partea iubirii de slavă, îi 
aduce slavă de la oameni şi mândrie; sau dacă e din 
partea mândriei, înălţare; sau dacă e din partea iubirii 
de materie - iubirea de averi atunci îi aduce aminte 
de averi, de argint, închipuiri de oraşe, de sate, de 
case, de grădini. Cine n-a păţit acestea? Va să zică din 
care parte a sufletului vine ispita ea îşi aduce imagi- 
naţiile ei proprii să ţi le închipuiască, numai mintea să 
nu se pogoare în inimă. 

Omul care are trezvia atenţiei se păzeşte de 
orice imaginaţie. Auzi ce spune Sfântul Nil Ascetul: 
„Fericită este mintea care a ajuns să se roage fără 
imaginaţie, fără formă, lui Hristos". Dar nici un fel de 
imaginaţie. Iată ce face vrăjmaşul: până la o vreme te 
ispiteşte cu imaginaţiile din stânga, pătimaşe, fie a 
iubirii de materie, fie a iubirii de plăceri, fie a urii. 

De la o vreme încep imaginaţiile din dreapta. 
Care? Ţi-aduce imaginaţii sfinte. Ba să-ţi închipuiască 
pe Hristos pe tron, ba răstignirea Domnului, ba Maica 
Domnului cum plângea lângă crucea Mântuitorului, 
ba vedenia lui Isaia Proorocul: O, ticălosul de mine , 
că mai înainte văzui pe Dumnezeu pe scaun înalt şi 
preaînălţat de serafimi împrejurul tronului , şase aripi 
la unul , şase la altul, cu două îşi acopereau feţele, cu 
două îşi acopereau picioarele, cu două zburau şi 
ziceau Sfânt, Sfânt, Sfânt Domnul Savaot. Iată 
imaginaţii sfinte. Sau pogorârea la iad, sau când a 
leşinat Maica Domnului, sau drumul Golgotei, toate 
sfinte, bune, dar scopul lui este să te ţină la aceste 
imaginaţii, că Dumnezeu nu caută la imaginaţii. Şi nu 

e rugăciune aceasta. Că n-ai voie nici acestea să le 
primeşti, nici imaginaţiile sfinte în vremea rugăciunii, 
deloc. Că acestea sunt lucrări ale minţii, ţi le poţi pune 
oricând să le cugeţi, dar nu la rugăciune, când trebuie 
să se întâlnească mintea cu inima. Acestea sunt lucrări 
ale minţii şi este deosebire cât între cer şi pământ între 
lucrarea minţii şi rugăciunea minţii. 

Imaginaţiile, oricât de simple ar fi, scot mintea 
din inimă, că ele sunt afară din inimă. Scot mintea din 
inimă şi nu lasă sufletul nostru să se întâlnească şi să 
se lipească de Hristos, pentru că rămâne la nişte 
imaginaţii. Mintea lui Hristos, Noul Adam, spun 
dumnezeieştii teologi, nu a avut imaginaţie. Pentru că 
aşa a căzut vechiul Adam, prin imaginaţie. Sfântul 
Maxim spune: Când a căzut Adam cu imaginaţia, cu 
închipuirea că se va face întocmai cu dumnezeirea, a 
căzut tot neamul omenesc. De aceea au căzut îngerii. 

/V 

îngerii s-au gândit fără imaginaţie. Iar apoi au căzut în 
închipuirea aceea care spune la Isaia Proorocul: Tu ai 
zis în gândul tău: deasupra munţilor celor de 
miazănoapte care sunt în ceruri mă voi sui, deasupra 
stelelor cerurilor voi pune scaunul meu şi voi fi 
asemenea Celui Preaînalt. Iată cum şi-a închipuit 
satana, Lucifer, cum o să stea el peste toate stelele 
cerului. Şi când a căzut el cu imaginaţia că o să fie 
asemenea cu Dumnezeu, spun unii teologi că s-a făcut 
tăcere în ceruri. Ştia Dumnezeu gândul lor şi i-a 
aşteptat să se întoarcă la pocăinţă. Asta e tăcerea lui 
Dumnezeu, i-a aşteptat să cunoască ei că sunt zidiri 
făcute de mâna Lui şi că este un Ziditor, iar el 
(Lucifer) nu poate fi ziditor. Şi dacă nu s-au întors, a 

pus pe arhanghelul Mihail de a făcut război ca să-i 
dea jos. Şi a căzut Lucifer, cum spune la Apocalipsă: 
am văzut un balaur mare roş în ceruri care a târât cu 
coada lui a treia parte din stelele cerului şi a aruncat-o 
pe pământ. Deci nici îngerii n-au fost cu imaginaţie şi 
nici vechiul Adam, iar Hristos, noul Adam, cu atât 
mai mult nu. Pentru că imaginaţia este o neputinţă a 
firii şi este o boală a firii noastre care a fost de la 
cădere, de la coruperea firii în rai. De aceea prin 
această neputinţă, prin această patimă, caută să vină şi 
în vremea rugăciunii să-ţi imaginezi pe Dumnezeu. 

Dumnezeu nu poate fi imaginat, poţi să fii minte 
de heruvim sau de serafim. Dacă ar cădea sub 
imaginaţie, să ţi-L închipui după fire ce este, n-ar mai 
fi Dumnezeu. Odată ce este închipuit sau circumscris 
de vreo minte, nu mai poate fi Dumnezeu. Şi atunci la 
vama imaginaţiei sufletul trece aşa: având frica de 
Dumnezeu, ştie că orice imaginaţie, fie de-a stânga 
sau de-a dreapta, nu-i bună s-o folosească aici. El 
trebuie să coboare mintea în inimă surdă, mută şi 
oarbă de toate imaginaţiile şi închipuirile. Şi trece. Să 
nu credeţi că această lucrare se face în luni de zile. 
Trecerea de vama imaginaţiei se poate face şi în 
câteva minute sau clipe în vremea rugăciunii, dacă 
omul e cu frică de Dumnezeu. 

Trece de această imaginaţie, altă vamă mai 
periculoasă îl aşteaptă pe suflet şi pe minte la poarta 
ei. Vama raţiunii. Vama raţiunii e mai periculoasă prin 
aceea că vine chiar cu raţiuni duhovniceşti. Cum l-a 
ispitit pe Mântuitorul? Nu din Scriptură? Dar Mântu- 

A 

itorul era înţelepciunea şi Cuvântul lui Dumnezeu, 

ştia să-i răspundă satanei. La vama raţiunii teologii 
întunericului - teologia drăcească - şi filozofii 
iadului, văzând că sufletul într-adevăr vrea să se 
pogoare în inimă să vorbească cu Hristos, îi dau celui 
ce se roagă raţiuni duhovniceşti. Adică din Scriptură 
sau din zidire, dar mai cu seamă din Scriptură. Şi ce? 
Eu stau în genunchi să mă rog. Numai ce văd că apare 
în mintea mea: îmbrăcatu-s-au berbecii oilor şi văile 
vor înmulţi grâul, striga-vor pentru că vor cânta. 
Psalmii lui David. Dar el nu e mulţumit că ţi-a adus-o 
o dată, ci te face să te complaci să teologhiseşti în faţa 
lui Dumnezeu. 

Sfântul Ioan Gură de Aur zice: Când te rogi nu 
teologhisi, că Dumnezeu e vârful teologiei, ci trebuie 
să te doară inima pentru păcate, să suspini din adâncul 
inimii, după cum zice: Răcnit-am din suspinarea 
inimii mele. Asta trebuie atunci, nu să teologhiseşti, 
să-L înveţi pe izvorul teologiei cele ale teologiei. Şi 
dacă vede că mintea se complace cu această raţiune, 
i-aduce şi tâlcuirile de la Sfinţii Părinţi, nu din altă 
parte: îmbrăcatu-s-au berbecii oilor şi văile vor 
înmulţi grâul, striga-vor pentru că vor cânta - când 
sufletul se coboară în văile smereniei se înmulţesc 
roadele faptelor bune. 

Şi îi dă în gând: „Ai văzut? Tu nu ştiai acestea, 
dar acum, fiindcă te rogi, ia uite ce taine mari 
duhovniceşti". Şi râde dracul cu gura până la urechi: 
„Bine că îţi plac. Vezi ce taine mari? Şi asta fiindcă te 
rogi". Şi noi deloc nu ne rugăm. Stăm de vorbă cu un 
cuvânt din Scripturi atunci. Şi vede că se complace 
mintea într-o raţiune ca aceasta, îi mai aduce una. Şi-i 

dă iarăşi în gând: „Uite, domnule, ce comentarii 
frumoase, ce raţiuni! Dar eu nu le ştiam, şi în vremea 
rugăciunii ce taine mari m-am învăţat eu!". Şi râde 
dracul. Ele sunt aşa, că sunt tâlcuite de Sfinţii Părinţi, 
dar el e bucuros că tu te ocupi cu acestea şi nu te rogi. 
Că dacă te vede că îţi plac acestea te ţine o bucată şi ţi 
le tâlcuieşte cât mai rar şi cât mai pe larg. Şi tu te afli 
teologhisind la infinit. Şi lucruri mari, frumoase. Ba 
spune unul: „Ştii ce fac eu? Eu mă duc şi le scriu". 
Bravo, de acum te faci contabil, dar când te mai rogi? 
Ai văzut? Zice: „Uite, au venit aşa de frumoase, să mi 
le însemn". Şi lasă rugăciunea ca să scrie în caiet. 
Măi, râde dracul. Te pui la rugăciune şi te faci 
contabil? Dar ţi le aduce el. Acestea sunt la vama 
raţiunii, adică la poarta inimii. Şi măcar că sunt du- 
hovniceşti şi tâlcuite şi frumoase, trebuie să le trecem 
cu vederea în vremea rugăciunii celei adevărate. Nici 
o raţiune. Cu singură raţiunea asta să ne pogorâm în 
inimă: „Doamne miluieşte". Sau: „Doamne Iisuse 
Hristoase, miluieşte-mă". Cu rugăciunea de un gând 
şi de un singur cuvânt se trece de vama raţiunii ca să 
ajungem în inimă. 

Şi, văzând Dumnezeu că mintea noastră se 
fereşte şi de vama imaginaţiei şi de vama raţiunii şi 
vrea să vorbească numai cu preadulcele Iisus, se 
întâmplă ceva. Atunci începe un semn firesc, simţit, 
că s-a unit mintea cu inima. Simţi în sânul stâng, chiar 
în mijlocul inimii, simţi ca un cui de foc. Se 
înfierbântă inima din centru, apoi toată inima, pieptul, 
umerii, spatele şi începe să se înfierbânte tot corpul ca 

A 

focul. îmi spunea un lucrător al acestei rugăciuni că la 

cineva s-a unit mintea cu inima undeva într-o singură- 
tate, fiind necăjit, şi a ţinut două ceasuri. Şi în timpul 
acesta a schimbat patru cămăşi şi cinci batiste le-a 
stors de lacrimi. 


Atâta durere a inimii vine pentru păcat, că s-a 
unit inima ca şi cum ar fulgera cu mintea şi s-a făcut 
zămislirea împărăţiei lui Dumnezeu în sufletul 
omului. Inima se încălzeşte, trupul emană mari 
călduri şi transpiraţii, iar ochii slobod şiroaie de 
lacrimi. Şi atunci inima cu atâta foc se roagă, cu atâta 
durere de inimă, căci îngerii fac păcatele noastre cât 
munţii de mari, ca mai tare să se smerească, pentru că 
sufletul nostru s-a întâlnit prin partea raţională cu 
dulceaţa dulceţilor, cu veselia veseliilor, cu Iisus 
Hristos, cu Ziditorul. Mintea cu Ziditorul ei. Sufletul 
cu Ziditorul lui. Mirele cu mireasa în cămara lor. Şi e 
o dulceaţă negrăită şi o căldură negrăită şi înţelegeri 
duhovniceşti mai presus de minte, dar temelia acestei 


lucrări este zdrobirea inimii şi lacrimile cele de foc şi 
rugăciunea cea de foc care se întâmplă aici. 


Şi văzduhul inimii se curăţeşte, cerul inimii, şi 
după o rugăciune de câteva minute sau de un ceas aşa, 
văzduhul inimii se curăţeşte pentru două trei 
săptămâni şi nu mai poate intra în el nici un fel de 
gând pătimaş. Dar dacă darul ţine mai puţin şi se 
retrage, a mirosit ceva. Poate vreun gând de mândrie 

/V 

sau de trufie sau alt gând pătimaş. îndată putoarea 
păcatului nu se împacă cu mireasma. Se retrage harul, 
ai rămas fără lacrimi, te-ai răcit, te-ai uscat, ai rămas 
în secetă, o stare amară, primejdioasă, suspini numai 
din când în când: „Unde eşti, Doamne? Unde Te-ai 

dus? Acum erai cu mine, acum vorbeai cu mine". Ar 
vrea sufletul să moară de o mie de ori numai să fie în 
dulceaţa în care a mai fost. Dar nu . L-a părăsit darul. 
Şi cu cât păcatul a fost mai mare în inimă cu atât 
această părăsire ţine mai mult. Dar darul nu se 
desparte, el în ascuns îţi dă ajutor. Dar te lasă în 
secetă, ca să cunoşti că ai greşit ceva. 

Şi dacă un păcat a fost mai greu, cu atâta mai 
tare se desparte darul lui Dumnezeu şi te lasă uneori şi 
ceasuri şi zile întregi. Aceasta e seceta pe care au 
încercat-o sfinţii şi de care vorbesc toţi. Toţi au 
încercat-o. Toţi au căzut în secetă, în răceală şi în 
uscăciune şi părăsire a darului, şi în vreme de ispite şi 
în vreme de rugăciune, pentru cine ştie care judecăţi ale 
lui Dumnezeu, ca să ne înveţe smerenia din lucrare. 

Ce se întâmplă? Omul, ajungând în această stare 
de unire a minţii cu inima, are concentrate în inimă 
toate puterile lui, el nici nu mai aude după materie, 
nici nu mai vede după materie, nici nu mai simte după 
materie, nici nu mai înţelege. Totul se face 
duhovnicesc. Pe Sfântul Simeon Noul Teolog, când 
ajungea în această stare, îl ridica Duhul Sfânt pe sus 
ca pe un fulg de zăpadă şi îl punea încetişor jos şi apoi 
iar îl ridica. Şi el nu ştia. Are această lucrare 
rugăciunea aceasta cum e magnetul. Ai văzut? Atrage 
potcoava de jos. Aşa de uşor se face trupul în vremea 
acestei rugăciuni că îl atrage pe om de sus. Ai văzut 
pe Sfânta Maria Egipteanca, când se ruga, că se înălţa 
de la pământ. Şi are şi acest dar că se luminează la 
faţă, cum era avva Siluan şi alţii, avva Pamvo, că se 
făceau ca soarele. Are mari manifestări în vremea 

aceasta pentru că e cu Duhul lui Dumnezeu. Şi precum 
un bec, când se aprinde de la curent, luminează, şi el, 
cu cât e mai mare, cu atât mai mult luminează. Iar 
dacă a pierdut legătura cu centrala electrică, s-a stins, 
s-a întunecat. Aşa şi sufletul nostru, dacă s-a despărţit 
de Hristos, de lumina cea neapropiată, rămâne pustiu, 
în secetă, trist, şi patimile, mâhnirile şi întristările 
încep să-l tulbure iar, şi îi arată Dumnezeu: „Iată, cât 
ai fost cu Mine ce lumină ai fost şi când te-ai lipsit de 
Mine ce s-a întâmplat cu tine. Nu poţi nimic fără 
Mine. Rămâneţi întru Mine şi Eu întru voi, că fără de 
Mine nu puteţi face nimic 

încă un lucru. Când s-a unit mintea cu inima, se 
ridică adeseori de pe inimă ceva ca o frunză, arată 
marele stareţ Vasile de la Poiana Mărului, în 
predosloviile lui. Ceva ca o frunză se ridică de pe 
inimă. Acela e păcatul. Parcă simţi că o frunză, ceva, 
s-a ridicat. Şi vine lumina Duhului Sfânt cu atâta 
umilinţă şi cu atâta foc şi cu atâta dragoste de 
Dumnezeu, că atunci ai vrea să sari, de ai fi martir, 
într-o sută de cazane cu foc, că mai mare e dragostea 
şi încântarea din inimă decât toate focurile. Nu te mai 
temi de sabie atunci, cum zice Apostolul Pavel: Cine 
ne va despărţi de dragostea lui Hristos? Necazul sau 
strâmtorarea, sau prigoana, sau foametea, sau 
golătatea, sau nevoia, sau sabia ... Sunt încredinţat că 
nici moartea, nici viaţa, nici îngerii, nici stăpânirile, 
nici cele de acum, nici cele ce vor fi, nici înălţimea, 
nici adâncul ... Auzi ce spune? Era Hristos în inima 
lui şi era încredinţat că nimeni nu îl desparte de 
dragostea lui Hristos. 





Şi sufletul în vremea aceea are nişte cuvinte 
proprii. El a intrat în inimă cu această rugăciune: 
„Doamne Iisuse Hristoase...", că aşa a învăţat-o el 
din cărţile pe unde a citit, sau cu altă rugăciune a 
intrat: „Nădejdea mea este Tatăl, scăparea mea este 
Fiul, acoperământul meu este Duhul Sfânt..." sau 
„Preasfântă Născătoare de Dumnezeu..." sau cu 
altceva a intrat după rugăciunea minţii în inimă. Acum 
le-a părăsit, pentru că sufletul odată întâlnindu-se în 
inimă, în cămara inimii, cu Hristos şi concentrându-se 
acolo şi întâlnindu-se mirele cu mireasa, adică Hristos 
cu sufletul nostru, Duhul Sfânt îi dă sufletului nostru 
cuvinte proprii. El începe a se ruga acolo în inimă cu 
cuvinte proprii. Şi care sunt acestea? Uneori zice 
„mila mea", alteori „Dumnezeul meu" sau „îndurarea 
mea" sau „ziditorul meu". Puţin. Ştii de ce zice puţin? 
Ca să nu piardă atenţia spre cuvinte, cum zice Sfântul 
Ioan Scărarul, că sufletul, când vede că s-a adâncit în 
rugăciunea cea curată, nu mai vrea să înainteze în 
cuvinte, ca nu cumva, răspândindu-se mintea în 
cuvinte multe, să piardă atenţia din inimă. Că aceasta 
răspândeşte. Să mai zic eu psalmi când m-am întâlnit 
cu Hristos? Dar mai de multe ori numai atâta zice: 
„Iisuse al meu, Iisuse al meu, Iisuse al meu, 
Iisuse...". Şi atunci varsă râuri de lacrimi şi suspine 
grozave din adâncul inimii, pentru că inima înghite pe 
Iisus şi Iisus pe inimă şi este dragostea cea 
neţărmurită între Dumnezeu şi sufletul care este 
icoana dumnezeirii sau icoană vie a Preasfintei Treimi 
pe pământ. 

Să revenim. Noi ne-am băgat cu teoria la lucruri 
mari, iar cu lucrarea de când sunt eu nu le-am gustat 
pe acestea în veac, că sunt leneş şi răspândit în gând, 
dar fiindcă m-aţi întrebat de rugăciunea inimii v-am 
spus. Dacă ai patru pereţi la chilia sfinţiei tale şi dacă 
ai încuiat uşa şi arde o căndeluţă acolo şi nu ai prea 
mulţi vizitatori - că vizitele acestea te răspândesc 
să te însingurezi şi să îţi faci program de rugăciune. 
Sfinţii Părinţi în mai multe locuri ne fac atenţi să 
tăiem legătura cu mulţi. Taie legătura cu cei mulţi ca 
să nu strice chipul liniştirii tale. Auzi ce zice Sfântul 
Efrem că „vorbirea cu mirenii depărtează mintea de la 
Dumnezeu". Deci vin oamenii cu necazurile lor, cum 
ai văzut că vin şi la sfinţia ta. Fel de fel, el vine de 
acasă gândindu-se cum să-ţi spună pe larg necazurile 
lui. Dacă am avea rugăciunea de sine stătătoare am 
putea sta de vorbă şi cu el şi noi să ne rugăm în timpul 
acela, dar dacă suntem păcătoşi şi slabi, cum sunt eu, 
că nici începător nu sunt, eu sunt atent la necazul 
omului şi pierd atenţia din inimă şi eu mă duc încolo 
pe dealuri să văd ce să-i răspund omului, cum să-l 
mângâi, cum să-l sfătuiesc, iar lucrarea mea dinăuntru 
piere. 

Nu se întâmplă aceasta la cel ce are lucrarea. El 
stă de vorbă cu toată lumea şi în timpul acela se roagă 
lui Hristos şi nimeni nu ştie în ce fel se petrece asta. 
El are o lucrare dublă. Una în afară, exterioară, spre 
folosul celor mulţi, şi una prin care ţine legătură direct 
cu Iisus în ceruri. Aceasta la cei mai desăvârşiţi şi 
sporiţi în lucrare. Dar, zic Sfinţii Părinţi, ne trebuie o 
însingurare în sine cu care te poţi ruga şi în mijlocul 

Bucure ştiului şi în Gara de Nord. Pot să fie o sută de 
trenuri lângă mine, dacă eu m-am însingurat în sine şi 
m-am pogorât cu mintea în inimă, eu nu mai aud cele 
din afară. 

Ai văzut pe avva Ioan Colov în Pateric. El făcea 
funii. Şi a venit un cămilar să-i cumpere lucrul 
mâinilor lui şi îl aştepta la poartă, ca să-i aducă funiile 
pe care le lucrase bătrânul şi i le dădea de le vindea şi 
îi aducea pâine de la Alexandria. Dar bătrânul, dacă 
avea lucrarea minţii şi a inimii, dacă avea altă lucrare, 
când intra uita că trebuie să ducă funiile. Cămilarul 
aştepta la poartă şi bătrânul nu mai venea să-i aducă 
funiile. Acela striga din nou: „Părinte, adu-mi lucrul 
de mână să ţi-1 vând ca să-ţi aduc pâine". Cămilarul 
aştepta ceasuri întregi, iar bătrânul avea mintea la cer. 
Şi ca să nu uite bătrânul să ducă funia, a început să 
spună aşa: „Funie, cămilă. Funie, cămilă. Funie, 
cămilă". Şi a auzit un bătrân şi l-a întrebat: 

- Ce zici, avvo? 

- Fiule, lucrarea dinăuntru nu mă lasă să ţin 
minte că trebuie să duc funiile astea. Şi zic şi eu 
„funie şi cămilă", că mă tem să nu uit că trebuie să 
duc funiile acestea până la poartă. 

Şi s-a dus zicând „funie, cămilă, funie, cămilă": 

- Na-ţi-le, mă, că mi-ai făcut de lucru cu cămila 
şi cu funiile tale! 

Ai văzut ce era în ei? La dânşii lucrarea aceasta 
pătrunsese înăuntru şi cele din afară nu îi interesau. 
Uitau de acestea. Lucrarea duhovnicească îi făcea să 
fie înaripaţi, pururea în comuniune cu Dumnezeu. 
Asta - gândul la ce să mănânce sau ce să bea - era pe 

linia a nu ştiu câta la dânşii. Şi de aceea spun, 
însingurarea în sine este a te coborî cu mintea în 
inimă oriunde şi a putea să te însingurezi între patru 
pereţi ai tăi în orice parte a lumii, în oraşe chiar. Ba 
îmi spunea unul că atunci când a trăit în oraş mai tare 
era cercetat de Duhul Sfânt, pentru că se gândea la cei 
din pustie: „Măi, ce fericiţi aceia, cutare!". 

Iar a doua însingurare se numeşte însingurare 
generală. Când vei avea şi însingurarea în tine şi 
liniştea cea dinafară, undeva într-o pustie, mai tare 
sporeşti în lucrarea aceasta. Şi între aceste două 
însingurări mai este o însingurare numită periodică. 
Şi aceasta ne priveşte pe noi pe toţi care vorbim de 
faţă aici. însingurarea periodică sau temporară, aceasta 
o putem ţine şi noi, neputincioşii, şi cei de la ţară şi 
cei din oraş. Cum? Nu-i nimenea în lumea asta, cât de 
straşnic ar fi el de ocupat, să fie chiar motor, ca să 
lucreze zi şi noapte. Şi statul a pus opt ore de lucru, 
hai zece, hai douăsprezece, dar mai rămân 12 ore şi 
nu le poţi dormi toate. Nici n-ai să mănânci 12 
ceasuri, nici n-ai să dormi atâtea. Ia vezi câte ceasuri 
din acestea stai înaintea lui Dumnezeu să te 
însingurezi singur? Păi am o jumătate de ceas. încui 
uşa. Zece minute, că rugăciunea aceasta a minţii, cine 
vrea să o înveţe, trebuie să înceapă cu zece minute, de 
patru-cinci ori pe zi, numai pentru dânsa, cum arată 
Sfântul Teofan. Şi în acea puţină vreme în care te 
însingurezi, încui uşa şi rămâi singur undeva. Mâna 
pe metanii şi mintea la „Doamne Iisuse". Zi-o un sfert 
de ceas, o jumătate de ceas. Şi pe urmă ia-o în minte 
cât poţi şi du-te la treabă iar. Şi când mai ai oleacă de 



vreme: „Măi, dar eu am uitat ceva! Eu astăzi trebuia 
să mai stau de vorbă cu Iisus şi n-am putut. Ia să mai 
stau oleacă". Şi începi aşa cu câte puţin. Cu un zece 
minute, cu un sfert de ceas, cu o jumătate de ceas, dar 
ai să vezi o minune, că dacă ai să te ţii aşa un timp, 
cercetările Duhului Sfânt au să vină să treci de la zece 
minute, de la un sfert de ceas, la o jumătate şi la un 
ceas. Că după aceea, dacă te-a cercetat Duhul Sfânt, 
nu te mai înduri să te uiţi la ceas că „au trecut zece 
minute şi nu mai stau". Nu. Dacă ai să vezi că te 
cercetează Duhul lui Dumnezeu cu rugăciunea cea 
curată n-ai să te înduri să te scoli de acolo ceasuri 
întregi. Că ai să zici: când mai găsesc eu vremea 
aceasta? Că într-adevăr, acel timp nu-1 mai găseşti. Să 
nu te mai ridici atunci, de ţi-ar da pentru fiecare clipă 
câte un milion de galbeni să nu te ridici, că nimic nu 
fac faţă de folosul pe care îl are sufletul atunci. în 
momentele acelea de rugăciune să nu te duci, că 
rugăciunea cea adevărată este unirea omului cu 
Dumnezeu. 

Cea mai înaltă lucrare este rugăciunea. Am citit 
în Tâlcuirea Apocalipsei a Sfântului Andrei al 
Cezareei, unde tâlcuieşte numele celor 12 patriarhi, 
ajunge şi la Neftalim, ştiţi că au fost Simeon, Ruben, 
Iuda, Levi, Dan, Aşer, Manase, Veniamin, Zabulon şi 
ceilalţi şi ajunge la Neftalim. Ce înseamnă Neftalim? 
Se vede din viaţa acestui patriarh că a fost lipită de 
Dumnezeu prin rugăciune, căci pe limba veche, 
sirienească, Neftalim înseamnă lipire de Dumnezeu. 
Şi cu nimic nu se poate lipi omul de Dumnezeu decât 
cu rugăciunea. Şi prin celelalte fapte bune se apropie 

sufletul de Dumnezeu şi se uneşte cu el, că avem 
patru feluri de împărtăşire în Biserica Sobornicească 
Ortodoxă, în afară de împărtăşirea cu Preacuratele 
Taine, şi sufletul se împărtăşeşte de Dumnezeu prin 
patru căi, dar, dintre acestea din urmă, împărtăşirea 
cea mai straşnică şi unirea se face pe calea rugăciunii. 
Se lipeşte de Dumnezeu, duh este Dumnezeu, duh 
este duhul omului. S-au unit în vremea rugăciunii. 

Ştii convorbirea Sfântului Maxim Cavsocalivitul 
din Sfântul Munte cu Sfântul Grigorie Sinaitul? Acest 
Maxim Cavsocalivitul, adică arzător de colibe pe 
greceşte, era luat în batjocură şi ocărât de călugării 
greci, chiar de cei mai sporiţi, ziceau că e nebun, 
pentru că el se făcea nebun şi nu stătea într-o 
mănăstire. El umbla cu o zdreanţă de haină ruptă, cu 
capul gol, desculţ, prin pustiile Athosului şi iarna, 
când era mai ger, stătea prin zăpadă pe la vârful 
muntelui. Şi vara, când era mai cald şi zăduf, se 
cobora prin peşterile munţilor şi tot timpul se ruga. 
Dar atâta stătea: făcea o colibă din buruieni sau din 
frunzar şi stătea o săptămână, apoi îi dădea foc, îşi lua 
traista şi pleca. A luat cuvântul de la apostol: Nu avem 
aici cetate stătătoare, ci pe cea ce va să fie o căutăm. 

El mergea aşa, se ducea pe la unii stareţi: 

- Părinte, să îndrepţi lucrurile mănăstirii, că se 
va întâmpla aşa şi aşa. 

- Fugi de-aici, măi rufosule, tu să mă-nveţi pe 
mine? Nu stai în ascultare, în supunere, umbli aşa, te 
duci de capul tău prin pădure! 

Se ducea la altul: 

- Părinte, să îndrepţi lucrurile că aşa are să se 
întâmple în mănăstire. 

- Ia uite, măi, proorocul! 

La o săptămână în urma lui se întâmpla ceea ce 
proorocise. 

- Măi, ce-i acela, e nebun, vrăjitor, prooroc? 

Au început să îi dea atenţie. Dar el fugea după 
ce spunea. Că el a grăit cu Maica Domnului şi cu 
sfinţii apostoli tocmai în vârful Athosului şi i-au spus 
în care mănăstire să îndrepte lucrurile, îi spuneau 
semne. Era mare prooroc. Şi când a auzit Sfântul 
Grigorie Sinaitul, care a venit din Sinai în Sfântul 
Munte, îl căuta grozav. Şi când l-a întâlnit, a căzut cu 
faţa la pământ: 

- Părinte, stai. 

- Ce „să stai"? Eu sunt înşelat de draci, eu sunt 
cel nebun, eu sunt nestatornic. Fugi de la mine, eu 
sunt înşelat, toată lumea ştie că sunt înşelat de draci. 
Nu veni la mine. 

- Mă rog, părinte, nu mă trece cu vederea. 

- Ce cauţi la un om nebun, care umblă de pe o 
cărare pe alta, n-are nici pravilă, n-are nimic? 

Că nu voia să spună taina vieţii lui. Acela mereu 
se ruga: 

- O, minunatule, te rog. Stai că vin tocmai de la 
Muntele Sinai, spune-mi cuvânt de folos. 

- Ce folos? Eu sunt păcătos, nestatornic, n-am 
nici o rânduială, nebun, înşelat de draci. 

Tot se smerea, se ascundea pe sine ca să nu-i 
cunoască lucrarea. 

în cele din urmă au stat de vorbă. Şi convorbirea 
lor, când o citeşti în viaţa Sfântului Maxim, în Vieţile 
Sfinţilor pe ianuarie, în Sbornic şi în alte cărţi, e 
foarte minunată. S-au întâlnit doi stâlpi de lumină. Şi 
Sfântul Grigorie avea lucrare mare, dar îl întrecea 
acesta, Cavsocalivitul, arzătorul de colibe. Ăsta îl 
întrecea, că era un stâlp al Sfântului Munte, al 
Muntelui Athos. Şi între altele, Sfântul Grigorie 
Sinaitul s-a încredinţat despre aceea că este bine să nu 
primeşti în vremea rugăciunii nici un fel de vedenie, 
nici un fel de lumină, nici un fel de miros, nici un fel 
de glas, nici un fel de vedere, nici un fel de pipăire, că 
te înşeală prin toate. Şi prin miros te înşeală satana. Şi 
prin gust, şi prin pipăire, şi prin auzire, şi prin glas, şi 
prin descoperire, dacă el se face în chipul lui Hristos, 
în chipul Maicii Domnului, în chip de îngeri, în chip 
de sfinţi, în chipul Sfintei Treimi, în chipul Sfintei 
Cruci, în chip de prooroci, în ce vrei. Putere 
nălucitoare. Nu-i de mirare, zice Sfântul Apostol 
Pavel, că satana se preface în înger de lumină şi 
slujitorii nedreptăţii se fac ca slujitori ai dreptăţii, 
dracii în chip de îngeri. 

Deci Sfântul Grigorie Sinaitul arată că pe mulţi 
i-a înşelat vrăjmaşul cu mirosul, pe alţii cu vederea, 
pe alţii prin minte. E destul până crezi un vis sau o 
vedere drăcească, că apoi te duce în cel mai mare 
prăpăd şi te desparte de Dumnezeu nu numai pe tine, 
ci şi pe cei care cred în tine. Te prăpădeşte. îi destul 
ca satana să găsească o poartă. Şi cine sunt cei care 
cred în vedenii? Cei care au minte slabă. în Cuvântul 
3 din Scară, Sfântul Ioan Scărarul scrie: „Cela ce 

tuturor vedeniilor şi tuturor visurilor nu crede, filosof 
duhovnicesc este, iar dracii slavei deşarte pe oamenii 
slabi de minte, în vedenii şi în visuri i-au făcut 
prooroci". Ca să-i laude şi pe urmă îi duc în haosul 
fărădelegii şi al necurăţiei pe dânşii şi pe toţi cei ce se 
ţin de ei. De aceea e bine să nu dai atenţie nici unui 
vis, nici unei vedenii, nimic. Auzi ce spune Sfântul 
Isus Sirah în cartea înţelepciunii la capitolul 34, 
„Deşertăciunea vedeniilor şi a visurilor şi a vrăjilor". 
Zice: Cela ce crede în visuri asemenea este celui ce 
fuge după vânt şi vrea să prindă umbra sa. Pe mulţi 
i-au înşelat visurile şi au căzut toţi care au nădăjduit 
întru ele. Ca acela ce fugăreşte umbra sa aşa este cel 
ce crede în visuri. Deci dacă o vedenie va fi de la 
Dumnezeu, dar foarte rar se întâmplă aceasta prin 
iconomia lui Dumnezeu în viaţa unui om, omul 
trebuie s-o tăinuiască, s-o ascundă şi să se consulte cu 
mulţi oameni duhovniceşti care au darul desluşirii 
duhurilor. 


încă s-ar putea să vezi o vedenie adevărată, dar 
să n-o poţi desluşi. Că cel ce are darul de a vedea una 
ca aceasta nu are darul de a o desluşi, pentru 
smerenie. Şi arată dumnezeieştii părinţi: Ai văzut 
Proorocul Daniel, bărbatul doririlor? Daniel Proorocul 
trăia în feciorie, încât dinţii fiarelor n-au sfărâmat 
trupul lui cel feciorelnic vreme de şase zile cât a stat 
în groapa cu lei. Aceia fiind flămânzi de şapte zile, nu 
l-au mâncat, căci el era un organ al Duhului Sfânt. Şi 
el vedea vedenii mari, descoperiri, şi nu le putea 
tâlcui. Că nu tot cel ce are o vedenie are şi darul de a 
o tâlcui. Şi a zis Dumnezeu către arhanghelul Gavriil: 

„Gavriile, du-te la tânărul acela peste fluviul Ulai şi 
fă-1 să înţeleagă vedenia. Tâlcuieşte-i vedenia". Aceea 
cu şaptezeci de săptămâni. Aţi văzut? A trebuit arhan- 
ghelul Gavriil să vină să tâlcuiască vedeniile lui 
Daniel pe pământ. 

De aceea Sfinţii Părinţi, chiar dacă vedeau 
vedenii cereşti, aveau mare smerenie. Se verifica prin 
mii şi mii de feluri dacă a fost de la Dumnezeu şi pe 
urmă să-i dea atenţie. Şi nu făcea persoana aluzie la 
el, că el a văzut-o, ci zicea că un oarecare a văzut o 
vedenie, cum a fost Apostolul Pavel, nu a spus că el a 
văzut vedenia sau descoperirea: Ştiu pe un om în 
Hristos care acum 14 ani în urmă s-a răpit până la al 
treilea cer şi a văzut acolo vedenii şi a auzit cuvinte ... 
Ai auzit cum se spune o vedenie: „Ştiu pe cutare...". 
Omul care se laudă că a văzut vedenii este cel mai 
înşelat de satana şi de dracul mândriei şi de nebuniile 
lui. De aceea vă fac atenţi, pentru că în convorbirea 
lui Grigore Sinaitul cu Maxim Cavsocalivitul a fost 
vorba despre vedenii întâi, căci Sfântul Grigorie l-a 
întrebat pe Sfântul Maxim: „O, minunatule, spune-mi 
care sunt semnele darului lui Dumnezeu în vremea 
descoperirilor cereşti şi care sunt semnele înşelăciu- 
nii? Ce mişcări are mintea omului în vremea 
vedeniilor de la draci şi care sunt mişcările şi aşezarea 
sufletului nostru într-o vedenie de la Dumnezeu?". Şi 
pe urmă Sfântul Maxim, văzând că acesta a venit 
sincer şi cu rugăciune la el, a început să-i spună 
tainele vedeniilor cereşti. 

Eu în cartea aceea, Despre vise şi vedenii, am 
spus cum rămâne sufletul nostru după un vis de la 



Dumnezeu şi cum e aşezarea lui şi cum rămâne omul 
tulburat la minte, mândru, trufaş, împietrit şi plin de 
toată trufia şi încrederea în sine după vedenia de la 
draci. Şi nu are nici umilinţă şi e aspru cu sufletul şi 
tulburat şi la vedere şi la minte şi celelalte. Şi Sfântul 
Maxim îl face înţelept pe Sfântul Grigorie, zicându-i 
aşa: „Mă întrebi, oare sufletul în vremea vedeniilor 
cereşti şi mintea omului mai are a sa lucrare, adică 
mai poate judeca după a ei lucrare? Nicidecum, 
leapădă şi imaginaţiile sale, şi închipuirile sale, şi 
prejudecăţile ei, cu totul, pentru că mintea se uneşte 
cu Duhul Sfânt şi Duhul Sfânt ia mintea şi o ridică pe 
trepte înalte ale contemplaţiei Sfintei Treimi, taine 
mari din ceruri, despre îngeri, din împărăţia cerurilor, 
despre rai, despre iad, care nu putea în vecii vecilor să 
le mai ştie el pe pământ. Şi o duce în contemplaţii 
negrăite, mai presus de a sa înţelegere şi lucrare şi 
când vine iar în trup înapoi zice că în trup sau afară 
de trup , nu ştiu , Dumnezeu ştie". 

CALEA SPRE RUGĂCIUNEA ADEVĂRATĂ 

Dacă poţi zice cele şapte laude acasă liniştit, cu 
candela aprinsă la sfintele icoane, aşa da. Dar ca să 
zici cele şapte laude şi să lucrezi în fabrică, apoi 
unde-i mintea ta şi unde-i gura ta? Şi dacă ne rugăm 
numai cu gura, auzim pe marele prooroc Isaia care 
zice aşa: Aproape eşti, Doamne, de gura lor, dar 
departe de inima lor. Voi nu vedeţi ce păţim noi când 
ne rugăm? Zicem rugăciunea, iar mintea noastră: „Mă 
duc la Bacău, mă duc la Iaşi, mă duc cutare”; „Stai, că 

am de cumpărat cutare, am de făcut cutare". Uneori 
ne sfădim cu cei care au ciudă pe noi. „Dacă la acela 
i-am zis aşa, de ce mi-a zis aşa?". Cât mai râde dracul 
de rugăciunea noastră atunci când vede că gura zice 
psalmi, iar mintea e pe dealuri! Bagă de seamă: 
rugăciunile lungi, cele şapte laude, acatiste, paraclise, 
e bine să le zici când eşti singur în casa ta. Liniştit, ai 
încuiat uşa, şi zi-le. Dar ca să zici aşa, că am zis cele 
şapte laude şi tu să fii cu mintea în toate părţile, nu-ţi 
foloseşte nimic, că Dumnezeu nu se uită la gură. Auzi 
ce spune? Dă-mi, fiule , inima ta, zice Solomon. Să 
vadă dacă te rogi din inimă. Rugăciunea din inimă, 
măcar de ar fi cât de scurtă, are mare putere. 

A fost un călugăr care se ruga de 30 de ani lui 
Dumnezeu ca să-l scape de draci, pentru că el era cu 
viaţă înaltă şi, când stătea la rugăciune, veneau dracii 
şi îi făceau fel de fel de sminteli. Veneau în chip de 
şarpe şi se încolăceau de picioarele lui când făcea 
metanii. Veneau vrabie, veneau în chip de ostaşi, îl 
ameninţau că îl taie cu sabia, băteau toba, cântau, 
jucau, făceau dracii orice. Şi de multe ori zicea 
călugărul: „Doamne, goneşte duhurile acestea de la 
mine", căci îl înfricoşau, îi făceau mari nedreptăţi. Şi 
odată a voit Dumnezeu să-i arate când e rugăciunea 
rugăciune. Şi stând el aşa la rugăciune pe la miezul 
nopţii, că de 30 de ani se ruga şi încă nu scăpase de 
războiul dracilor, deodată îi bate dracul în uşă. Şi 
întreabă călugărul: 

- Care-i acolo, măi? 

- Eu, diavolul, şi să ştii că Hristos al tău acum 
mi-a dat putere să te omor pe tine! Până acum n-am 
putut să te omor, doar te-am necăjit aşa. 

El, când a auzit că vrea să-l omoare, a strigat: 

- Nu intra, măi! 

Şi a prins dracul de uşă dinafară şi călugărul 

A 

dinăuntru. împingea dracul, iar călugărul ţinea uşa. 
Ei, cu duhul cel rău nu poţi ţine piept. Când a văzut că 
dracul deschide uşa şi el nu poate să-l ţină, n-a mai 
putut zice psalmi, că înainte el citea la Psaltire, ci 
numai atât a zis: „Iisuse, nu mă lăsa!". Şi atunci a 
auzit un tunet, s-a făcut un huiet mare şi s-a stins 
diavolul, a ieşit o stea galbenă ca de pucioasă, a făcut 
o putoare mare şi nu s-a mai auzit nimic. Şi atunci a 
început călugărul a plânge. Şi aude un glas: 

- Dar de ce plângi? 

- Doamne, plâng pentru că îndrăzneşte dracul să 
vină să mă omoare, că a zis că i-ai dat Tu voie! 

- Dar de ce nu te rogi? 

- De 30 de ani mă rog. 

- Niciodată nu te-ai rugat. Abia acum te-ai rugat 
că era dracul la uşă, cu mâna pe clanţă. De-abia acum 
te-am auzit. 

- Dar eu, Doamne, numai atât am zis: „Iisuse, 
nu mă lăsa". 

- Da, dar ai zis din inimă. Până acum ai zis din 
gură, dar eu căutam să te rogi din inimă. Când ai zis 
„Nu mă lăsa", ai zis din toată inima şi tocmai la cer a 
ajuns. 

Ştiţi de ce v-am spus istorioara asta? Pentru că 
Domnul caută să zicem şi rugăciuni mai scurte, dar să 
le zicem din toată inima. Sunt bune şi rugăciunile 
lungi, Psaltirea, sunt bune şi acatistele, sunt bune şi 
cele şapte laude, dar să ai oleacă de linişte şi să-ţi 

aduni mintea, şi acelea se cere să le zici cu mintea şi 
cu inima. Dar dacă tu ţii tot să faci treabă şi să alergi 
şi să zici psalmi, unde se duce mintea? Nu-i pasă lui 
de astea, îi pasă de rugăciunea cea din inimă. 

Dar împotriva rugăciunii luptă un drac rău. Ştiţi 
voi care e acela? Uitarea. Primul păcat din partea 
raţională a sufletului este uitarea. Nu vezi că acum 
zici o rugăciune şi „acum unde-i mintea?". Ai uitat. Şi 
acum zici o rugăciune cu gândul şi vezi că mintea e la 
prăşit, e la seceră, e la strâns, e la cusut, te sfădeşti cu 
cineva, că „am vrut să-i zic aşa şi nu i-am spus, 
trebuia să-i spun cutare". Şi atunci noi zicem că ne 
rugăm, dar unde-i mintea noastră şi inima? Că două 
părţi domnitoare are sufletul nostru, mintea şi inima, 
şi acelea trebuie concentrate în vremea rugăciunii. 
Deci împotriva uitării trebuie să ne luptăm. împotriva 
uitării luptă o mare virtute: frica de Dumnezeu. „Cela 
ce se teme se trezeşte, cela ce se trezeşte se roagă". 
Zice Sfântul Isihie: „Precum apa stinge focul, aşa 
uitarea stinge lucrarea rugăciunii din suflet". Nu vezi 
că acum te-ai rugat şi acum unde ţi-e mintea? Acuma 
erai cu gândul la Dumnezeu şi acum unde eşti cu 
gândul? Tot împrăştiat pe dealuri. 

Deci cea mai mare putere de a aduna mintea în 
vremea rugăciunii este frica de Dumnezeu. Să ne 
gândim noi: „Măi, asta e rugăciune la mine? Ia să mă 
concentrez eu oleacă, că stau în faţa lui Dumnezeu. 
Dacă El e de faţă, aşa stau?". Sfântul Efrem Şirul 
spune un lucru foarte adevărat, care dă dovadă de câtă 
nedreptate avem noi în vremea rugăciunii: „Când stai 
la rugăciune şi primeşti gânduri spurcate, eşti 

asemenea unei mirese care curveşte de faţă cu mirele 

w T T 

sau . 

Vine deunăzi un părinte tulburat la mine la uşa 
bisericii, că eram de săptămână, şi îmi spune: „Roagă-te 
lui Dumnezeu pentru mine că slujesc numai la draci". 
Şi s-a dus de acolo. El citeşte mult la Psaltire, are 
mare luptă şi el vede războiul cu mintea. Şi i-am spus 
şi o să-i mai spun când o să stau de vorbă numai între 
patru ochi cu dânsul: el citeşte mult la Psaltire şi nu se 
îngrijeşte de o lucrare mai mare care îi trebuie acum 
la bătrâneţe. îi trebuie trezvia atenţiei. Şi am să-l 
învăţ: „Chiar în timpul Psaltirii când te tulbură, lasă 
psalmul şi ia rugăciunea «Doamne Iisuse»". Pentru 
ce? Pentru că spune Sfântul Ioan Scărarul: vezi că 
satana prin rugăciune lungă se bagă în inima ta. 
Pentru că mintea, căutând cuvinte multe, pierde 
atenţia cea din inimă. Şi atunci, căutând cuvinte, să 
zică psalmul ăsta tot până la capăt, el vrea să zică: 
Doamne, auzi rugăciunea mea şi strigarea mea, şi 
multe cuvinte, să vadă să nu uite psalmul, dar în 
timpul acesta a pierdut atenţia asupra inimii. De aceea 
Mântuitorul ne-a ferit în Evanghelie de bartologhie 7 . 
Când vă rugaţi nu bartologhisiţi multe ca neamurile, 
cărora li se pare că întru multe cuvinte îi aude 
Dumnezeu . Şi ne-a învăţat monologhia, adică rugăciu- 
nea de un singur gând. „Monos" înseamnă singur pe 
greceşte, deci un singur cuvânt. Această rugăciune o 
cere Dumnezeu de la noi. 


7 Bartologhie - bolboroseală, bâlbâială. 

Cananeianca mergea în urma Mântuitorului, dar 
ea nu spunea psalmi mulţi. Ea începuse să zică: 
Miluieşte-mă, Doamne, fiul lui David, şi cu aceea a 
terminat. Ea, având inima deschisă către Mântuitorul, 
nu mai avea când spune multe cuvinte. Spunea unu, 
două sau trei, dar din inimă. Şi aceasta zic şi Sfinţii 
Părinţi care învaţă rugăciunea minţii şi trezvia atenţiei. 
Ia seama că în vreme de ispită nu cere Dumnezeu de 
la tine să spui mult, că ştie Tatăl vostru de cele ce 
aveţi trebuinţă mai înainte de a cere voi de la EL 

Darurile Sfântului Duh cele mai presus de fire 
au sediul şi rădăcina în inimă. Şi atunci inima 
înmănunchează sau sintetizează, adună la un loc toate 
puterile fireşti şi sufleteşti, cele afară de fire şi mai 
presus de fire care se găsesc în om. Şi de aceea e 
nevoie ca omul să păzească straşnic inima. Auzi ce 
spune Solomon? Fiule, cu toată străjuirea străjuieşte 
inima ta, că într-însa sunt izvoarele vieţii. Dar să nu 
uităm că într-însa sunt şi izvoarele morţii. Păcatul 
acolo are rădăcină. Deci trebuie păzită foarte tare 
inima şi inima nu se poate păzi decât prin minte. 
Mintea este străjerul inimii. Zice Isihie Sinaitul: Pune 
pe gând străjer la poarta inimii şi pururea veghează 
cele ce intră acolo şi cele ce ies. La cele bune dă-le 
drumul să intre, iar pe cele rele care vor să iasă din 
inimă să le ucizi cu piatra cea din capul unghiului care 
este Hristos. 

N-ai auzit ce spune Filotei Sinaitul? Dis-de- 
dimineaţă stai pe un scaun undeva la linişte, căci 
întunericul ajută foarte mult la rugăciunea minţii. Şi 
pândeşte pe cele ce intră şi ies din inimă, la cele 

bune dă-le drumul să vină, iar pe cele rele loveşte-le 
de piatra care este Hristos. 

A 

Ai auzit că spune în Scriptură aşa: In dimineţi 
am ucis pe toţi păcătoşii pământului ca să pierd din 
cetatea Domnului pe toţi cei ce lucrează fărădelegea . 
Cum se înţelege aceasta după cei mai mulţi din Sfinţii 
Părinţi? Aceştia, auzind de la împăratul cuvintelor, de 
la Marele Vasile, că inima este rădăcina vieţii şi 

izvorul tuturor puterilor sufleteşti, şi al celor fireşti şi 
al celor afară de fire şi al celor mai presus de fire, şi 
auzind pe proorocul Ieremia care zice: Nimic nu e mai 
adânc decât inima omului, pentru că şi raiul şi iadul şi 
împărăţia cerurilor şi toate câte universuri se găsesc în 
inima noastră, au înţeles că centrul şi puterea 
sufletului şi rădăcina vieţii este în inimă şi inima 

trebuie să o păzească ca pe cea mai mare cetate a 

sufletului nostru, după cele ce v-am spus: Cu toată 
străjuirea străjuieşte inima ta că într-însa sunt 

izvoarele vieţii. Şi au aflat că paza inimii se face 
numai prin minte. De aceea sfătuiesc toţi: „Pune pe 
gând străjer la poarta inimii de dimineaţă până seară 
şi în toată vremea, şi veghează ce intră în inima ta şi 
ce iese dintr-însa". Şi cele rele să le ucizi pe piatra 
Hristos, iar celor bune să le dai drumul să intre cu 
toată bunăvoinţa, pentru că şi energiile necreate ale 
Duhului Sfânt sau darurile, ele vin tot în inimă şi se 
aşează pe scaunul cel pus de Dumnezeu încă de la 
dumnezeiescul Botez acolo. 

A 

Şi ai auzit ce spune: In dimineţi am ucis pe toţi 
păcătoşii pământului ca să pierd din cetatea 
Domnului - cetate o numeşte pe inimă - pe toţi cei ce 

lucrează fărădelegea . Şi ne sfătuieşte să ucidem pe 
draci, că fiecare gând, oricât de mic ar fi, este un drac. 
Fiecare gând care vine la mintea noastră şi se apropie 
prin momeală este un şarpe gânditor care nu se 
mulţumeşte să intre doar în minte, ci trece direct în 
inimă, că acolo ştie el că este ştiinţa sufletului nostru. 
Şi atunci mintea, dacă veghează, are trezvia atenţiei 
sau paza minţii, nu-1 lasă să intre în inimă, ca să-i 
ocupe inima, care este cetatea Duhului Sfânt. Şi ce 
face? în dimineţi ucide pe cei păcătoşi ai pământului, 
pe aceste gânduri păcătoase. Cum în dimineţi? Adică 
atunci când răsar, cum a răsărit un gând. Adu-ţi 
aminte ce spune Sfântul Diadoh în Filocalie: „Mintea 
cea iubitoare de Hristos primele răsărituri ale 
păcatului nu le primeşte". Cum vede că gândul este 
pătimaş nu numai se împotriveşte, căci cu puterea 
noastră nu putem ucide nici un drac, suntem batjo- 
coriţi totdeauna de dânşii. Dar ce face? Cum a simţit 
un gând că se apropie de minte sau de inimă, îl 
cheamă pe Iisus, şi tocmai aici e trezvia atenţiei, după 
Isihie Sinaitul şi Filotei Sinaitul şi ceilalţi 
dumnezeieşti părinţi. 

Trezvia atenţiei constă în trei şi în patru lucruri: 
a te trezvi cu mintea, a te împotrivi păcatului cu 
mintea şi a chema pe „Doamne Iisuse". Mai scurt. Iar 
puţin mai complicat aşa este: Cela ce se luptă 
înăuntrul său, zice, de patru lucruri să ţină socoteală: 
întâi de smerenie, că se luptă cu dracii cei mândri, al 
doilea de trezvia atenţiei, să se trezvească cu mintea - 
„Măi, ce cuget eu acuma îi place lui Dumnezeu?" -, 
al treilea să se împotrivească păcatului - să nu-1 

primească şi al patrulea să cheme pe „Doamne 
Iisuse". 

Că nu ajunge numai să mă trezesc şi să mă 
împotrivesc, că şi cei mai înţelepţi filosofi ai lumii şi 
ei erau înţelepţi şi treji, dar nu nădăjduiau la ajutorul 
lui Dumnezeu. Că au întrebat nişte filosofi pe un 
pustnic la Pateric: „Ce aveţi voi mai mult decât noi, 
de voi puteţi să filosofaţi atâta pentru lepădarea de 
sine, pentru sărăcie şi pentru lepădarea de viaţa 
aceasta?". Şi i-a spus pustnicul: „Noi nădăjduim la 
darul lui Dumnezeu şi ne păzim mintea". Filosofii 
stoici şi cei epicurieni, sau alţii câţi au fost, 
nădăjduiau la înţelepciunea lor, iar aceştia nădăjduiau 
la Dumnezeu. 

Nu ajunge să mă trezesc eu şi să văd că e rău şi 
să mă împotrivesc eu cu puterea mea, că atunci mă 
batjocoresc dracii. Imediat să chemăm pe „Doamne 
Iisuse". A vorbi dracilor împotrivă fără să chemi pe 
„Doamne Iisuse" este numai a celor desăvârşiţi. Poate 
cel desăvârşit când vine o ispită să zică aşa: „Du-te, 
diavole. N-am nevoie. Du-te, spurcatule, de aici. Eu 
ştiu că aşa este şi aşa e". Când zici aşa, trebuie mare 
stăpânire de sine să aibă omul, adică să fie desăvârşit. 
Iar a celor neputincioşi, cum spune în Pateric, nu este 
a vorbi dracilor împotrivă. îmi spunea unul: „Eu îl 
stuchesc când vine la mine". „Măi, îi spun, n-ai încă 
măsura asta". Vine după aceea într-o zi, mai mort: 
„Măi, ce furtună!". „Nu-i mai zice împotrivă!". „Nu-i 
mai zic, că nici nu mai ştiu ce să zic. Sunt năuc de cap 
acum!". El credea că ajunge să-l stuchească pe drac. 
Dar nu-i pasă dracului de asta. Cum a zis Sfântul 

Varsanufie cel Mare la un călugăr care voia să-l 
blesteme pe diavol: „Nu-1 blestema, că de mare 
batjocură ai să te umpli de la el câtă vreme te 
stăpâneşte dinăuntru cu vreo patimă". 

Să nu cumva să gândească omul: „dar eu sunt 
filosof, dar eu sunt bătrân, dar eu sunt desăvârşit şi mă 
pot împotrivi păcatului şi aşa". Ai văzut că satana are 
putere să întoarcă pământul cu o unghie pe cealaltă 
parte, cum arată Sfântul Serafim de Sarov. Ai citit la 
Sfântul Serafim de Sarov, cum îl învăţa pe Motovilov 
care zicea că nu se teme de draci. Are mare putere 
vrăjmaşul, că dacă Dumnezeu n-ar fi îngrădit puterea 
lui nimeni nu s-ar fi putut mântui, numai că puterea 
dracilor este circumscrisă de puterea dumnezeirii. Că 
zice la Proorocul Isaia că se luptă cel puternic cu Cel 
Atotputernic. 

El are putere, că este scris şi la Iov: Fierbe 
adâncul ca o căldare înaintea lui. Spune de iad şi zice 
acolo că cine va spune armura înfăţişării lui şi 
celelalte. Dar puterea lui faţă de a lui Dumnezeu nu 
este nimic. Că nici în porci nu poate intra, nici nicăieri 
nu poate clătina un fir de păr din capul nimănui fără 
îngăduinţa lui Dumnezeu. Şi de aceea ne trebuie 
smerenie, pentru că nici o virtute de sub cer nu poate 
scăpa neimitată de draci, în afară de smerenie. Noi 
postim, el nu mănâncă. Noi nu dormim, el doarme? 
Noi lucrăm, dar el stă degeaba? Orice vom face noi, 
noi ştim multe, dar el e teolog vechi. Ştie Scriptura pe 
de rost. Noi ştim filozofia, dar el e mai mare filozof 
decât toţi, că toate le iscodeşte el şi învaţă pe oameni 
şi rele şi bune, ce vrea. Dar una nu o poate face, 



singura virtute care a rămas neimitată de draci e 
smerenia. 

El nu vrea să spună că e păcătos, nici nu vrea să 
ştie de asta, nici nu zice „iartă-mă", că a căzut din 
mândrie. Şi atunci dumnezeieştii părinţi de aceea 
spun: cela ce se roagă trebuie să aibă patru lucruri: 
întâi smerenie, că se luptă cu dracii cei mândri, al 
doilea trezvia atenţiei, al treilea împotrivirea la păcat 
şi al patrulea chemarea numelui Domnului. Că dacă ar 
avea primele trei şi al patrulea nu l-ar avea, cade. 
Pentru că Mântuitorul ne învaţă: Rămâneţi întru Mine 
şi Eu întru voi..., că fără de Mine nu puteţi face 
nimic. Clar. Deci să nu se bizuiască nimeni pe puterea 
lui de discernământ sau de înţelegere sau de curăţie 
sau de vechime în viaţa duhovnicească sau pe vârsta 
lui duhovnicească, că poate să se împotrivească 
păcatului fără a chema necontenit numele Domnului. 
Că rămâne batjocorit, că i-a spus Dumnezeu lui Israil 
când se bătea cu amoreii: Să nu ieşiţi la război fără 
Mine. Dacă au ieşit ce s-a întâmplat? Ştiţi că i-au 
bătut amoreii care erau în munte şi le-a spus 
Dumnezeu: De ce aţi ieşit la război fără de Mine? Iar 
dacă în altă parte spune: Eu voi bate război pentru voi 
şi voi veţi fi în pace, asta era când poporul făcea voia 
lui Dumnezeu şi îl chema în ajutor. Că nu noi ne 
luptăm. Noi, săracii şi păcătoşii, pururea să ne 
cunoaştem adâncul nimicniciei şi al neputinţei noastre 
şi să chemăm pe Dumnezeu din toată inima să ne 
apere şi să ne sprijinească, că nu putem nimic, după 
ceea ce s-a scris: Rămâneţi întru Mine şi Eu întru voi. 
Fără de Mine nu puteţi face nimic. 

Deci omul duhovnicesc, găsindu-se pe această 
poziţie şi cunoscându-şi adâncul nimicniciei şi al 
neputinţei sale, nu se împotriveşte păcatului numai cu 
mintea lui. Se împotriveşte, că datorie este să ne 
împotrivim, că avem voie de sine stăpânitoare, dar 
această împotrivire a noastră nu e nimic dacă nu vom 
chema îndată numele Domnului. Deci să avem 
smerenie, să ne trezvim, să ne împotrivim cu mintea 
păcatului şi să chemăm pe „Doamne Iisuse". Şi 
atunci, găsindu-ne în această poziţie, ne găsim în ceea 

a 

ce spune: In dimineţi am ucis pe toţi păcătoşii 
pământului ca să pierd din cetatea Domnului pe toţi 
cei ce lucrează fărădelegea. 

Cum în dimineţi? Când a răsărit un gând 
păcătos: „Doamne Iisuse". A venit un gând de desfrâ- 
nare: „Doamne Iisuse". A venit un gând de mândrie: 
„Doamne Iisuse". A venit un gând de trufie: „Doamne 
Iisuse". A venit un gând de semeţie: „Doamne Iisuse". 
A venit un gând de ură: „Doamne Iisuse". A venit un 
gând de lăcomie: „Doamne Iisuse". Un gând al iubirii 
de slavă: „Doamne Iisuse". Al iubirii de argint: 
„Doamne Iisuse". Un gând de necredinţă: „Doamne 
Iisuse". Un gând de hulă: „Doamne Iisuse". Dă-1 de 
piatra Hristos până se sfărâmă. Că zice Scriptura: cine 
va cădea peste piatra aceasta se va sfărâma şi peste 
care va cădea îl va zdrobi. Oricum: ori numele 
Domnului de va veni asupra lui, ori el asupra numelui 
Domnului, se sfărâmă orice gând păcătos. Şi această 
lucrare se face nevăzut cu mintea noastră, dar este cea 
mai mare filosofie pentru creştini, dar mai ales pentru 
călugări. 

Şi mai spune Scriptura: fata Babilonului, 
ticăloasa , fericit este care va apuca şi va lovi pruncii 
tăi de piatră. Cine e fata Babilonului? Care sunt 
pruncii ei şi pe cine fericeşte Duhul Sfânt aici, când 
zice să lovească pe pruncii ei de piatră? Fata 
Babilonului este mintea noastră, pentru că Babilon se 
tâlcuieşte amestecare. 

Mintea noastră se numeşte fiica Babilonului sau 
fata Babilonului, pentru că e născută din amestecare 
de gânduri. Acum se întunecă cu gânduri rele, acum 
se schimbă cu gânduri bune. Zice Sfântul Nicodim 
Aghioritul: „Ca să ştim nimicnicia noastră şi schim- 
barea noastră şi cât de răi suntem şi de neputincioşi, 
du-te undeva într-o cameră singur, stai pe un scaun 
liniştit şi nu te ruga, numai pândeşte-ţi gândurile 
minţii tale de dimineaţă şi până seara". Şi să ai un 
creion şi să le scrii. Acolo o să vezi cum se învârte 
mintea ta şi câte milioane şi milioane de prefaceri 
sunt în minte într-o zi. De câte mii de ori se amestecă 
şi pe unde te duce şi iar te aduce şi câte probleme îţi 
spune. Şi ai să vezi că într-o zi te-ai mişcat în 
milioane de forme şi de chipuri, că însuşirea minţii 
noastre este aceasta ca să nască gânduri. 

Tot aşa aici, la rugăciunea minţii, Babilon se 
înţelege amestecare, iar fata Babilonului, mintea 
noastră, pentru că e amestecată întotdeauna cu 
gânduri bune şi rele. Nu vezi? Acum ai un gând bun, 
acum ai un gând rău. Şi mii şi mii. Şi o însuşire a 
minţii noastre, cum arată marele Vasile, este să nu 
stea degeaba, este să izvorască gânduri. Ori bune, ori 
rele. Acum Duhul Sfânt zice aşa: Fata Babilonului , 

ticăloasa , o numeşte ticăloasă pe mintea noastră 
pentru că pururea e ticăloasă. Dar fericeşte pe acela 
care va ucide pruncii acestei fete. Fericit este care va 
apuca şi va lovi pruncii tăi de piatră. Mintea noastră 
naşte mereu gânduri păcătoase. Cum zice Scriptura: 
Că din tinereţe gândurile omului se pleacă spre cele 
rele. Deci izvorând mintea noastră gânduri rele, cel 
înţelept ce face? Ia aceste gânduri, aceşti copii, aceşti 
prunci ai minţii noastre şi îi loveşte de piatra Hristos. 
Fata Babilonului, ticăloasa, fericit este care va apuca 
şi va lovi pruncii tăi de piatră. Cum se face aceasta? 
O minte iubitoare de Hristos, cum vede că a răsărit un 
gând pătimaş, ştie că s-a născut un prunc al fetei 
Babilonului. El îl ia de aici, cum am spus: „Doamne 
Iisuse", şi îl dă de piatra Hristos, că de trei ori Hristos 
se numeşte piatră în Scriptură: stânca Rafidin, care a 
lovit-o Moise cu toiagul, piatra netăiată de mână 
omenească pe care a văzut-o Nabucodonosor, când a 
văzut chipul acela tâlcuit de Daniil, şi piatra cea din 
capul unghiului, pe care n-au băgat-o de seamă 
ziditorii şi a ajuns în capul unghiului, adică a ajuns în 
vârful colţului templului. 

S-a numit Hristos piatră, iar în rugăciunea 
noastră dumnezeieştii părinţi arată că fata Babilonului 
naşte prunci păcătoşi şi fericeşte pe acela care îi ia pe 
aceşti prunci şi îi loveşte mereu de piatra Hristos. 
Pentru ce trebuie loviţi de piatră când se nasc? Că tot 
ce se naşte - zice Marcu Ascetul - se naşte mic şi în 
măsura în care îl hrăneşti creşte. S-a născut un purcel, 
o pisică, un viţel, orice, e cel mai mic. în măsura în 
care mama sa îl hrăneşte, el creşte, ia putere şi se face 

mare. Aşa sunt gândurile minţii. Ele se nasc 
nevinovate deocamdată. Momeala gândului pătimaş 
n-are nici o putere, iar dacă noi consimţim cu el, apoi 
ne învoim cu acest gând, apoi începem a grăi cu 
mintea şi a păcătui cu mintea cu el, noi tot îi dăm 
hrană şi ajunge acest păcat mic, din mic să se facă 
mare nu prin el, ci prin voia noastră, că noi îl hrănim 
şi îi dăm, vorba ţăranului, apă la moară. îi dăm hrană 
prin voinţă, prin imaginaţie şi aşa mai departe şi ne 
duce la cine ştie ce cădere. Iar dacă am avut trezvia 
atenţiei şi paza minţii de la început, l-am oprit şi am 
scăpat de celelalte lupte, că ai văzut că păcatul are 12 
trepte şi dacă îl opreşti la primele trepte foarte uşor se 
duce, iar dacă îi dai voie mai departe, ajunge până la 
deznădejde şi până la sinucidere. Pricina nu este a 
păcatului, ci noi l-am hrănit. 

Trezvia atenţiei este o lucrare, cum arată Sfântul 
Isihie Sinaitul: „Nimeni nu va scăpa de căpeteniile 
tartarului fără această lucrare sfântă". Poate să fie el 
cât de înţelept, cât de mare, dacă n-are trezvia atenţiei 
şi nu cheamă numele Domnului, după cum zice: Tot 
cel ce va chema numele Domnului se va mântui , nu 
scapă de laţurile satanei şi nu scapă de gheenă, că de 
aici începe păcatul, de la minte. De aceea au zis unii 
din sfinţii părinţi, luând cuvântul din cartea lui Iov, că 
satana şi păcatul se numesc furnico-leu. Furnico-leul 
a murit de foame că nu avea de mâncare 8 . La cine 
n-avea de mâncare? La Iov. Că el nu hrănea pe acest 


8 Iov 4, 11 în ediţiile vechi ale Bibliei, cum este cea de 
la 1688. 

furnico-leu nici cu un gând pătimaş. Iar la noi, păcă- 
toşii, are putere şi noi îl facem leu, prin nepăsarea şi 
lenevia şi negrija şi neatenţia noastră. Păcatul se 
numeşte aici furnico-leu pentru că el se apropie de 
minte ca o furnică mică. Un mic gând pătimaş, o mică 
momeală şi, dacă noi începem să-i dăm atenţie la 
această momeală, să consimţim oarecum cu acel gând 
pătimaş, apoi după aceasta să ne învoim cu el, 
neluptându-ne, şi să păcătuim cu mintea cu dânsul, pe 
urmă cădem în păcatul cu lucrul şi mai departe. Şi 
atunci hrănim pe acest furnico-leu şi din furnică se 
face leu. 

Pe treapta întâi păcatul nu e nimic, pe treapta a 
doua este ceva, pe treapta a treia e ceva, pe treapta a 
patra e unirea cu gândul, pe treapta a cincea ai văzut 
că e lupta, pe treapta a şasea e învoiala, pe treapta a 
şaptea e păcatul cu mintea, pe treapta a opta e păcatul 
cu lucrul, pe treapta a noua e obişnuinţa păcatului, pe 
treapta a zecea e deprinderea păcatului, pe a unspre- 
zecea e deznădejdea, iar pe a doisprezecea e moartea, 
sinuciderea. Şi ai văzut că toată greşeala şi vina 
porneşte de la noi. Dacă noi eram atenţi de la început, 
când a venit un gând pătimaş, să-l tăiem cu „Doamne 
Iisuse", să-l lovim cu piatra Hristos, Dumnezeu îl 
biruia. Dumnezeul nostru e foc arzător, mistuitor, cum 
spune Scriptura, şi îl mistuia. Ne-am lenevit, ne 
trezim de la o vreme în luptă cu gândurile şi apoi în 
luptă şi cu firea şi mai departe ne întrebăm ce-i cu noi. 
Cică: „Mă luptă cutare gând". Ţi se pare că e gând. El 
e în treaptă înaintată, el e în treapta a şaptea atunci. 
Celelalte trepte, din pricina grosimii minţii noastre şi 



pentru lenevie, nu le cunoaştem, că foarte subţiri sunt. 
Şi ajungem la păcătuirea cu mintea, suntem în treapta 
a şaptea. Deci, dacă eram atenţi de la început şi cu 
rugăciunea cea dinăuntru a inimii, cea gânditoare, cu 
un suspin ardeam acestea, iar noi, cu darul lui 
Dumnezeu, eram slobozi, pentru că bătea război 

A 

Hristos pentru noi, dacă II chemam, şi noi eram în 
pace. în pace este locul Lui. Inima noastră trebuie să 
se găsească în pacea Duhului Sfânt ca să locuiască 
Dumnezeu într-însa. Iar câtă vreme e în tulburare şi 
păcat nu locuieşte acolo duhul lui Dumnezeu. 

Acestea vi le-am spus despre trezvie puţin aici, 
pentru că iată ce este. Se spune că un cuvios, de care 
se minunau toţi sfinţii din împrejurimi, nu mânca 
nimic câte patruzeci de zile, stătea la linişte în pustie, 
mânca numai rădăcini, era foarte nevoitor, făcea 
foarte multe metanii şi priveghea mult. Şi le spunea la 
sfinţii părinţi că e foarte luptat de patimi trupeşti. Şi 
atunci au venit şi s-au strâns sfinţii pustiului şi se 
întrebau: 

- Ce-i cu acesta, măi? Postitor este, bătrân este, 
bolnav este, liniştitor, de ce îl mai luptă patimile pe 
acesta? 

Şi l-au întrebat: 

- Avvo, cum cugeţi? 

Zice: 

- Apoi stau de vorbă cu gândurile. Şi gândesc şi 
bune şi rele. 

- Vezi! Numai o lucrare e lipsă. 

Avea nevoinţă trupească foarte bună, dar n-avea 
trezvia atenţiei. Şi toţi au zis: 

- Lupta pe care o are şi tulburarea sufletului este 
din cauza trândăviei minţii. N-are trezvia atenţiei. 

Precum se întâmplă şi altfel. Un om să fie tare 
cu trupul şi sănătos şi, chiar dacă mănâncă mai mult şi 
bea mai mult şi munceşte mai mult, să aibă sufletul 
foarte curat, dacă are această lucrare: trezvia atenţiei. 
Că auzi ce spune Sfântul Maxim - el face atenţi pe 
monahii nevoitori, că unii pun mare bază pe nevo- 
inţele trupeşti, pe post, pe rugăciune, pe priveghere, 
pe metanii, pe osteneli, şi nu iau atenţie la paza minţii. 
Sfântul Isihie Sinaitul spune: „Nimeni nu va scăpa de 
căpeteniile tartarului fără această sfântă, dumneze- 
iască lucrare, fără paza minţii". Din contra, cine are 
paza minţii, chiar dacă nu are celelalte nevoinţe 
trupeşti, foarte uşor poate birui păcatul. Şi cine pune 
bază pe metaniile lui, pe nevoinţa lui şi nu are această 
trezvie a atenţiei, se batjocoreşte de draci. Şi de aceea 
zice Sfântul Maxim Mărturisitorul, că a venit unul la 
el şi i-a spus: „Părinte, postesc, mă rog, uite ce fac... 
şi stau în gânduri şi în lupte". Şi i-a spus: „Dă-i 
trupului tău după putere hrană şi odihnă şi toată grija 
ta pune-o pentru paza minţii". 

Deci la trezvia atenţiei m-am oprit puţin pentru 
că nu există rugăciunea minţii fără trezvia atenţiei, 
precum nu există vreodată să fie trupul fără suflet atât 
timp cât omul e viu. Atâta legătură e între trezvia 
atenţiei şi rugăciunea minţii, câtă legătură are trupul 
cu sufletul. Nici nu poţi să zici că ai trezvia atenţiei 
până nu te rogi, şi nici nu poţi să zici că ai rugăciunea 
minţii până nu ai trezvia atenţiei, căci ele sunt foarte 
legate una de alta şi se ajută reciproc una pe alta. 



Precum în alte lucrări ale sufletului citirea ajută pe 
rugăciune şi rugăciunea pe citire. în ce fel se 
sprijinesc reciproc aceste două lucrări? Spun Sfinţii 
Părinţi că sufletul omului în vremea citirii sfintelor 
cărţi se luminează prin rugăciune. 

Iată, începe a citi o carte sfântă aşa cum crezi tu, 
fără să te rogi, să vezi că n-o înţelegi. Dar roagă-te 
măcar o jumătate de ceas în linişte, cu oleacă de 
înfrânare, de post, şi pe urmă începe a citi cartea 
aceea pe care o citeai ieri. Să vezi că o înţelegi altfel. 
Ce s-a întâmplat? Mintea a luat lumina ei de la Duhul 
Sfânt şi înţelege Scriptura aceea în duhul în care s-a 
scris. Iar dacă începi să o citeşti cu mintea tulburată şi 
aceea e o carte cu înţelegeri mari, este ceea ce spune 
Sfântul Isaac Şirul: „Omul gol, citind în stihuri mari, 
goală rămâne inima lui". Dacă e gol de darul lui 
Dumnezeu şi de înţelegere duhovnicească, citeşte 
Biblia, care e cea mai înaltă înţelepciune a lui 
Dumnezeu, şi el degeaba o citeşte, că n-o înţelege. 

„Omul gol, citind în stihuri mari, goală rămâne 
inima lui", iar dacă se roagă să vină Duhul Sfânt peste 
inima lui şi zice aceste cuvinte când începe a citi o 
carte sfântă: „Doamne, descoperă ochii mei şi voi 
cunoaşte minunile din legea ta", şi iarăşi: „Doamne, 
arată-mi mie cele nearătate şi cele ascunse ale 
înţelepciunii tale", atunci începe să înţeleagă. Sfântul 
Efrem ne învaţă să ne rugăm aşa înainte de a începe o 
carte sfântă: „Doamne, descoperă ochii mei şi voi 
cunoaşte minunile din legea Ta". Care ochi? Nu 
aceştia, că poţi să îi ai pe aceştia cât de straşnici. 
Ochii ceilalţi, dinăuntru. Când a zis Hristos: cel ce are 



urechi de auzit să audă, nu s-a referit numai la 
urechile acestea din afară. Doamne fereşte! Mai este o 
ureche înăuntru, pe care o asurzeşte satana, ne face ca 
aspidele surde. Urechea sufletului şi ochii sufletului. 
Deci de acele urechi şi de acei ochi se îngrijeşte mai 
mult lucrătorul cel duhovnicesc să-i deschidă când 
începe să citească o carte sfântă şi apoi trebuie să se 
roage lui Dumnezeu, iar când a deschis-o înţelege. 

Citirea aşa, în felul acesta, dacă o faci după o 
rugăciune curată, e ajutată de rugăciune, că zice: 
Sufletul omului în vremea citirii se luminează prin 
rugăciune, şi invers: în vremea rugăciunii se ajuto- 
rează de citire. Că până să aibă el în vremea 
rugăciunii alte lucrări mai înalte, el îşi aduce aminte 
de învăţăturile din Scriptură. „Măi, cum să îmi păzesc 
eu mintea de gânduri? Cum să-mi concentrez atenţia? 
Cum să păzesc imaginaţia?". De unde ştie el acestea? 
Din Scriptură, din citire. Ai văzut cum sufletul în 
vremea rugăciunii se ajutorează prin citire? Şi invers: 
în vremea citirii se luminează prin rugăciune. Aceste 
două lucrări ale sufletului se ajută mereu una pe alta. 
Aşa şi trezvia atenţiei cu rugăciunea minţii se ajută 
reciproc totdeauna. Şi nu poate una fără alta. 

Şi acum, după ce am vorbit ceva despre trezvia 
atenţiei, o să vorbim ceva şi despre rugăciunea minţii. 
Rugăciunea minţii e orice rugăciune pe care o face 
omul cu mintea. Dar nu e chiar rugăciunea minţii asta, 
că uite, eu pot să închid limba să nu zic un cuvânt şi 
cu mintea să citesc o Psaltire. N-aţi văzut că poţi face 
asta uşor? Sau Noul Testament, sau un capitol. Şi eu îl 
citesc cu mintea şi s-ar părea că aceasta e toată 

rugăciunea minţii. Nu e adevărat. Aceasta este o 
jumătate de rugăciune a minţii. Că vezi că, citind tu 
acolo, numai te trezeşti cu gânduri când într-o parte, 
când într-alta, cu toate că urmăreşti cu mintea, mintea 
e abătută de la lucrarea ei din cauză că nu ia contact 
cu inima şi cu trezvia, mai ales cu atenţia. Dar aşa, în 
mare să zicem, orice rugăciune care se face cu mintea 
putem să o numim a minţii, căci rugăciunea minţii nu 
e numai rugăciunea „Doamne Iisuse", ci orice rugăciu- 
ne care se face cu mintea, dar e pusă de dumnezeieştii 
părinţi aceasta pentru că e mult mai aproape de 
înţelegerea noastră şi cuprinde într-însa cele cinci 
cuvinte ale Sfântului Apostol Pavel, că o poţi zice 
scurt: „Doamne Iisuse Hristoase, miluieşte-mă! M - 
cinci cuvinte, după cum a zis Sfântul Apostol Pavel: 
vreau cinci cuvinte cu mintea în biserică , decât zece 
mii de cuvinte cu limba. 

Cum arată Sfinţii Părinţi şi Sfântul Teofan 
Zăvorâtul şi Sfântul Nichifor din Singurătate: Vai de 
cei ce au îngheţat la rânduiala tipicului bisericesc şi 
pun bază numai pe cântările şi troparele şi canoanele 
Bisericii. Vai de aceia! Aşa spune clar. De ce? Bune 
sunt acestea, rânduite de Duhul Sfânt şi nimeni nu 
poate să comenteze, că e mare hulă să gândeşti că 
acestea nu sunt bune. Ele sunt puse spre slava lui 
Dumnezeu şi întemeiate prin Duhul lui Dumnezeu, că 
Biserica nu s-a îmbrăcat cu cântări şi cu canoane de 
oameni nepurtaţi de Duhul Sfânt. Dar aceasta e formă, 
e mecanism, şi dacă nu vom avea o rugăciune proprie 
a noastră afară de asta, aceasta e tot o Martă pentru 
noi, dacă nu s-au atins de inima noastră cele citite şi 

cântate ale Bisericii. Ele sunt pline de Duhul lui 
Dumnezeu şi cu înţelesuri mari duhovniceşti, însă 
numai dacă nu rămân la auz şi numai în memorie aşa: 
„A trecut Liturghia, a trecut Vecernia, a trecut 
Utrenia...", „am auzit, a cântat troparul Naşterii...". 
Bune sunt, ele se opresc cel puţin la o lucrare a minţii 
şi tot bune sunt, dar atunci am avea folos desăvârşit, 
dacă noi am simţi şi cu inima din puterea acestor 
canoane. 

Poate aţi văzut o carte, am văzut-o şi eu undeva 
şi pentru lenevia mea şi pentru păcatele mele n-am 
citit-o, dar am văzut-o în biblioteca Mănăstirii Slatina: 
Tâlcuirea dogmatică la canoanele praznicelor 
împărăteşti de Sfântul Nicodim Aghioritul. Credeţi 
dumneavoastră că în jurul unor praznice împărăteşti, 
cum este al Sfintei Cruci, sau cum e Naşterea 
Domnului sau Intrarea Maicii Domnului în Biserică 
sau Buna Vestire, s-au scris canoane aşa cum s-au 
scris la un sfânt? Vai de mine! Toate canoanele sunt 
dogmă. Iată ce cântă cântarea: „Rai de taină eşti, 
Născătoare de Dumnezeu". Noi cântăm o catavasie, 
dar ia pătrunde cu mintea în aceste cuvinte: „Rai de 
taină eşti, Născătoare de Dumnezeu, care ai odrăslit 
negrăit pe Hristos". Vai de mine cât comentariu ai de 
făcut aici şi în câtă adâncime de lucrare duhovni- 
cească te poate băga aceasta dacă ştii! 

în ce fel Maica Domnului a fost rai? Că dacă n-ar 
fi fost Maica Domnului, raiul nu mai era deschis 
neamului omenesc în veac. Ea a fost rai de taină, rai 

A 

ascuns. In Maica Domnului s-au înmănuncheat şi s-au 
adunat toate virtuţile cele mai înalte, pentru că acolo 

s-a născut Hristos, izvorul a toată virtutea şi a toată 
fericirea vremelnică şi veşnică. Deci toată fericirea 
omului, şi cea duhovnicească şi cea de pe pământ, a 
fost în Iisus Hristos Izbăvitorul, Noul Adam, şi s-a 
născut din Maica Domnului şi prin aceasta Maica 
Domnului este rai duhovnicesc şi rai de taină. 

Când vei cugeta la canoanele praznicelor 
împărăteşti, de la slovă la slovă faci o carte, că e 
numai miez, numai dogmă. Minţile cele insuflate de 
Duhul Sfânt ale Sfinţilor Părinţi au îngrădit aceste 
dumnezeieşti praznice cu canoane dogmatice. N-ai 
văzut că vineri seara la odovania glasului totdeauna se 
cântă dogmatica? E dogmatica acelui glas, fie al 
şaselea, fie al doilea, fie al treilea. Dar urmăreşte 
această dogmatică atunci când se cântă şi, dacă ai citit 
Dogmatica Sfântului Ioan Damaschin - unde sinte- 
tizează toate dogmele credinţei noastre pe scurt -, te 
uimeşti de cântarea asta. Stai pe loc şi te uimeşti câtă 
dogmă s-a băgat de dumnezeieştii părinţi numai în 
cântarea asta. Şi dacă mintea ta poate să macine, adică 
să se hrănească cu aceste dogme, te bagă într-o 
contemplaţie duhovnicească din cele mai înalte şi cele 
mai mari lucrări duhovniceşti. 

Vezi? Deci tot ce este în Biserică este insuflat 
de Duhul Sfânt. Dar dacă le citim numai aşa ca să 
treacă - „am pus Ceasul întâi, s-a pus Ceasul al 
treilea..., s-a pus cutare..." -, nu ne hrănim duhovni- 
ceşte. E bun că se fac, ca să nu rămână nefăcute, şi 
mai ales pentru că Sfinţii Părinţi ne sfătuiesc că şi 
cantitatea e de mare folos. Că a întrebat unul: 

- Dar cantitatea să o las? 

- N-o lăsa, căci cazi în lenevire. 

Cantitatea este pricina calităţii rugăciunii. 

Sfântul Grigorie Sinaitul, mai înainte de a învăţa 

rugăciunea minţii, nu ştia de aceasta. Dar a fost mai 
pe urmă cel mai mare dascăl al rugăciunii minţii din 
Sfântul Munte, după Maxim Cavsocalivitul. Dar el 
ştii ce făcea întâi? Toată ziua Psaltiri peste Psaltiri, 
acatiste peste acatiste, canoane peste canoane, până se 
înfierbânta inima în aceste canoane şi apoi plângea. Şi 
cât de greu ajungea el pe această cale la înfierbântarea 
inimii, pe când mai apoi, prin rugăciunea minţii, şi în 
cinci sau zece minute ajungea! 

El citea ceasuri, zile întregi. Şi a dat peste un 
creştin care avea rugăciunea minţii. Şi l-a întrebat 
acela: 

- Cum faci pravila? 

- Eu pun atâtea canoane şi atâtea Psaltiri şi 
atâtea... 

- Şi te umileşti din ele? 

- Ajung din când în când aşa... 

- Ehe... De ce să faci tu ocolul ăsta aşa de mare 
şi să încarci atâtea căruţe de bartologhisire, dacă tu 
poţi să ajungi în această lucrare cu rugăciunea de 
câteva cuvinte. 

L-a învăţat acela rugăciunea inimii şi pe urmă a 
devenit Sfântul Grigorie mare dascăl şi a lăsat canti- 
tatea, a dat-o deoparte. A lăsat slavoslovia aceea care 
o făcea cu zeci de ceasuri, dar Dumnezeu, văzând 
osteneala lui pentru dragostea lui Dumnezeu, că făcea 
cantitate multă, l-a adus cu judecăţile lui şi la calitate, 
ca să poată învăţa să se roage în puţine cuvinte şi să 

ajungă la lucrare mult mai înaltă decât acolo unde 
zicea zeci de mii de cuvinte. 

Ce se întâmplă, fraţilor? Când zicem cantitate 
multă de rugăciune, Marta din noi se bucură: „A, mi-am 
citit patru acatiste, mi-am pus catismele, am fost la 
Utrenie, am fost la Liturghie, am ceva". Pe Marta o 
hrănim sau mai bine zis pe fariseul nostru cel 
dinăuntru. îl hrănim cu aceste cugetări, că ne-am făcut 
pravila, dar Maria plânge, fiindcă ea n-a gustat pe 
Domnul. Ea n-a stat la picioarele Domnului nici o 
clipă. 

Zic Sfinţii Părinţi: Când te rogi mult şi faci 
pravilă mare, şi nu te rogi cu inima şi cu mintea, 
Marta se bucură şi Maria plânge de scârbă, că ea n-a 
stat la picioarele Domnului. Se poate să ai o rugăciune 
trupească de zile întregi şi să nu te împărtăşeşti cu 
mintea de Hristos nici o clipă. Pentru că faci 
rugăciune verbală, pe care Sfinţii Părinţi o numesc 
plugăria sufletului, şi rugăciunea cea din inimă este 
seacă. Nu are nici o legătură cu Hristos. Şi atunci se 
bucură Marta şi fariseul cel dinăuntru. Se laudă: 
„Ăhă, am atâtea acatiste, atâtea catisme, am citit 
atâtea, am făcut atâtea", dar rugăciune adevărată n-a 
făcut nici o clipă. De ce? N-am simţit-o în inima 
noastră. Deci să te controlezi în vremea rugăciunii: 
„Mă rog eu sau hrănesc pe fariseul dinăuntru?", 
întreabă-tela urmă, după ce ai terminat pravila, câte 
minute de rugăciune ai simţit. 

Dumnezeieştii Părinţi învaţă şi arată că toată 
rânduiala Bisericii este foarte bună şi de folos, dar 
pentru cei ce vor să se desăvârşească şi să se 

adâncească întru o lucrare a minţii, negreşit trebuie să 
se ducă cu mintea până la inimă, ca ei să simtă 
rugăciunea şi, învăţând o rugăciune simţită, de sine 
curgătoare cum e ceasul, permanent să se roage ca să 
împlinească Scriptura aceea care zice: Neîncetat vă 
rugaţi . 

Nu poţi cu cealaltă să te rogi neîncetat, pentru că 
trebuie să mănânci, trebuie să dormi, trebuie să 
vorbeşti cu oamenii, trebuie să lucrezi, şi când faci 
acestea, negreşit că trebuie să întrerupi pravila. Dar 
cel ce a câştigat rugăciunea minţii şi a inimii, el 
doarme şi inima se roagă. Este ceea ce se spune la 
Cântarea cântărilor: Eu dorm şi inima mea veghează . 
El vorbeşte cu oamenii şi mintea lui se roagă. El 
mănâncă şi mintea lui se roagă. El va să zică e un 
motor necontenit de rugăciune. Ajunge inima lui la o 
mişcare de sine ca permanent să slăvească pe 
Dumnezeu. Şi de aceea vreau să spun: începând de la 
rugăciunea verbală, care alcătuieşte graniţa cea mai de 
departe a rugăciunii, Sfinţii Părinţi ne conduc tot mai 
la adânc în rugăciune. Ei zic aşa: Negreşit că la 
rugăciunea înaltă nu poţi ajunge decât prin aceasta 
verbală, după cum pe scară nu te poţi sui decât de pe 
treapta de jos ca să ajungi sus. 

Eu mi-am propus să fac Vecernia, încât am să 
pun ceasul al nouălea, am să pun psalmul 103 cel de 
la facerea lumii, catisma de rând, ectenia, apoi 
„Doamne, strigat-am...", stihirile pe 6, pe 8, pe 10, 

A 

Lumină lină, „Invredniceşte-ne, Doamne...", mai 
departe ectenia: „Să plinim rugăciunile noastre...", sti- 
hoavna, „Acum slobozeşte pe robul Tău, Stăpâne...", 

şi încheierea Vecerniei, apoi Pavecerniţa cu canonul 
Maicii Domnului. Cât ţine aceasta? Facem o 
experienţă într-o seară. O oră jumătate, două. Va să 
zică ne-am hotărât să jertfim lui Dumnezeu două ore 
din viaţa noastră pentru rugăciune. Foarte bine, că 
zice dumnezeiescul Gură de Aur: „Tot timpul cât îl 
are omul pe pământ e pierdut, numai timpul cât stă la 
rugăciune nu-i pierdut". Numai acela nu e pierdut, că 
stă de vorbă cu cine? Cu Cel ce a făcut cerul şi 
pământul. 

Dar noi vedem că în aceste două ceasuri de 
Vecernie am fost prezenţi numai cu cuvântul şi poate 
uneori şi cu mintea, adică să înţeleagă mintea ceea ce 
zice gura. Bun. A fost o rugăciune şchioapă de un 
picior, că aşa o numesc Sfinţii Părinţi. Rugăciunea 
care se face numai cu mintea este pasăre cu o aripă. O 
pasăre cu o aripă nu poate zbura să se ridice, trebuie 
negreşit să aibă încă una. Aşa e rugăciunea cu mintea. 
Când eu zic „Doamne, strigat-am..." cu gura şi 
mintea mea înţelege „Doamne, strigat-am...", de abia 
am ajuns la rugăciunea minţii cea lată, cum o numesc 
Sfinţii Părinţi. Dar această rugăciune e şchioapă de un 
picior sau e pasăre cu o aripă. E jumătate de 
rugăciune. E bună, dar călătorim cu un picior. Cât de 
repede poţi să mergi cu un picior? Şi noi vrem poate 
să simţim şi rugăciunea. Dar ne întrebăm la sfârşitul 
Vecerniei noastre: „Câte minute sau câte clipe de 
rugăciune le-am simţit noi cu inima?". Şi ce ne 
răspunde conştiinţa atunci? N-am simţit nimic. Dacă 
n-am plâns din adâncul inimii, cu durerea inimii, dacă 
nu m-am înfierbântat întru rugăciune cu lacrimi, dacă 

n-am simţit o rugăciune de foc în inima noastră, 
atunci a trecut rugăciunea pe deasupra. Vorba 
ţăranului: „Văruit pe necârpit, bogdaproste c-am 
gătit". S-a gătit tipicul, gata Vecernia, gata Utrenia, 
hai acasă. 

Unul din Lavră, din Sfântul Munte, care avea 
rugăciunea inimii, se ducea şi la pravila Bisericii, că 
pravila Bisericii foarte mult ajută această rugăciune. 
Foarte mult o ajută. Cântările Bisericii te bagă în 
gândire de Dumnezeu. El stătea şi acolo, dar, dacă 
avea lucrare, el abia aştepta să se roage iarăşi în 
singurătatea chiliei lui. El era tot flămând, inima lui 
nu simţea că s-a rugat. Ai văzut ce lucrare face cel ce 
e singuratic la rugăciune? El nu-i sătul până n-a simţit 
că se roagă. Ai văzut un suflet lucrător? El nu este 
sătul. Deci Marta noastră se bucură: „Am terminat 
Vecernia, am terminat Utrenia". Dar Maria, adică 
conştiinţa, zice: „Ei, câte cuvinte ai grăit cu Hristos? 
Câte ai stat la picioarele lui Hristos?". 

Se întâmplă uneori, zic Sfinţii Părinţi, că eşti la 
ascultarea de obşte, când nu poţi lua parte la pravila 
bisericii, că acolo o fac cei care sunt rânduiţi la 
biserică. Tu eşti la ascultare. Cum să fac eu ascultarea 
ca să am şi pravila? Că se roagă preotul „pentru cei ce 
se ostenesc", şi zice Sfântul Teodor Studitul: „cel ce 
face ascultare cu dragoste liturghie săvârşeşte". Dar 
cum face Liturghie? Când trupul se osteneşte în 
ascultare şi mintea în rugăciune. 

Să zicem că eu sunt bucătar. Păi acolo eu n-am 
când pleca genunchii. Eu am să slujesc la părinţii mei, 
că sunt îngerii lui Dumnezeu, că cine slujeşte fratelui 

slujeşte lui Dumnezeu, cum zice Sfântul Dorotei: 
„Când ai văzut pe fratele tău, pe Hristos L-ai văzut, că 
e chipul şi asemănarea lui Dumnezeu". Şi eu, dacă 
slujesc cu dragoste acolo, am de tăiat lemne, de fiert 
bucate, de măturat, de cutare, şi n-am când face 
pravile lungi şi nici scurte de multe ori. Dar dacă am 
vegherea aceasta, când vine un gând să-l văd din ce 
parte este şi să mă rog: „Doamne Iisuse..., Doamne 
Iisuse...", atunci numaidecât trupul are destulă oste- 
neală. Dacă el mestecă mămăliga, ridică mămăliga, 
pune, cară, aduce, face, stă în picioare, taie zarzavat, 
se duce la grădină, trupul are destulă osteneală, ce-i 
mai dai tu metanii la acesta? Dar dacă mintea nu are 
lucrare, te încurcă de patimi. Din ce cauză? Pentru că 
mintea se trândăveşte. Trupul se osteneşte, dar Maria 
nu mai stă la picioarele Domnului. Marta aleargă şi a 
câştigat-o şi pe Maria de partea ei. Că zice: „Cel ce 
face ascultare fără rugăciune argăţie săvârşeşte". Cum 
ai fi argat la un boier, atâta plată ai. Pentru că faci ca 
în faţa unui boier sau a unui om: „O fac ca să-mi dea 
simbrie, să-mi iau salariul la lună". 

Iar cei ce fac ascultare cu rugăciunea minţii, fiii 
lui Dumnezeu după dar sunt. Ei sunt jertfă şijertfitor. 
Trupul îl jertfesc în ascultare şi mintea în rugăciune la 
picioarele Domnului. Şi cât de înalţi sunt aceştia! Şi 
cunosc aici mai mulţi părinţi care, săracii, îi văd 
tăcând, fac ascultare, dar mintea lor e la Hristos. Şi 
mă gândesc că aceştia sunt preoţi mari ai lui 
Dumnezeu. Pentru că zice că în vremea rugăciunii 
minţii mintea este preot, inima este altar, jertfa care se 
aduce pe acest altar este alegerea şi bunăvoinţa, că ţi-ai 

ales să te rogi şi voieşti să te rogi, iar mirosul de bună 
mireasmă care se ridică de pe acesta este rugăciunea 
celui ce se roagă. Iată omul făcut biserică aşa în sine 
oriunde ar fi, că zice Sfântul Efrem că cei din 
ascultări care se roagă au biserică pe limbile lor. 

Dar să revenim. Când ajunge cineva la 
rugăciunea minţii, el simte o mulţumire, cel puţin cu o 
înţelegere duhovnicească, dar dulceaţa rugăciunii şi 
căldura rugăciunii cea din inimă nu o simte. Şi 
mângâierile Duhului Sfânt şi luminările şi strălucirile 
acestuia nu le are, pentru că nu au atins inima. Şi 
atunci când zic eu „Doamne Iisuse" cu limba şi 
înţeleg „Doamne Iisuse" cu mintea, am spus că de 
abia am o jumătate de rugăciune. Trebuie negreşit să 
mai participe cineva la această rugăciune: inima. A 
rămas nebăgată în seamă. Tocmai centrul cel mai 
mare despre care v-am vorbit la început, că inima este 
centrul şi rădăcina tuturor puterilor şi rădăcina vieţii. 
Dar dacă eu zic rugăciunea cu limba şi înţeleg 
rugăciunea cu mintea şi încep să o ţin şi cu inima, 
gata, rugăciunea s-a făcut în cerc, de sineşi ocolitoare. 
Când mintea se pogoară în inimă şi de acolo înalţă 
rugăciuni lui Dumnezeu, ea a ajuns la mişcarea 
ocolitoare sau sferică, cum o numeşte Sfântul 
Dionisie Areopagitul, pasărea cerului, care a scris 
Ierarhia cerească. Acesta a scris despre îngeri şi 
despre toată aşezarea şi misiunea lor din ceruri, de 
parcă ar fi trăit printre ei. 

Sufletul nostru în vremea rugăciunii şi în 
vremea vieţii are trei mişcări. O mişcare se cheamă 
dreaptă, una se cheamă în zigzag - sau şovăită, cum o 

numesc Sfinţii Părinţi cu cuvintele vechi şi una în 
spirală, ocolitoare. Şi în cea dreaptă se bagă ispita şi 
în cea care merge aşa în zigzag se bagă, dar în 
mişcarea ocolitoare nu se mai poate băga. Cum? în 
mişcarea cea dreaptă sufletul nostru cugetă numai în 
Scripturi. Adică el cugetă din Biblie, din paremii, din 
psalmi, din Faptele Sfinţilor Apostoli, din epistole, 
din Evanghelii, de oriunde. Dar noi am văzut că în 
Muntele Carantania pe Mântuitorul l-a ispitit tot din 
Scriptură. Ai văzut că a băgat ispita tot din Scriptură: 
Aruncă-Te de aici jos , că scris este că îngerilor Săi va 
porunci pentru Tine şi Te vor ridica pe mâini ca nu 
cumva să loveşti de piatră piciorul Tău şi celelalte. 
Deci tu ştii Scriptura, dar el se bagă, că e teolog vechi. 
Dacă îi spui una din Scriptură, el îţi dă zece mii, că el 
o ştie pe de rost, ce-i pasă lui? Crezi că el are nevoie 
să o înveţe de la noi? Deci sufletul, aflându-se în 
cugetarea aceasta a Scripturii, se poate înşela de alte 
cugetări tot din Scriptură. Poate veni o ispită să-l 
înşele tot cu cuvinte, cum a făcut la sectari, care se 
rătăcesc cu cuvinte din Scriptură, dar nu a fost 
Scriptura piatră de poticnire, ci ei au fost vinovaţi, că 
au scos înţeles strâmb din adevărul Scripturii, cu 
mintea lor strâmbă. Deci au schimbat adevărul 
Scripturii. 

Altă mişcare a sufletului nostru este şovăită, 
între zidire şi Scriptură. Iată cum: Totdeauna a pus 
Dumnezeu în faţa minţilor raţionale două lucruri: 
Scriptura pe de o parte şi zidirea de cealaltă parte. 
Auzi: Cerurile spun slava lui Dumnezeu şi facerea 
mâinilor Lui o vesteşte tăria. Cum spun cerurile slava 

lui Dumnezeu? Prin prezenţa lor, prin frumuseţea lor. 
Când ai ieşit seara afară din chilie, când este cerul 
înstelat în luna lui decembrie şi vezi un candelabru 
uriaş, albastru, cu milioane de făclii de foc, cu 
luceferi, cu stele, cu Drumul robilor, cu Găinuşa, cu 
Ursa cea mare, cu Vulturul mare, Vulturul mic, cu fel 
de fel de constelaţii; pentru omul care e înţelept, ce 
poate fi mai minunat? Marele astronom Kepler, care a 
fost ateu, a studiat 30 de ani lumea astrelor cereşti şi, 
când a văzut mişcarea lor, cu câtă precizie şi 
frumuseţe se învârt, a zis: „Mare eşti, Doamne, şi 
minunate sunt lucrurile tale şi nici un cuvânt nu este 
de ajuns spre lauda minunilor tale". 

Sau Isaac Newton, marele filozof şi astronom 
care a descoperit legea gravitaţiei universale. Şi acesta 
a fost un necredincios şi se rezema numai pe ştiinţa 
lui şi a ajuns la atâta credinţă studiind astrele cereşti, 
încât de câte ori auzea cuvântul Dumnezeu îngenun- 
chea şi îşi descoperea capul. Zicea: „Nu pot să nu mă 
minunez de mâna care poartă universurile, nu pot să 
nu mă cuceresc de centrul universal care conduce 
toate cu atâta precizie şi acesta este Dumnezeu". 

Iată, unii pe calea raţiunii lor şi pe scara minţii 
lor au ajuns ca din minunile cerului să vadă pe 
Ziditorul care le-a făcut şi le conduce cu atâta 
precizie, şi aşa vom zice şi de pământ, şi de vânturi, şi 
de munţi, şi de ape, şi de flori, şi de peşti, şi de 
animale, şi de oameni. în toată zidirea se vede mâna 
lui Dumnezeu şi noi, prin contemplaţia naturală în 
duh, adică prin cugetarea din zidiri la Dumnezeu sau 
prin raţiunile lucrurilor, foarte ne minunăm de zidirea 

lui Dumnezeu şi cunoaştem minunile Lui din zidiri. Şi 
această cunoaştere a minţii noastre, ca din zidiri să 
cunoască pe Ziditorul, se numeşte, după Sfântul 
Vasile, şcoala sufletelor celor cuvântătoare. 

S-au dus odată la Marele Antonie nişte filosofi 
plini de îngâmfare şi de ştiinţă şi i-au zis: 

- Cum? Tu nu ştii carte, eşti un prost şi stai în 
munte aici şi te slăveşte toată lumea? Şi noi avem 
atâta ştiinţă şi lumea nu ne bagă în seamă, toţi aleargă 


la tine, s-a umplut muntele de boieri, de lume, toţi vin 
la tine, iar tu nu ştii carte. Ai venit şi stai cu fiarele 


aici şi ai atâţia ucenici - 


că avea 20.000 de ucenici 


călugări, plus atâta lume -, iar noi am învăţat atâta şi 


trec pe lângă noi. Ce-i cu tine? 


Şi le-a răspuns: 

- Eu îl iubesc pe Dumnezeu mai mult decât voi. 
Şi Dumnezeu pe cel ce îl iubeşte şi îl slăveşte, îl 
slăveşte şi El pe dânsul. Zice că pe cel ce Mă slăveşte 

Al • 1 W • 

îl voi slavi. 


Atunci aceia au zis: 

- Dar care sunt cărţile tale, că tu nu ştii carte? 

- Cărţile? Uite o filă sus şi una jos: cerul şi 
pământul. Eu toată vremea citesc în cartea aceasta. 
Cine mă opreşte? 

Ai văzut că şi zidirea e o scriptură? Dar nu e 
chiar Scriptura. Zice Sfântul Grigorie de Nyssa: „Ca o 
trâmbiţă din înaltul cerului deşteaptă minţile cele 
raţionale zidirea lui Dumnezeu". Iar Sfânta Scriptură 
mai mult, e cuvântul lui Dumnezeu. Şi Scriptura o 
tâlcuieşte pe zidire, iar zidirea pe Scriptură. Uite cum: 
eu citesc la Psalmul 103 şi zic acolo: Binecuvintează, 



123 


suflete al meu, pe Domnul. Doamne, Dumnezeul meu, 
măritu-te-ai foarte, întru mărturisire şi mare podoabă 
te-ai îmbrăcat Cela ce Te îmbraci cu lumina ca şi cu 
o haină, Cela ce întinzi cerul ca o piele, Cela ce 
acoperi cu ape cele mai pe deasupra ale lui. Şi atunci 
am aflat care e haina lui Dumnezeu. E lumina. El se 


îmbracă cu lumina ca şi cu o haină. Aceea e în cer, n-o 
pot eu vedea, sau e în sufletul fiecărui drept. Dar mai 
încolo spune: munţii cei înalţi adăpost cerbilor, 
piatra scăpare iepurilor, făcut-ai luna spre vremi, 
soarele şi-a cunoscut apusul său. Acolo spune 
Scriptura că munţii cei înalţi sunt adăpost cerbilor. 
Aici mă duc la Râpa lui Coroi şi văd cerbii pe munţii 
cei înalţi. Va să zică aici Scriptura îmi spune, iar 
dincoace văd că zidirea execută. Sau: Cel ce trimiţi 
izvoare prin văi, prin mijlocul munţilor vor curge ape. 
Uite Pârâul Negru e aici, Pârâul Secu, Pârâul Alb, 
Pârâul Rotundei, Pârâul Ruginei. Scriptura spune că 
peste munţi vor curge ape. Va să zică tot ce zice 
Scriptura eu o văd în zidire. Şi atunci Scriptura 
tâlcuieşte pe zidire şi zidirea o recomandă pe 
Scriptură. Iată câtă legătură este între cuvântul lui 
Dumnezeu şi zidirea Lui. 

Iar sufletul nostru e mireasa lui Hristos, 


Dumnezeu l-a logodit prin Botez. Şi ai văzut ce 
obişnuieşte mirele să facă atunci când se logodeşte cu 
o fată? îi trimite daruri. îi cumpără rochie de mireasă, 
pantofi de mireasă, îi cumpără un covor, îi cumpără 
ceva şi i le trimite. Dar de ce-i trimite astea? Pentru ca 
mireasa, chiar dacă îl uită, uitându-se la lucrurile 


acelea pe care i le-a trimis mirele, să-l iubească: „Deci 

uite cât e de bun, uite ce mi-a cumpărat, uite ce 
frumos îmi stă, mi-a trimis găteală de mireasă, mi-a 
trimis cunună, beteală... cutare". Aşa a făcut 
Dumnezeu cu sufletul pe care l-a logodit din botez. 
Dumnezeu este mirele sufletului, cum zice Pavel: 
V-am logodit pe voi mireasă unui mire fără de moarte 
şi tare mi-e frică să nu se zăticnească inimile voastre 
ca a Evei de satana în rai. 

Dumnezeu, dacă ne-a logodit o dată prin Botez 
şi apoi pe noi, călugării, a doua oară prin călugărie, El 
vrea pururea inima noastră să fie la Dânsul. Şi a pus 
aceste daruri. Până va veni El, ţi-a pus daruri zidirea. 
Când vei vedea soarele care te luminează şi te 
încălzeşte, să zici: „Măi, dar Soarele Dreptăţii cât e de 
bun! Ne-a dat soarele acesta care ajută la răsădirea 
tuturor sadurilor pământului". Când vei vedea luna că 
luminează noaptea, că e regina nopţii, să te minunezi 
de bunătatea lui Dumnezeu, Care luminează noaptea. 

Mai toate pildele din Evanghelie se iau de la 
cele naturale din jurul omului. Mântuitorul a vorbit de 
albină, de păstorul cu oi, de viţa de vie, de lucrătorii 
viei, de lucrătorii ţarinii, de nuntă, de secerători, de 
neghinele ţarinii. Ai văzut în toate pildele. De 
datornici, cum se îndatorează unul altuia, şi celelalte. 
De ce a vorbit el despre acelea cu care se întâlneşte 
omul în viaţă? Tocmai pentru că omul aici în lume e 
pus într-o şcoală veşnică faţă de zidirea lui 
Dumnezeu. Eu, când m-oi duce la oi şi voi vedea cum 
păstorul paşte oile şi oile îl ascultă, îmi aduc aminte 
de Păstorul cel mare: Eu sunt Păstorul cel bun, 
cunosc pe ale mele şi mă cunosc de ale mele. Când 

m-oi duce într-o vie îmi aduc aminte de lucrătorii 
viei, pentru că toţi au lucrat în vie, şi unul numai un 
ceas, şi i-a plătit, ca să nu mă deznădăjduiesc, chiar de 
voi lucra în via cuvântului lui Dumnezeu măcar un 
ceas spre mântuirea mea. Eu, de mă voi duce la seceră 
şi voi vedea neghină în grâu, să-mi aduc aminte că 
neghinele sunt fiii celui viclean şi că va veni secerişul, 
sfârşitul veacurilor, şi Dumnezeu va aduna grâul în 
jitniţa Sa şi neghinele le va arde. Eu, când am să văd o 
femeie că frământă aluat, să mi-aduc aminte că 
împărăţia cerurilor se aseamănă cu cine? Asemenea 
este împărăţia cerurilor aluatului pe care o femeie l-a 
ascuns în trei măsuri de făină. Apostolii. Au pornit 12 
oameni din Ierusalim fără toiege şi fără traistă, cum 
zice Sfântul Efrem. Şi fără toiege toată lumea au 
stăpânit şi fără traistă toată lumea a aruncat averile la 
picioarele lor şi bogăţiile lumii erau supuse lor. Aici e 
lucrul lui Dumnezeu, a pus puţină esenţă ca să se 
înmulţească din aceştia doisprezece credinţa în tot 
pământul. 

Iată în jurul nostru toate pildele Evangheliei ne 
pun în legătură cu împărăţia cerurilor. Acelea sunt din 
Cuvântul lui Dumnezeu, celelalte le vedem pe teren. 
Sufletul nostru, care e mireasa lui Hristos, are daruri 
în faţă. „Ai să zici că tu nu M-ai văzut pe Mine. Eu 
am fost Mirele tău şi te-am logodit mireasă din Botez. 
Şi Eu ţi-am trimis rochie de mireasă şi beteală de 
mireasă şi tot ce îţi trebuie. Ai zidirea în faţa ta. Ai 
văzut soarele? Trebuia să te întrebi cât e de frumos 
Soarele Dreptăţii. Ai văzut luna? Trebuia să te întrebi 
câtă slavă are Maica Domnului în ceruri. Ai văzut 

vânturile? Ai văzut munţii? Ai văzut apele? Ai văzut 
norii? Ai văzut ploile? Ai văzut fulgerele? Ai auzit 
tunetele? Ai auzit că Eu am măsurat greutatea fulge- 
relor şi am însemnat calea lor, cum spune la Iov? M . 
Iată darurile zidirii lui Dumnezeu în faţa miresei, zic 
Sfinţii Părinţi. Mireasa fiind sufletul, pururea le 
iubeşte pe acestea, că ştie că acestea sunt date lui 
numai cât trăieşte pe pământ, să vadă soarele şi luna, 
şi stelele, şi apele limpezi cu peşti, şi vânturile, şi 
sadurile, şi florile, şi câmpurile, şi bogăţiile, şi 
strugurii, şi toate minunăţiile. Sunt nişte daruri pentru 
sufletul nostru, ca el, văzându-le pe acestea şi folo- 
sindu-le, să zică: „Măi, dacă acestea materiale sunt 
aşa de frumoase, cum trebuie să fie Acela ce le-a zidit 
pe ele?". Şi atunci sufletul se îndeamnă din zidirea lui 
Dumnezeu la a iubi pe Dumnezeu precum şi mireasa, 
când vede darurile de la mire, îl iubeşte tot mai mult: 
„Uite ce daruri frumoase mi-a trimis! Până va veni el 
să mă ia, ia uite ce frumuseţe, ce rochie mi-a cumpărat, 
ce găteală, ce flori, ce verighete, ce ceasuri, uite ce 
mi-a trimis!". 

Aşa se foloseşte sufletul din zidiri, iar dincolo, 
din Scriptură, v-am spus: citind cuvintele în Scriptură 
la psalmul 103 sau la orice psalm, le vede dincoace în 
zidire executându-se. Că a zis Scriptura munţii cei 
înalţi adăpost cerbilor , dincoace vede cerbii prin 
munţi. Peste munţi vor sta ape , aici vede ape peste 
munţi. Pus-ai întuneric şi s-a făcut noapte, întru 
aceea vor ieşi toate fiarele pădurii. Scriptura spune, 
iar în zidire se vede că aşa se întâmplă. Şi această 
mişcare a sufletului nostru când la zidire, când la 

Scriptură, se numeşte mişcarea în zigzag sau şovăită. 
V-am spus că mişcarea dreaptă este când cugeţi 
numai la Scripturi, iar cea şovăită când sufletul nostru 
foloseşte raţiuni şi din zidire şi din Scriptură. Dar în 
aceste două mişcări se poate băga ispita. De aceea 
spun Sfinţii Părinţi: Oricât ai contempla zidirea şi cu 
oricâtă dragoste ai contempla-o, când vezi că vin 
ispitele, lasă contemplarea zidirii şi aleargă la 
Dumnezeu prin rugăciune, că ispita poate să se bage 
şi numai cugetând la zidiri. Că tu poţi să socoteşti 
această zidire şi numai după trup, după mişcările şi 
legile ei, că altele sunt raţiunile lucrurilor, cum spune 
Sfântul Grigorie de Nyssa, şi altele sunt legile lor. 

Raţiunile lucrurilor sunt aşa: eu cuget din zidire 
la Dumnezeu, iar legile zidirilor nu sunt aşa, legile 
zidirilor arată cum aceste zidiri se mişcă în viaţa lor: 
cum creşte omul, cum creşte animalul, cum creşte 
pasărea, cu ce se hrăneşte, unde are aria de răspândire, 
cum se înmulţeşte, cum se manifestă, cum e glasul 
cutăreia, cum e cutare. Sau soarele, când cugeţi numai 
de la el la Dumnezeu e o raţiune: Soarele dreptăţii. Iar 
când cugeţi că soarele acesta are şi întunecime şi e 
compus din hidrogen, heliu, carbon, azot, oxigen, din 
plutoniu şi din materii arzătoare, acestea pe care le 
cuget eu din ce este alcătuit se numesc legile zidirilor. 
Cum e chimia, ea ştie de pământ, câte materii are, 
câte se găsesc, cutare. Ai văzut? Ea vorbeşte nu de 
lucruri, ci de legile care se găsesc puse de Dumnezeu 
în aceste pământuri, în aceste metale, în aceste 
elemente combinate din care a fost făcută zidirea. 
Deci altele sunt raţiunile lucrurilor, zice Sfântul 

Maxim Mărturisitorul, şi altele sunt legile după care 
se mişcă ele în spaţiu şi în timp. Sufletul caută să se 
hrănească din raţiunile lucrurilor, dar ispita intră. 

Şi vă vorbeam de rugăciunea inimii. La aceasta 
mişcarea ocolitoare a sufletului este sferică şi nu se 
mai poate băga ispita. Mintea nu vrea să se mai 
ascundă acuma în zidiri, înţelegeţi? Scopul nostru în 
vremea rugăciunii este să ne îndulcim de Hristos, de 
Dumnezeu în general. Şi această îndulcire de 
Mântuitorul are loc atunci când s-a înfierbântat inima 
noastră cu foc către Dumnezeu, au venit lacrimi de 
mare dragoste către Dumnezeu şi ne rugăm lui 
Dumnezeu cu mare durere a inimii pentru păcate. 

Dacă nu vezi această mişcare şi această simţire 
şi această rugăciune făcută cu simţire a inimii, să ştii 
că prin tot ce ai făcut ai hrănit pe fariseul dinăuntru şi 
este rugăciune numai de cantitate, nu de calitate, şi 
hrăneşti pe fariseul dinăuntru cu cantitate şi formă. Iar 
dacă ai simţit cu inima rugăciunea sau, în timpul 
acestor două-trei ore de pravilă pe care le faci, măcar 
cinci minute ai simţit adevărata rugăciune, aceea este 
câştigul, că te-ai unit cu Hristos. De aceea spune: 
Când citeşti la Psaltire sau acatiste sau paraclise, dacă 
la primul stih sau după ce ai început rugăciunea 
începe să se umilească inima ta, stai la el. Să zicem că 
eu am început Psalmul 37 şi am ajuns acolo unde 
zice: Nu mă lăsa pe mine, Doamne, Dumnezeul meu, 
nu te depărta de la mine, ia aminte spre ajutorul meu, 
Doamne al mântuirii mele, şi aici m-a ajuns umilinţa 
sau dragostea de Dumnezeu. Nu mai zice mai departe. 
Că spune Sfântul Isaac Şirul: „Să nu socoteşti 

nelucrare ieşirea din sine a rugăciunii celei 
neîmprăştiate, adunate şi îndelungate, pentru motivul 
că ai lăsat psalmii. Şi când ţi se dă darul lacrimilor, să 
nu socoteşti desfătarea adusă de ele ca o nelucrare. 
Căci în darul lacrimilor stă plinătatea rugăciunii". 

Iată convorbirea Sfântului Teofan Zăvorâtul cu 
o călugăriţă care învăţa rugăciunea inimii. El stătea în 
zăvorâre, că de acolo a condus mii de suflete care au 
învăţat rugăciunea inimii. El are o carte a lui de 
scrisori duhovniceşti către felurite persoane. Şi 
ucenica îi spune lui: 

- M-am răcit, părinte. 

Că la rugăciunea aceasta ai căldură mare a 
inimii, iar ea o pierduse. 

- Dar pentru ce te-ai răcit? 

- Pentru că am încercat să fac pravila ca mai 
înainte. 

- Dar cum o făceai? 

- Eu vreau să fac toată Vecernia, toată Pavecer- 
niţa, până la capăt. 

El îi scrie de acolo de unde era zăvorât: 

- Blestemat să fie acest „până la capăt". Nu ţi-am 
spus de atâtea ori: „Opreşte-te acolo unde te umileşti 
în rugăciune!"? 

- Da, părinte, dar parcă nu sunt mulţumită dacă 
îmi rămân neterminate Vecernia şi paraclisul şi 
canonul Maicii Domnului. 

- Vezi, pentru că nu asculţi n-ai să înveţi 
rugăciunea niciodată. Scopul nostru în rugăciune, 
maică, este să ne întâlnim cu Dumnezeu. Să ne întâl- 
nim în dragoste şi în lacrimi cu el, în adâncul inimii 

noastre. Şi dacă vezi că te-ai umilit la primul stih, să 
nu mai caute mintea ta cuvinte de rugăciune. Zi numai 
acel cuvânt. Poate ai ajuns acolo: Miluieşte-mă, 
Doamne, că neputincios sunt . Zi-1 acela înainte, dar 
din toată inima, aşa cum te-a prins Duhul Sfânt în 
vremea când ai început să-l zici cu lacrimi. 

- Dar, întreabă ea, cât să-l zic? 

- Dar cât ţi-ai propus să faci Vecernia şi cât ţine 
la tine Vecernia? 

- Două ceasuri, spune ea. 

- Două ceasuri zi numai stihul acela. 

- Şi cum, zice, pravila o fac numai cu el? 

- Numai cu el o faci, că dacă tu îl zici acela cu 
lacrimi, e mai mult decât ai zice douăzeci sau treizeci 
de Psaltiri numai cu cuvântul, pentru că îl zici din 
inimă. 

Cum zice: Dintru adâncuri am strigat către tine, 
Doamne, Doamne, auzi glasul meu. Dacă ai ajuns, 
maică, sfârşitul, de ce mai cauţi începutul? Sfârşitul în 
rugăciune este să ne unim cu Dumnezeu. Dacă ai 
ajuns sfârşitul, de ce mai cauţi cele din mijloc? 

Şi o învaţă grozav. Deci îi spune de atâtea ori, că 
ea zicea: „Nu mă pot obişnui cu aceasta, că parcă aş 
mai zice înainte". Iar el îi spune: „Nu, ci blestemat e 
lucrul acela «până la capăt»". Că de ce se opune 
vrăjmaşul? Văzând că are lucrare în rugăciune şi se 
roagă cu credinţă şi cu lacrimi, îi şopteşte: „Zi-i 
înainte", ca să o hrănească cu forme şi cu psalmi 
mulţi şi cu vorbărie multă şi să îi ia rugăciunea cea 
din inimă. Deci când, cu darul lui Dumnezeu, cineva, 
începând să citească la Psaltire sau la acatist, vede că 

se umileşte la un stih şi că înţelege şi cu mintea ceea 
ce zice gura şi simte şi cu inima ceea ce înţelege 
mintea, vine rugăciunea în cerc, aceasta-i rugăciunea 
cea ocolitoare. Stai aici, pentru că ai cea mai mare 
lucrare. Şi cât stai? Cât ţi-ai pus tu în gând ca să te 
rogi în dimineaţa aceasta? Un ceas. Un ceas stai 
numai cu aceea. Nu te mai muta la alt stih, pentru că 
dacă mintea caută alte cuvinte, a pierdut atenţia din 
inimă şi a scos mintea din inimă şi ai pierdut lucrarea 
şi ai pierdut toată rugăciunea. 

Nu ştiu dacă mă înţelegeţi, poate că da, pentru 
că este aşa cum vă spun, după Sfinţii Părinţi. Deci mai 
clar şi mai uşor să vă spun. Să vedem noi, în timpul 
pravilei noastre, câte minute am simţit pe Dumnezeu 
şi cât ne-am umilit de dragostea Lui şi cât am zis cu 
foc rugăciunea cea din inimă, aceea este pravilă. Iar 
dacă am zis multe şi am zis rugăciunea noastră cu 
secetă, cu uscăciune, cu părăsirea darului, cu 
împrăştiere, cu imaginaţii păcătoase, pătimaşe, şi cu 
altceva, ştii ce este aceea? Timp pierdut. 

Rugăciunea are patru faze. Să revenim la 
Sfântul Ioan Scărarul. Prima fază a rugăciunii se 
cheamă rugăciunea cea spurcată. Poate vă minunaţi: 
„Cum, părinte?". Da, rugătorul când se roagă întâi 
poate să-l bântuiască satana în vremea rugăciunii şi cu 
gânduri necurate. Dar el să ştie, câtă vreme stă în 
genunchi sau în picioare sau în ce poziţie stă de 
rugăciune, că dacă va vedea că îi spurcă satana mintea 
cu gânduri spurcate - îi aduce aminte de cine ştie ce 
păcate ale lui din urmă sau de ce a văzut sau ce a 
auzit, ca să-i spurce rugăciunea atunci aceasta este 

rugăciune spurcată. însă o minte iubitoare de 
Dumnezeu nu primeşte acestea, după cum arată 
Sfântul Diadoh al Foticeii: „Mintea cea iubitoare de 
Hristos nu primeşte primele răsăriri ale păcatului". 
Când a văzut că au venit le şi retează. Le dă de piatra 
Hristos, cum v-am spus mai înainte. Deci o minte 
văzătoare de Dumnezeu şi iubitoare de Dumnezeu, 
văzând că o atacă satana cu lucruri spurcate şi îi 
spurcă mintea în vremea rugăciunii, nu stă în asta, nu 
îşi pierde curajul, merge dintr-o fază în alta, într-o 
clipă a trecut, să nu crezi că aceste patru faze ţin cu 
anii. Cele patru faze de care am să vorbesc pot să se 
repete şi în zece minute în mintea omului şi chiar în 
mai puţină vreme. Deci o minte cu frică de Dumnezeu, 
când vede că a venit diavolul, ea trece mai departe: 
„Măi, eu stau de vorbă cu Dumnezeu". 

Şi atunci ce face diavolul? Văzând că se fereşte 
cu mintea de gânduri spurcate şi de rugăciunea cea 
spurcată, îl dă într-altă fază. Care? Faza numită 
pierzare sau timp pierdut. „Măi, ăsta se teme de 
Dumnezeu, nu mai vrea să primească gânduri 
spurcate acuma, se roagă. Ia să-i dau eu altceva: Măi, 
ştii ce, mâine ai de pus un pom, ai de spălat cămaşa, 
ai să te duci la târg, ai să te duci la spital, ai să te duci 
la gară, ai să-ţi aduci lemne, trebuie să sapi în grădină, 
trebuie să pui straturi, mai ai de pus nişte flori, mai ai 
de cusut o haină, mai ai de cusut un fes". Şi sufletul 
stă de vorbă cu acestea. „Ei, e bun dacă stă", zice 
vrăjmaşul, „lasă-1 cu acestea". Asta se cheamă 
pierzare. Şi câtă vreme vezi în timpul rugăciunii că se 
învârte în aceste gânduri, ăsta-i timp pierdut. Aceasta 

se cheamă faza pierzării în vremea rugăciunii - a 
doua fază. Mai bine să spui timp pierdut degeaba, 
pentru că nu te rogi. Tu cu mintea eşti la Târgu 
Neamţ, la Botoşani, la Bacău, la Panciu, la Buzău sau 
la Bucureşti sau în grădină sau nu ştiu pe unde prin 
pădure sau după bureţi sau după nu ştiu ce, unde s-a 
învârtit mintea. Dacă vezi asta în timpul rugăciunii, să 
ştii că e timp pierdut sau că eşti în faza numită 

A 

pierzare. In zadar ne rugăm, mintea noastră nu se 
hrăneşte cu Duhul Sfânt, nu ia putere de la Dumnezeu 
şi este timp pierdut. Şi trupul se osteneşte în zadar, e 
ca o vacă stearpă, care e fără lapte, pentru că sufletul 
nu are nici o roadă în vremea aceasta. E numai formă 
de rugăciune. Suntem chip cioplit de călugări sau de 
rugători în vremea asta, că numai cu forma din afară 
suntem la rugăciune, iar cu cea dinăuntru noi umblăm 
la treburile noastre: la cumpărat, la vândut, la făcut... 
Dar o minte cu frică de Dumnezeu vede acuma: „Măi, 
asta-i rugăciune? De când m-am pus la rugăciune am 
fost şi prin Poiana Cireşului, am fost şi pe la stână, am 
venit înapoi, şi apoi asta îmi cere Hristos? Mintea mea 
trebuie să fie la El". Şi trece şi faza aceasta. A ţinut 
câteva minute şi iar se mută. „Nu-i bună, domnule. O 
dau la o parte şi pe asta". 

Vine altă fază, în care dracii câştigă jumătate şi 
îngerii jumătate. Faza aceasta se numeşte rugăciunea 
furată sau faza furării. Că omul când e mai atent şi 
cu frica lui Dumnezeu îşi spune: „Stai, domnule, ori 
zic sau ce fac?". Stă atent şi începe să citească un icos 
sau un psalm sau ce pravilă face el, la Psaltire sau 
altceva, şi numai vede că mintea s-a dus către Hristos: 

ori la patima Mântuitorului, ori la moarte, ori la 
judecată, ori la nimicnicia veacului, ori la muncile 
care îl aşteaptă, şi mintea şi inima începe să i se 
umilească, să se roage. Şi ţine câteva minute aşa şi 
numai ce vezi iar: „Ei, dar nu ţi-ai cusut cămaşa, dar 
n-ai făcut haina, dar nu te-ai dus în cutare loc...". 
„Măi, d-apoi acum eram cu gândul la Dumnezeu şi 
uite acum unde-s? Măi! Nu-i bun!". Ce-i faza asta, 
când mintea se pleacă Sfintelor Puteri, o hrănesc 
Sfintele Puteri cu cugetări duhovniceşti şi dracii o 
întorc către materie înapoi? „Ă, dar ai uitat să pui 
pomul acela, ai uitat să te duci în cutare loc, uite că 
mai ai de pus nişte flori, mai ai de făcut cutare, ai uitat 
să-ţi tai lemne, n-ai făcut piaţa, nu ţi-ai adus de 
mâncare", sau cine ştie ce-i spune. Când o vezi aşa, că 
acum eşti cu mintea la Dumnezeu şi acum la materie, 
e faza furării. 

A 

In vremea rugăciunii trei minţi se încaieră la 
luptă: mintea drăcească, mintea Sfintelor Puteri şi 
mintea omului. Mintea omului stă între cele două 
minţi: mintea dracilor şi mintea sfinţilor îngeri. Ea stă 
în mijloc şi se înclină când spre una, când spre alta, 
cui voieşte. Şi această fază de luptă şi de contra- 
balans, când spre Dumnezeu, când spre materie sau spre 
lucrurile veacului de acum, se numeşte faza furării. 

Apoi omul, concentrându-se mai adânc în 
rugăciune şi mai adunând puterile sufletului şi atenţia 
în inimă, în sfârşit, cu mila lui Dumnezeu, după atâta 
zbucium, câştigă rugăciunea fără răspândire. 
Luptându-se aşa, a intrat cu mintea în inima sa şi 
acolo se roagă cu un singur gând, numai la 

Dumnezeu. A ajuns rugăciunea de un singur gând şi 
vorbeşte numai cu Mântuitorul în inima sa. A intrat 
mireasa şi s-a întâlnit cu Mirele Cuvântul în cămara 
inimii. Şi nici nu zice cuvinte multe, uneori nici nu 
poate spune decât atât: „Iisuse al meu, Iisuse al meu" 
sau „Mila mea" sau „Dumnezeul meu" sau rugăciuni 
foarte scurte, fiindcă sufletul are cuvinte proprii 
atunci şi nici nu împrumută cuvinte din Scriptură, ci 
zice acelea pe care i le aduce Duhul Sfânt atunci în 
faţă. Şi la această rugăciune, când omul s-a concentrat 

in inima cu toata puterea şi se roaga cu un singur 
gând, ochii lui izvorăsc izvoare de lacrimi şi inima lui 
este îmbrăcată într-un foc dumnezeiesc şi se roagă cu 
mare duh şi cu mare căldură şi cu mare zdrobire a 
inimii şi cu mare durere a inimii pentru păcat. 
Fericitele acelea clipe sunt atâta de scumpe, încât, 
dacă poţi să stai în starea aceasta măcar o jumătate de 
ceas sau un ceas, câştigi mai mult decât ai câştiga în 
zece ani. 

Asta-i dorita rugăciune şi rugăciunea cea din 
inimă, când mintea s-a dus la Dumnezeu şi a luat 
contactul şi legătura cu Dumnezeu. Dacă ne-ar 
învrednici mila Domnului în toată pravila noastră 
măcar de câteva minute de rugăciune din aceasta! 


SCRISOARE CĂTRE UN CREŞTIN 
GRAV BOLNAV SUFLETEŞTE 


Iubite frate în Iisus Hristos. 

Cu cea întru Iisus Hristos smerită şi frăţească 
dragoste şi cu ajutorul rugăciunilor Preacuratei şi 

Preasfintei Sale Maici vă scriu aceste puţine rânduri 
care aş dori să vă găsească în momentul cel mai fericit 
al mântuirii şi al liniştii sufleteşti. 

Fratele meu, vă fac cunoscut că Preacuviosul 
Părinte Arhimandrit Benedict Ghiuş de la Sfânta 
Patriarhie mi-a făcut cunoscut despre persoana 
dumneavoastră şi totodată mi-a spus şi de o încercare 
pe care o aveţi în viaţă. Eu, păcătosul, sunt un om 
simplu şi nepriceput la cele ce ar trebui să vă 
sfătuiesc, dar prin încercare am cunoscut câteva 
cazuri asemenea cu al dumneavoastră şi chiar mult 
mai grele decât acesta. 

Sunt numai doi-trei ani de când am avut ultimul 
caz cu un creştin care fusese chiar internat de mai 
multe ori la Spitalul de nervi de la Iaşi şi care a venit 
aici cu soţia sa aproape deznădăjduit de viaţă. Avea 
chiar şi grele gânduri de a-şi curma viaţa pe pământ, 
iar eu, nepricepându-mă ce să-i spun spre a lui 
mângâiere şi întărire, m-am gândit la grabnicul ajutor 
al Maicii lui Dumnezeu, care este maica milei şi a 
milostivirii şi i-am dat această rânduială: 40 de zile să 
postească lunea, miercurea şi vinerea măcar până la 
ora 4 după amiaza. 

în fiecare zi după rugăciunile de dimineaţă să 
citească, stând în genunchi sau în picioare, Acatistul 
Preasfintei Născătoare de Dumnezeu, al Bunei Vestiri, 
iar seara, tot aşa, cu candela aprinsă la sfintele icoane, 
să citească Paraclisul Preasfintei Maicii lui 
Dumnezeu, iar în zilele în care posteşte să facă puţină 
milostenie, măcar câtuşi de cât, fiindcă milostenia şi 
postul sunt aripile rugăciunii, cu care zboară către cer. 

Aşa a făcut bietul creştin şi îndurarea Preasfintei 
Născătoare de Dumnezeu l-a făcut desăvârşit sănătos, 
după care mi-a scris o scrisoare în care foarte 
mulţumeşte Preamilostivului Dumnezeu şi Maicii 
Domnului pentru marea minune ce s-a făcut cu el. 

Aşadar, fratele meu, de vrei şi de poţi, fă şi 
frăţia ta asemenea, şi izvorul cel nesecat al milei 
Maicii lui Dumnezeu te va răcori şi pe frăţia ta şi te va 
mângâia mai presus de nădejde. Vă rog din suflet să 
mă iertaţi că vă dau sfat eu, un om prost, care nu sunt 
în stare să mă conduc pe mine, dar la îndemnul 
Preacuviosului Părinte Profesor Arhimandrit Benedict 
am îndrăznit a vă sfătui câte ceva după a mea slabă 
putere. 

Vă rog să spuneţi smerite metanii şi 
închinăciuni cu toată dragostea cea întru Hristos 
Preacuvioşiei Sale Părintelui Benedict şi îl rog să nu 
mă uite şi pe mine, păcătosul, la sfintele rugăciuni. 
Tare greu îmi vine să scriu, pentru că nu mai am 
vreme. Mila Domnului, Dumnezeului şi Mântuito- 
rului nostru Iisus Hristos şi darul acoperământului 
rugăciunilor Preasfintei şi Preacuratei Sale Maici să 
fie pururea cu noi în veacul de acum şi în cel viitor. 
Amin. 

Al dumneavoastră smerit frate întru Hristos Iisus, 

Cleopa nemonah 

Mănăstirea Sihăstria, 10. XII. 1973 

SĂ NE PĂZIM CREDINŢA 

V-am arătat că sfânta noastră credinţă nu-i de 
ieri, nici de alaltăieri, ci e de 2000 de ani. De îndată 
ce a venit Mântuitorul, de-atunci suntem noi creştini. 
Nu vă lăsaţi amăgiţi şi otrăviţi de secte. E vai şi amar 
de cel ce se rupe de la Biserica lui Hristos. Mai cu 
seamă luaţi aminte ce spune Mântuitorul: Toată viţa 
care rămâne în bucium aduce roadă multă şi toată 
care nu rămâne în bucium se taie şi în foc se aruncă. 
Nu vă lăsaţi ademeniţi de aceştia care primesc fonduri 
mari din străinătate numai ca să ne strice poporul, ţara 
şi Biserica noastră. 

Nu-i nimic mai scump ca dreapta credinţă întru 
Iisus Hristos. Auzi ce spune Sfântul Efrem Şirul? 
„Când mintea a părăsit scopul blagocestiei, adică al 
dreptei credinţe, toate faptele bune nu mai sunt de 
folos". Dacă vei vedea pe sectari că postesc, că fac 
milostenie, că se roagă, că fac orice faptă bună, e 
păcat şi urâciune înaintea lui Dumnezeu ceea ce fac ei 
dacă n-au dreapta credinţă. Auzi ce spune 
dumnezeiescul părinte Maxim Mărturisitorul: „Este 
postire şi milostenie şi feciorie şi rugăciune şi faptă 
bună urâciune înaintea lui Dumnezeu, când acestea nu 
se fac după dreptarul dreptei credinţe". Doar şi dracii 
postesc, şi dracii sunt feciorelnici, nu se însoară 
niciodată, şi dracii priveghează şi nu stau degeaba - 
câte nu fac ei? - dar tot draci rămân. Pentru că îl 
hulesc pe Dumnezeu şi îi pun şi pe oameni să facă ce 
au făcut ei când i-a alungat Dumnezeu din cer. Aşa şi 

cu sectele, la fel. Nu cred drept. Că apostolul Pavel 
spune: Pace peste cei ce vor umbla după dreptarul 
acesta, adică cu dreapta credinţă şi cu toţi aleşii lui 
Dumnezeu. Şi iarăşi îi spune lui Timotei: Fiule 
Timotei, cine se luptă după lege, acela se 
încununează . 

Dacă un soldat s-ar duce în război şi nu vrea să 
asculte de comandant: „Nu vreau eu cum spune 
comandantul" şi se apucă să lupte după capul lui, 
poate să tot lupte, dacă n-ascultă comanda, nu iese 
bine. Cel mai mare ştie de ce îl pune pe frontul cutare 
sau cutare şi ştie să-l conducă. Dacă o ia el razna, 
orice ar face, nu e bine. Şi se poate să aducă tulburare 
şi pagubă la toată unitatea din care este, dacă o ia 
înainte şi nu ascultă. Aşa sunt şi aceştia, nu se luptă 
după legea lui Hristos. O iau după capul lor. 

Voi, creştinii ortodocşi de astăzi, să nu vă 
duceţi la adunările lor sau la capiştile lor, că ei n-au 
biserică. De aceea n-au biserică, pentru că o urăsc, iar 
Biserica lui Hristos cea dreptmăritoare una este, nu 
sunt o sută. N-ai auzit ce spune la Crez? „Cred într- 
una sfântă, sobornicească şi apostolească Biserică". 
Nu există două biserici în lume. Una. Şi aceasta este 
Biserica Ortodoxă, universală, în care ne-am născut 
noi, românii şi grecii, şi bulgarii, şi ruşii, şi sârbii, şi 
alte popoare ortodoxe. Noi n-am stricat nimic din cele 
ce am crezut. Biserica noastră e întreagă dogmatică, e 
canonică, e liturgică, tipiconală, toate le are, tot 
tezaurul dogmatic, canonic şi liturgic şi tipiconal îl 
are Biserica în sânul ei. Biserica noastră e tradiţională, 
a mers pe drumul apostolic, n-avem de împrumutat 

nimic nici de la catolici, nici de la protestanţi şi cu 
atât mai mult de la secte. 

Nu mergeţi la adunările lor, că dacă ai mers 
numai o dată de te-ai rugat unde se roagă ei, nu mai 
eşti creştin. Cine spune asta? Voi aţi auzit de 
Pidalion? Ştiţi voi ce înseamnă Pidalion? „Cârma 
Bisericii Universale". Toate dogmele Bisericii şi 
canoanele sunt în multe colecţii: Pravila mare, 
îndreptarea legii tipărită la 1652 la Târgovişte, avem 
nomocanonul lui Manuil Malaxos, sintagma lui Matei 
Vlastares, nomocanonul lui Teodor Balsamon, al lui 
Alexie Aristin, atâtea colecţii de canoane, dar ele s-au 
adunat în această carte numită Pidalion. E tradusă de 
Veniamin Costachi în româneşte şi tipărită la 
Mănăstirea Neamţu la 1844. Aici avem adunat tot 
tezaurul canonic şi dogmatic care s-a discutat la cele 
şapte sinoade ecumenice şi la sinoadele apostolice. 
Iată ce spune canonul 10 apostolic: „Dacă cineva cu 
cel scos de la împărtăşire măcar în casă împreună de 
s-ar ruga, să se afurisească". Auzi? Dacă te duci cu 
unul afurisit de Biserică, cum sunt sectarii, măcar în 
casă dacă ai zis un Tatăl nostru cu el, eşti afurisit, eşti 
despărţit de Biserică. Dacă stai la masă cu dânsul, eşti 
afurisit. Dacă te duci la înmormântarea lui eşti 
afurisit, te-ai despărţit de Biserică. 

Băgaţi de seamă! Ce împărtăşire are lumina cu 
întunericul? Hristos cu Veliar? Ce împărtăşire are 
Hristos cu dracul, mai bine zis? Se făţărnicesc că nu 
mănâncă carne, că nu fumează, că nu beau rachiu, că 
fac milostenie, îţi zic „frate". O, viclenia ta, sectarule, 
bine te-a mai arătat Hristos că eşti lup îmbrăcat cu 

pielea oii! Vii la mine cu blana oii, cu blândeţea, şi-mi 
furi ce am mai scump eu în suflet. Ce? Credinţa 

A 

dreptmăritoare, credinţa ortodoxă. îmi iei mărgăritarul 
meu pentru a nu mai fi creştin ortodox şi pentru a nu 
mai fi eu român şi creştin, aşa cum am trăit două mii 
de ani. Vii cu măguleli, vii cu blana de oaie. Dar 
Hristos ne-a spus: Păziţi-vă de ei, că vin la voi, nu în 
alt nume - în numele lui Brahma sau al lui Buda sau 
al lui Confucius sau al lui Lao-Tze -, în numele Meu 
vor veni, în numele lui Hristos, zice, şi pe mulţi vor 
înşela. 

Păziţi-vă, fiţi atenţi, aceştia sunt lupi care vor să 
ne strice credinţa şi apoi să ne despartă neamul 
românesc, să rămânem o ţară bezmetică, o ţară care să 
n-aibă nici un caracter pe lume, nici o conducere 
duhovnicească şi nici naţională. Că aceştia să nu crezi 
că ţin la fiinţa noastră naţională. Vin cu scopuri şi 
intră pe furiş în turma lui Hristos ca să ne strice, să nu 
mai avem unitate nici naţională, nici bisericească, să 
fim ai nimănui, să fim nişte oameni care nu ştim de 
unde venim şi unde mergem. Dar noi avem istoria 
acestui popor de mii de ani şi avem istoria Bisericii. 
Căutaţi istoriile acestea să vedeţi şi veţi găsi oriunde 
că am fost creştini şi am avut voievozi creştini şi am 
trecut cele mai mari greutăţi cu nădejdea în 
Dumnezeu şi cu credinţa în El şi am rămas până azi 
cu darul lui Dumnezeu o ţară în care este o rânduială. 

Nu vă lăsaţi înşelaţi. Mai bine să muriţi de o 
mie de ori decât să vă pierdeţi credinţa dreaptă a 
Bisericii lui Hristos, că nu mai sunteţi nici români 
buni, dacă nu veţi fi creştini buni. Citiţi cartea 



142 


mitropolitului Nicolae Mladin din Ardeal 9 şi veţi 
vedea bietul popor ardelean - că ţi-e milă, plângi când 
citeşti - cum a înfruntat el atâtea iobăgii şi atâtea robii 
şi atâtea necazuri şi scârbe de la atâtea popoare străine 
care au trecut prin Ardealul nostru, numai ca să 


păstreze unitatea Bisericii. Le luau cărţile din biserici, 


le luau Evangheliile, îi omorau pe preoţi, îi închideau 
pe protoierei, pe mitropoliţi, cum a fost Sava 


Brancovici, Ilie Iorest, cărora eu le-am scris cu 


nevrednicie acatistul. Am scris acatistul sfinţilor din 
Ardeal, pentru că şi strămoşii mei au fost originari din 
Ardeal. Ei au venit în Moldova acum câteva sute de 


ani, pe când împărăteasa Maria Tereza a trimis în 
Ardeal pe generalul Bukow cu tunurile să sfărâme 
bisericile şi mănăstirile ortodoxe şi, mai mult decât 
atâta, a înconjurat cu tunurile şi satele creştine 
ortodoxe. 


Vai de bietul Ardeal! Unde mai putea omul să 
ţină cât de cât credinţa, numai, săracul, în căsuţa lui 
într-un colţ să se roage lui Dumnezeu, să simtă acolo 
că e român şi creştin. Voi poate nu cunoaşteţi istoria! 
Preotul o cunoaşte, dar n-are când să vă spună, că are 
pe cap atâtea. Eu vă spun. Pentru ce îl chinuiau pe Ilie 
Iorest? Ca să iscălească catehismul calvin. Pentru ce 
voiau să-l omoare? Nu voia să iscălească, să se facă 
sectar. Nu voia să primească altă credinţă decât aceea 
în care s-a născut. Pentru câteva cuvinte a vrut să 
moară, numai să nu-şi piardă credinţa. Unde suntem 


9 Biserica Ortodoxă Română una şi aceeaşi în toate 
timpurile , Sibiu, 1968. 

noi faţă de aceia? Unde e credinţa noastră? Să vedem 
noi unde suntem faţă de ardeleni, faţă de fraţii noştri, 
care s-au ostenit în atâtea necazuri şi scârbe. Atunci 
au fugit mii şi mii de oameni. Aşa a fost pe timpul 
calvinilor, iar pe timpul catolicilor la fel. Fugeau prin 
munţi săracii oameni. 

Băgaţi de seamă cum Biserica a suferit de-a 
lungul veacurilor pentru a ţine credinţa. Aşa să fim şi 
noi, să ne ţinem credinţa cu toată tăria până la moarte. 
A venit din afară unul care n-are nimic în comun cu 
Biserica noastră şi cu ţara noastră şi te ademeneşte pe 
tine. Plătiţi cu bani grei să distrugă poporul şi Biserica 
noastră. „Hai la mine, că biserica ta nu mai este 
bună!", „Hai la mine, că am o casă de rugăciuni!". Ne 
distrug ca neam, ca popor. Pentru că acela care este 
sectar nu mai este cu inima în România. Şi de aceea 
vă spun: Treziţi-vă, păziţi-vă, să rămâneţi români 
curaţi şi creştini curaţi, dacă vreţi să vă mântuiţi. 

